ސާފުރާއްޖޭގެ ކެމްޕެއިނާއި ގުޅުންހުރި ކަންތައްތަކާއި ވޭސްޓް މެނޭޖްމަންޓް ކޯޕަރޭޝަނުން ހިންގާ ހަރަކާތްތައް މާކެޓްކުރުމަށް ޕީއެސްއެމްއާ ޙަވާލުކޮށްފި – Atoll News\nސާފުރާއްޖޭގެ ކެމްޕެއިނާއި ގުޅުންހުރި ކަންތައްތަކާއި ވޭސްޓް މެނޭޖްމަންޓް ކޯޕަރޭޝަނުން ހިންގާ ހަރަކާތްތައް މާކެޓްކުރުމަށް ޕީއެސްއެމްއާ ޙަވާލުކޮށްފި\nޝާއިޢު ކުރީ: މުޙައްމަދު އަފްރާޙް އޭޕްރިލް 16, 2018, 16:49\nސާފުރާއްޖޭގެ ކެމްޕެއިނާއި ގުޅުންހުރި ކަންތައްތަކާއި ވޭސްޓް މެނޭޖްމަންޓް ކޯޕަރޭޝަނުން ހިންގާ ހަރަކާތްތައް މާކެޓްކުރުމަށް ޕީއެސް އެމްއާ ޙަވާލުކޮށްފިއެވެ.\nއެންވަޔަރްމެންޓް މިނިސްޓްރީގައި މިއަދު ބޭއްވި ރަސްމިއްޔާތެއްގައި މިނިސްޓްރީ އޮފް އެންވަޔަރަމަންޓް އެންޑް އެނަރޖީން ހިންގާ މިކަމުގެ ފަހުމުނާމާގައި\nމިނިސްޓްރީގެ ފަރާތުން ސޮއިކުރެއްވީ މިނިސްޓަރ ޠާރިޤް އިބްރާހީމެވެ. އަދި ޕީ.އެސް.އެމްގެ ފަރާތުން ސޮއިކުރެއްވީ މެނޭޖިންގ ޑިރެކްޓަރ އިބްރާހީމް ޚަލީލެވެ. ވެމްކޯގެ ފަރާތުން ސޮއިކުރެއްވީ އެ ކުންފުނީގެ މެނޭޖިންގ ޑިރެކްޓަރ މުޙައްމަދު ޝިފާޢުއެވެ.\nއެއްއަހަރުދުވަހުގެ މި އެއްބަސްވުމުގެދަށުން ވޭސްޓް މެނޭޖްމަންޓް ކޯޕަރޭޝަން ލިމިޓެޑުން ކުރާ މަސައްކަތްތަކާއި ކުންފުނިން ތަޢާރަފްކޮށްފައިވާ އަދި ތަޢާރަފްކުރާ ޕްރޮޑަކްޓްތައް ރައްޔިތުންނަށް އަންގައިދިނުން ހިމެނެއެވެ. އަދި މިނިސްޓްރީ އަދި ވެމްކޯގެ ދައުރާ އަދި ޒިންމާތަކާއިގުޅޭ ގޮތުން ވީހާވެސް ފުޅާ ދާއިރާއެއްގައި ރައްޔިތުން ހޭލުންތެރިކުރުމަށް ޕަބްލިކް ސަރވިސް މީޑިއާގެ ވަޞީލަތް (ޓީވީ، ރޭޑިއޯ، ޕްރިންޓް، އޮންލައިން މީޑިއަމްތައް) ތަކުގެ ބޭނުން ކުރުންވެސް ހިމެނެއެވެ.\nމީގެ އިތުރުން ސާފު ރާއްޖެ ކެމްޕެއިންގެ ކަންތައްތަކާއި ވެމްކޯ ގެ ޚިދުމަތް ހޯދާ ފަރާތްތަކަށް އެފަދަ ޚިދުމަތްތަކާއި ބެހޭގޮތުން މަޢުލޫމާތު ދިނުމާއި ސާފު ރާއްޖެ ކެމްޕެއިންގެ ހަރަކާތްތަކާއި ވެމްކޯ އިން ފޮނުވަން ބޭނުންވާ އިޝްތިހާރުތަކާއި އެނައުންސްމަންޓްތައް ހަމަޖެހިފައިވާ އުޞޫލުން ތައްޔާރުކުރުމާއި ޕީއެސް އެމްގެ ޗެނަލްތައް ކަމުގައިވާ ޓީވީއެމް،ޕީއެސްއެމް ނިއުސް، ދިވެހިރާއްޖޭގެ އަޑު، ދިވެހި އެފް.އެމް. އަދި އޮންލައިން މީޑިއާއިން ވެމްކޯގެ އިޝްތިހާރުކުރުމާއި ކުންފުންޏަށްބޭނުންވާ ޕަބްލިކް ސާރވިސް އެނައުންސްމަންޓްތައް ގެނެސްދިނުމަށްވެސް މި ފަހުމުނާމައިގާ ވަނީ ބުނެފައެވެ.\nމި އެއްބަސްވުމުގެ ދަށުން ޓީވީ އަދި ރޭޑިއޯއިން ސާފުރާއްޖެ ކެމްޕެއިންއާއި ކުނިމަދުކުރުމާއި ބެހޭގޮތުން ރައްޔިޔުން ހޭލުންތެރި ކުރުމަށް ދެފަރާތުން އެއްބަސްވާގޮތެއްގެ މަތިން ޕްރޮގްރާމް އުފެއްދުންވެސް ހިމެނެއެވެ.\n-ޚިޔާލު ފާޅުކުރައްވާ!- "ސާފުރާއްޖޭގެ ކެމްޕެއިނާއި ގުޅުންހުރި ކަންތައްތަކާއި ވޭސްޓް މެނޭޖްމަންޓް ކޯޕަރޭޝަނުން ހިންގާ ހަރަކާތްތައް މާކެޓްކުރުމަށް ޕީއެސްއެމްއާ ޙަވާލުކޮށްފި"


Dhonmanmaakahve hure Salman ge aailaage loabi helan hoadhi\nދޮންމަންމައަކަށްވެ ހުރެ ސަލްމާންގެ އާއިލާގެ ލޯބި ހެލަން ހޯދި\nހެލަން މަޝްހޫރު ނެށުންތެރިއެއްގެ ގޮތުގައި (ވ) އަދި ސަލީމް އާއި އޭނާގެ ދޮށީ އަނބިމީހާ އާއި ދަރިފުޅު ސަލްމާން އާއެކު\nމައިންބަފައިންނާއެކު އުފާވެރި ދިރިއުޅުމެއް އުޅެމުންދާ އާއިލާއެއްގެ ތެރެއަށް ކުއްލިއަކަށް ދޮންމަންމައަކު ފުންމާލައިފިނަމަ އެ އާއިލާއަކަށް ވާނެ ގޮތް ވިސްނާލާށެވެ. ސްކްރިޕްޓް ލިޔުންތެރިޔާ ސަލީމް ޚާންގެ އާއިލާއަށް ވެސް ދިމާވީ މި ފަދަ ގޮތެކެވެ. ސަލީމް އަކީ ބޮލިވުޑްގެ މަޝްހޫރު އެކްޓަރުން ކަމަށްވާ ސަލްމާން އާއި އަރްބާޒް އަދި ސުހައިލް ޚާންގެ ބައްޕަ އެވެ.\n"ޝޯލޭ"، "ދީވާރު"ފަދަ މޮޅު ފިލްމުތައް ލިޔުނު ލިޔުންތެރިޔާގެ ޒާތީ ދިރިއުޅުން އޭނާ ލިޔެފައިވާ ފިލްމުތައްހާ ޑްރާމާ ބޮޑެވެ. އާއިލާ ތެރޭ އެންމެ ބޮޑު ހަމަނުޖެހުމެއް އުފެދިގެން ދިޔައީ ސަލީމް ދެ ވަނަ ކައިވެންޏެއް ކުރި ހިސާބުންނެވެ.\nސަލީމް ފުރަތަމަ ކައިވެނިކުރީ ސަލްމާން މެންގެ މަންމަ ސަލްމާ އާ 1964 ވަނަ އަހަރު އެވެ. އެ ދެ މީހުންނަށް ހަތަރު ދަރިން ލިބިފައި ވެއެވެ. ސަލްމާން، އަރްބާޒް، ސުހައިލް އަދި އަލްވިރާ އެވެ.\nހަތަރު ދަރިންނާއެކު ދެމަފިރިން އުފާވެރި އާއިލާއެއް އުޅެމުން ދަނިކޮށް ކުއްލިއަކަށް އެމީހުންގެ ހަޔާތަށް ހެލަން އެވެ. ހެލަން އަކީ އެ ޒަމާނުގެ ފިލްމުގައި އެންމެ މަޝްހޫރު ނެށުންތެރިޔާ އެވެ. އަދި މަޝްހޫރު ބަތަލާ އެއް ވެސް މެއެވެ.\nފިލްމު އިންޑަސްޓްރީގައި ބިޒީކޮށް ސަލީމް އުޅުނުއިރު އޭނާއާ ހެލަން އާ ބައްދަލުވެ އެ ދެމެދުގައި ސިއްރު ލޯބީގެ ގުޅުމެއް އުފެދުނެވެ. އަދި ގިނަ އަހަރު ތަކެއް ވަންދެން މި މީހުން ސިއްރުން މި ގުޅުން ބޭއްވި އެވެ. އެންމެ ފަހުން ހެލަން ދޫކޮށްލަން ނުކެރިގެން 1980 ގައި ސަލީމް އޭނާ އާ ދެ އަންބަށް ކައިވެނި ކުރީ އެވެ.\nހެލަން ވަރަށް ކުރިން ދީފައިވާ އިންޓަވިއު އެއްގައި ބުނި ގޮތުގައި ސަލީމް އާއި އޭނާ ކައިވެނިކުރަން ނިންމިޔަސް އުފާވެރި އާއިލާއެއްގެ މެދަށް ވަދެ އެމީހުންގެ ހަމަޖެހުމާއި އުފާވެރިކަން ނަގާލެވޭތީ ޚުދް އޭނާ އަމިއްލަ ނަފްސު ކުށްވެރި ކުރެ އެވެ.\nމި ކައިވެނީގެ ސަބަބުން މަންމައަށް ލިބުނު ހިތާމަތައް އެންމެ ދޮށީ ދަރިފުޅުގެ ހައިސިއްޔަތުން އެންމެ ރަނގަޅަށް ފެނުނި ސަލްމާނަށެވެ. އަދި އެކަމާ އޭނާ އިންތިހާއަށް ދެރަވެ ރުޅި އައެވެ. އަބަދުވެސް މަންމަދެކެ އިންތިހާއަށް ލޯބިވާ ދަރިއަކަށް ވާތީ މަންމަ ކުރަމުންދިޔަ ހިތާމައިގެ ސަބަބުން ސަލްމާނަށް އެ ދުވަސްވަރު ވަރަށް އުނދަގޫވިއެވެ. ބައްޕަގެ އިންތިޒާރުގައި މަންމަ އެތައް ރެޔަކު ނުނިދާ ދެރަވެފައި އިންނަ މަންޒަރު ފެނިފައި ސަލްމާނުގެ ހިތް ހަލާކުވި އެވެ.\nދެ ވަނަ ކައިވެންޏެއް ކުރިޔަސް ސަލްމާ ދެކެ ވާ ލޯތްބަށް އުނިކަމެއް ނާންނާނެ ކަމާއި އާއިލާއާ އޮތް ގުޅުމަށް ބުރުލެއް ނާރާނެކަމުގެ ފުރިހަމަ ޔަގީންކަން އޭރުވެސް ސަލީމް ދެމުން ދިޔަ އެވެ.\nކައިވެންޏަށްފަހު ހެލަން ވެސް ދިރިއުޅެމުން ދިޔައީ ސަލްމާ އާ އޭނާގެ ދަރިންނާއެކު އެއް ގެއެއްގަ އެވެ. ފުރަތަމަކޮޅު ދެ މީހުންގެ މެދުގައި ވަރަށް ވަރުގަދަ ރުޅިވެރިކަމެއް އޮތެވެ. ދަރިން ތިބީ މަންމައާ އެއްކޮޅަށެވެ. ހެލަން ހުރީ އެކަނި މާއެކަންޏެވެ. ސަލްމާ ވެސް ދަރިން ވެސް ހެލަން ގަބޫލުކުރަން ބޭނުމެއް ނުވި އެވެ. އަދި އެކަކުވެސް ހެލަން އާ ވާހަކަ ވެސް ނުދައްކަ އެވެ.\nހެލަން އަކީ ވަރަށް ހިތްހެޔޮ ރަނގަޅު މިޒާޖެއްގެ މީހެކެވެ. އޭނާގެ ރަނގަޅުކަމާއި މަޑުމައިތިރިކަމުން އަދި މިޒާޖުގައި ހުރި ހިތްހެޔޮކަމުން، މަޑުމަޑުން ސަލްމާ އާ ވެސް ގުޅުން ރަނގަޅުވި އެވެ. އަދި ސަލްމާ އާ ގުޅުން ރަނގަޅުވީ ވަރަކަށް އޭނާގެ ދަރިންނާ ވެސް ގުޅުން ރަނގަޅު ވަމުން ދިޔަ އެވެ. އެންމެ ފަހުން ހެލަން އަކީ ވެސް އާއިލާގެ ފަރުދެއްގެ ގޮތުގައި ދެ ވަނަ މަންމައެއްގެ ގޮތުގައި ހުރިހާ ކުދިން ގަބޫލުކުރި އެވެ. އަދި ސަލްމާ އާއި ހެލަންގެ މެދުގައި ގާތް އެކުވެރިކަމުގެ ގުޅުމެއް ގާއިމް ކުރެވުނެވެ.\nސަލީމް އާ ކައިވެނިކުރިޔަސް ދަރިއަކު ނުހޯދަން ނިންމި ނިންމުމަކީ އެ ދެމީހުން އެއްބަސްވެގެން ނިންމާފައި އޮތް ނިންމުމެކެވެ. އިތުރު ދަރިން ހޯދައިގެން އާއިލާއަށް ކުރިމަތިވެދާނެ މައްސަލަތަކެއް ހުރެދާނެކަމަށް ބަލާފަ އެވެ. އެހެންވެ ކުއްޖަކު އެޑޮޕްޓްކުރަން އެމީހުން ނިންމީ އެވެ. ސަލްމާންގެ އެންމެ ހަގު ކޮއްކޮ އަރްޕިތާ އަކީ ސަލީމް އާއި ހެލަން އެޑޮޕްޓްކޮށްފައިވާ ކުއްޖެކެވެ.


Raajjeygai Hindi bahuge dhuvas faahagakohfi\nރާއްޖޭގައި ހިންދީ ބަހުގެ ދުވަސް ފާހަކޮށްފި\nހިންދީ ދުވަސް ފާހަގަކުރުމަށް ބޭއްވި ރަސްމިއްޔާޓުގެ ތެރެއިން:- ޒަހާ އަހުމަދު | އަވަސް\nހިންދީ ބަހުގެ ދުވަސް ފާހަގަ ކުރަން ރާއްޖޭގައި ހުންނަ އިންޑިއަން ކަލްޗުރަލް ސެންޓަރު (އައިސީސީ) ގައި ބޮޑު ހަފްލާއެއް ބާއްވައި އެ ހަފްލާ ދިވެހި ބަހުގެ އެކަޑަމީގެ ރައީސް ޝަރަފުވެރި ކޮށްދެއްވައިފި އެވެ. އޭނާ އެ ހަފްލާގައި ވަހަކަ ދެއްކެވީ ވެސް ހިންދީ ބަހުންނެވެ.\nއިންޑިއާއިން ކަލްޗަރަލް ސެންޓަރެއް ގާއިމްކޮށް ރާއްޖޭގައި އެ ގައުމުގެ ހަރަކާތް ފުޅާ ކޮށްފައިވާއިރު އިންޑިއާގައި ރާއްޖޭގެ ކަލްޗަރަލް ސެންޓަރެއް އަޅަން ވަނީ ހުއްދަ ނުދީފަ އެވެ.\nއޭނާ ހިނދީ ބަހުން ރޭ ވިދާޅުވީ ހިންދީ ބަހަކީ "ދިވެހިންނާ ރަހުމަތްތެރި، ދިވެހިން ލޯބިކުރާ ބަހެއް" ކަމަށެވެ. ހިންދީ ޑްރާމާތަކާއި، ފިލްމާއި ލަވަ ފޫހިކަމެއް ނެތި ދިވެހިން ބަލާ ކަމަށެވެ.\nއައިސީސީގެ ޑައިރެކްޓަރު މުހައްމަދު ހާލިގް ވިދާޅުވީ، މިފަދަ ހަފުލާއެއް ބާއްވަން ނިންމީ ހިންދީ ބަހަކީ ގިނަ ދިވެހިން ދަންނަ ބަހަކަށްވެފައި، ދިވެހިން ހިންދީ ބަހަށް ކުރާ ލޯބި ހިއްސާ ކުރަން ކަމަށެވެ.\nހިންދީ ދުވަސް ފާހަގަކުރުމަށް ބޭއްވި ރަސްމިއްޔާޓުގެ ތެރެއިން: - ޒަހާ އަހުމަދު | އަވަސް\n"ރާއްޖެއާއި އިންޑިއާއަކީ އަބަދުވެސް ގާތް އެކުވެރި ގުޅުމެއް އޮންނަ ދެ ގައުމު. ހިންދީ ބަހަކީ ދިވެހިންނާއި ގާތް ބަހަކަށްވެފައި މިފަދަ ހަފްލާއެއް ބޭއްވުމަކީ ދެ ގައުމުގެ މެދުގައި އޮތް އެކުވެރިކަން އިތުރަށް ހަރުދަނާވެގެންދާނެ ކަމެއް." ހާލިގް ވިދާޅުވި އެވެ.\nއައިސީސީ އަންނަނީ މާލޭގައި ޔޯގާ، ޓަބްލާ، ޑާންސް އަދި މިއުޒިކް ކުލާސްތައް ހިންގަމުންނެވެ. އަވަސް މުސްތަގުބަލެއްގައި ހިންދީ ބަސް ދަސްކޮށްދޭ ކުލާސްތަކެއް ފަށަން ތައްޔާރުވަމުން އަންނަ ކަމަށް ވެސް އެ ސެންޓަރުން ބުންޏެވެ.\nހިންދީ ބަހުގެ ދުވަހެއް ދުނިޔޭގެ ފެންވަރުގައި ފާހަގަކުރަން ނިންމާފައި ވަނީ ޖެނުއަރީ 10، 1975 ގައި ބޭއްވި ފުރަމަތަ ދުނިޔޭގެ ހިންދީ ބަހުގެ ކޮންފަރެންސަށް ފަހުގައި އެވެ.\nއިންޑިއާ ދިވެހި ބަހުގެ އެކެޑަމީ\n"މެދުއިރުމަތި ހުޅުވާލުމުން ވީއައިއޭއަށް ބާރު ކުޑަވާނެ"


ސިފައިންގެ ޤާނޫނުގައި ބުނާ ދުޝްމަނުންނަކީ ކޮބާ؟\nއަހްމަދު އަޒާން 11 އޮކްޓޯބަރު 2020 12:45\nދިވެހިރާއްޖޭގެ ޤައުމީ ދިފާއީ ބާރު، ނޫނީ ދިވެހި ސިފައިން އަދާ ކުރަން ޖެހޭ މަސްއޫލިއްޔަތު ތަކާއި ވާޖިބުތައް ބަޔާންކޮށްފައިވަނީ 2008 ވަނަ އަހަރު ފާސްކުރެވުނު ދިވެހި ސިފައިންގެ ޤާނޫނުގައެވެ.\nއެ ޤާނޫނުގައި ސިފައިންގެ މަސްއޫލިއްޔަތުތަކާއި ވާޖިބުތައް ވަރަށް ފުރިހަމައަށް ބަޔާންކޮށްފައިވެއެވެ. މިގޮތުން އެންމެ ފުރަތަމަ މަސްއޫލިއްޔަތަކަށް ލިޔެފައިވަނީ ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީއާއި ދިވެހި ދައުލަތް ދިފާޢުކޮށް ހިމާޔަތް ކުރުމެވެ. ދެވަނަ މަސްއޫލިއްޔަތަކީ ދިވެހިރާއްޖޭގެ މިނިވަންކަމާއި، ސިޔާދަތު ދިފާއުކޮށް ހިމާޔަތް ކުރުމާއި ޤައުމީ މަސްލަހަތު ހިމާޔަތްކޮށް ރައްކާތެރި ކަމާއި އެކު ބެލެހެއްޓުމެވެ. މީގެ އިތުރުންވެސް ގިނަ މަސްއޫލިއްޔަތުތަކެއް އެ ޤާނޫނުގައި ބަޔާންކޮށްފައިވެއެވެ.\nސިފައިންގެ ވާޖިބުތަކަށް ބަލާއިރު އެންމެ ފުރަތަމަ ވާޖިބެއްކަމުގައި ބަޔާންކޮށްފައިވަނީ ރާއްޖޭގެ ޤާނޫނު އަސާސީއާއި ދިވެހި ދައުލަތާއި، އިސްލާމްދީން ދިފާއުކުރުމުގައި ތެދުވެރިކަމާއި އަމާނާތްތެރިކަމުގައި ދެމިތިބެ ދުޝްމަނުންނާއި ބަޣާވާތްތެރިންގެ ކިބައިން ދިވެހިރާއްޖެ ސަލާމަތްކުރުމުގައި ހަށިގަނޑާއި ފުރާނައިން ޤުރުބާންވުމަށް ތައްޔާރަށް ތިބެންޖެހޭ ބައެއް ކަމުގައިވުމެވެ. ސިފައިންގެ މީހަކަށް ވެވެނީވެސް، މި ވާޖިބުތައް އަދާ ކުރާނެ ކަމަށް މާތް ﷲ ގަންދީ ހުވާ ކުރުމުންނެވެ.\nދުޝްމަނުން އަދި ސިޔާދަތު\nމި ޤާނޫނު ބުނާގޮތުން ސިފައިންގެ އެންމެ އިސް ވާޖިބަކީ، ދުޝްމަނުންނާއި ބަޣާވާތްތެރިންގެ ކިބައިން ރާއްޖެ ސަލާމަތް ކުރުމެވެ. އަދި ސިފައިންގެ ހުވާގައިވެސް އެގޮތަށް އެކަން ކުރާނެ ކަމަށް ބުނެފައިއޮވެއެވެ. ސިފައިންގެ ޤާނޫނުގައި "ދުޝްމަން" ގެ މާނައިގެ ގޮތުގައި ބުނެފައިވަނީ ރާއްޖޭގެ މިނިވަންކަމާއި ސިޔާދަތަށް ގެއްލުންވާފަދަ އަމަލެއްކުރާ ބިދޭސީންނާއި މިކަމުގައި އެމީހުންނާއި ބައިވެރިވާ ދިވެހިންނަށެވެ.\nސިޔާދަތުގެ (ސޮވެރިނިޓީ) މާނަ ޤާނޫނުގައި ލިޔެވިފައި ނެތްނަމަވެސް އާންމުގޮތެއްގައި ބައިނަލްއަޤްވާމީ ޤާނޫނުގެ މާހިރުން ސިޔާދަތުގެ4ވައްތަރެއް އޮންނަކަމަށް ބުނެއެވެ. މި ލިޔުމުގެ ބޭނުމަށް އޭގެ ތެރެއިން މުހިންމީ "ވެސްޓްފޭލިއަން ސޮވެރިނިޓީ". ނޫނީ ދިވެހި ކޮށްލާފަ ވެސްޓްފޭލިއަން ސިޔާދަތެވެ. އެންމެ އާދައިގެކޮށް ވެސްޓްފޭލިއަން ސިޔާދަތު ޤައުމެއްގައި އޮތުން މާނަ ކުރާނަމަ އޭގެ މާނައަކީ ދައުލަތެއްގެ ދާޚިލީ ބާރުވެރިކަން އޮންނާނީ ހަމައެކަނި އެ ދައުލަތަކަށެވެ. ބޭރު ޤައުމެއް ނޫނީ ބޭރުގެ އެހެން ފަރާތެއް، އެ ދައުލަތުގެ ކަންކަމަށް ބާރުފޯރުވާ ކަންކަން ނިންމާނަމަ އެ ޤައުމެއްގައި ވެސްޓްފޭލިއަން ސިޔާދަތު ނެތީކަމަށް ބުނެވިދާނެއެވެ.\nވެސްޓްފޭލިއަން ސިޔާދަތު އާންމުކޮށް ގެއްލެނީ އެކިއެކި އެއްބަސްވުންތަކާއި މުއާހަދާތަކުގެ ސަބަބުންނާއި އަދި އެހެން ޤައުމަކުން ގަދަކަމުން އެ ސިޔާދަތަށް އަރައިގަތުމުންނެވެ. ޔޫރަޕުގެ އިއްތިހާދުގެ ޤައުމުތަކަށް ބަލާއިރު އެ ޤައުމުތަކުގެ ދާހިލީ ބައެއް ކަންކަން ނިންމުމުގެ ބާރު ޔޫރަޕުގެ އިއްތިހާދަށް ދީފައިއޮވެއެވެ. އެ ހާލަތުގައި އެ ޤައުުތަކުގެ ވެސްޓްފޭލިއަން ސިޔާދަތު ކޮންމެވެސް ވަރަކަށް ގެއްލެއެވެ. މިއީ އެ ޤައުމުތަކުން ރުހިގެން ނިންމާ ނިންމުމެކެވެ. މިއާއި ހިލާފަށް މިސާލަކަށް ބޭރު ޤައުމަކުން ދިވެހިރާއްޖޭގެ ދާޙިލީ ބޮޑެތި ކަންކަން ނިންމުމުގައި ފަހުބަސް ބުނާ ހިސާބަށް ކަންކަން ގޮސްފިނަމަ ރާއްޖޭގެ ވެސްޓްފޭލިއަން ސިޔާދަތު ގެއްލުނީ ކަމަށް ބުނެވިދާނެއެވެ. އެންމެ ފަސޭހައިން ޤައުމެއްގެ ވެސްޓްފޭލިއަން ސިޔާދަތު ގެއްލޭނީ އެ ޤައުމަކަށް އެހެން ޤައުމެއްގެ އަސްކަރިއްޔާ ގަދަބާރުން އަރާ ވެރިވުމުންނެވެ.\nރާއްޖޭގެ އަދުގެ ހާލަތަށް ބަލާއިރު، ރާއްޖޭގެ ވެސްޓްފޭލިއަން ސިޔާދަތު މިވަނީ ގެއްލިފައޭ ނޫނީ ގެއްލުމުގެ މަގުމަތީގައޭ ބުނުމުގެ ޖާގަ އެބައޮތެވެ. ރާއްޖޭގެ ފަސްގަނޑުގައި އިންޑިއާ ސިފައިން މިވަގުތު ތިބި އިރު އެމީހުންގެ މައްޗަކަށް ދިވެހި ދައުލަތުގެ ބާރު ނުހިނގައެވެ. ދިވެހިރާއްޖޭގައި އިންޑިއާ ސިފައިން ދުވަހަކަށްވުރެ ދުވަހެއް އިތުރު ކުރަމުންދާއިރު އެކަމަށްވެސް ދިވެހި ސަރުކާރުގެ މާބޮޑު ބާރެއް އޮތްހެން ހިޔެއް ނުވެއެވެ. އެންމެ ކުޑަ މިނުން އިންޑިއާގެ ހުއްދަ ނެތިގެން، ރާއްޖޭގައި ތިބޭ އިންޑިއާ ސިފައިންގެ އަދަދުވެސް ހާމަކުރަން ސަރުކާރަށް ނުކެރުނެވެ. މިކަމުންވެސް އެނގެނީ، ރާއްޖޭގައި ދިވެހި ދައުލަތަށްވުރެ މަތިން ބައެއް ކަންކަމުގައި ފަހުބަސް ބުނުމުގެ ބާރު އިންޑިއާއަށް އޮންނަކަމެވެ.\nއޭގެ އިތުރުންވެސް، ރާއްޖެއާއި އިންޑިއާ އާއި އެކު ގިނަގުނަ އެއްބަސްވުންތައް ކުރެވެމުން އަންނަ އިރު އޭގެ އެއްވެސް ތަފްސީލެއް ދިވެހި ރައްޔިތުންނަށް ހާމަ ނުކުރެއެވެ. މިސާލަކަށް ރާއްޖޭގެ ކަނޑުގެ ސަރަހައްުދު އެއްކޮށް މެޕް ކުރަން އިންޑިއާ ސިފައިން ވަނީ ހަވާލުވެފައެވެ. އެއީ މީގެ ކުރިން އިންޑިއާ އިން އެދިގެންވެސް ކުރީ ސަރުކާރުން ހުއްދަ ނުދިން ކަމެކެވެ. ނަމަވެސް މިހާރުގެ ސަރުކާރުން ވަނީ އެކަމަށް އެއްބަސްވެފައެވެ. ހުދު އެމްއެންޑީއެފްގެ އިސްވެރިންވެސް ދެކޭ ގޮތުގައި އެއީ ރާއްޖޭގެ މިނިވަންކަމާއި ސިޔާދަށް އަސަރު ކުރާނެކަމެކެވެ.\nރާއްޖޭގައި ހުންނަ އިންޑިއާ ހައިކޮމިޝަނަރު ސަންޖޭ ސުދިރު، ސަރުކާރުގެ އެކިވުޒާރާތަކާއި ބައްދަލުކޮށް، ބޭނުންވާ ކަންކަން އޮޅުން ފިލުވައި އަމަލު ކުރަމުންދަނީ ރާއްޖޭގެ ރައީސް ފަދައިންނެވެ. ކުރިން އެންގުމަކާއި ނުލާ ޑިޕްލޮމެޓިކް ޕްރޮޓޯކޯލްތަކާއިވެސް ހިލާފަށް ރައީސް އޮފީހަށާއި ފޮރިން މިނިސްޓްރީއަށް ބޭނުން އިރަކު ސަންޖޭ ސުދިރު ވަދެ ނިކުމެ ހަދައެވެ. އަދި ބައެއް މަޝްރޫއުތައް އިއުލާން ކުރަނީވެސް ދިވެހި ސަރުކާރަށްވުރެ ކުރިން އިންޑިއާ ހައިކޮމިޝަނުންނެވެ. ބައެއް ފަހަރު، ރާއްޖޭގެ ވެރިކަން ކުރަނީ އިންޑިއާ ހައިކޮމިޝަނުން ކަމަށް ސިފަވެއެވެ.\nމިހުރިހާ ކަންކަމަކަށް ބަލާއިރު ރާއްޖޭގެ ވެސްޓްފޭލިއަން ސިޔާދަތު ބީވެގެން ދަނީއޭ ބުނެވޭނެ ޖާގަވަރަށް ބޮޑަށްވެސް އެބައޮތެވެ. އަދި އެކަން ހިނގަނީ ރާއްޖެއިން ވެސް އެކަަމަށް އެހީތެރިވެ މަގުފަހިކޮށްދޭނެ ބަޔަކު ތިބީމައެވެ. އޭގެ ތެރޭގައި ސަރުކާރުގެ އިސްވެރިންނާއި، ސިފައިންނާއި ފުލުހުންގެ ބައެއް އިސްވެރިންނާއި، ނޫސްވެރިންނާއި ބައެއް އަމިއްލަ ފަރުދުން ހިމެނެއެވެ.\nދުޝްމަނުންނާއި މެދު ފާރަވެރިވޭ\nސިފައިންގެ ޤާނޫނުގައި ދުޝްމަނުން މާނަކޮށްފައިވަނީ ވަރަށް ފުޅާކޮށެވެ. މިނިވަންކަމާއި ސިޔާދަތަށް ގެއްލުންދޭ ކޮންމެ ބޭރު މީހަކާއި އެމީހުންނަށް ވާގިވެރިވާ ކޮންމެ ދިވެއްސެކެވެ. އިސްތިސްނާވާ އެއްވެސް ފަރާތެއް ނުވެއެވެ. އޭގެ މާނައަކީ، ސިޔާދަތަށް ގެއްލުންދޭން އުޅެނީ ސިފައިންގެ އެންމެ މަތީވެރިޔާ ކަމުގައިވާ ރައީސުލްޖުމްހޫރިއްޔާ ކަމުގައިވިޔަސްމެއެވެ. ސިޔާދަތާއި މިނިވަންކަން ގެއްލޭގޮތަށް އަމަލު ކުރަނީ ރައީސުލްޖުމްހޫރިއްޔާ އާއި، ދިފާއީވަޒީރާއި، ޚާރޖީވަޒީރާއި، ޗީފް އޮފް ޑިފެންސް ފޯސް އާއި ރައްޔިތުންގެ މަޖިލީހުގެ ރައީސް ކަމުގައި ވީނަމަވެސް، އެ އެންމެންވެސް ވާނީ މި ޤާނޫނު ބުނާގޮތުން ދިވެހި ސިފައިންގެ ދުޝްމަނުންނަށެވެ.\nޤައުމުގެ މިނިވަންކަމާއި ސިޔާދަތު ގެއްލިގެން ދާއިރު، ދިވެހި ސިފައިން އަޅާނުލާ ތިބެއްޖެނަމަ، އެކަމުގެ ހިތިނަތީޖާ މި ދުނިޔޭގައިވެސް އަދި އާޙިރަތުގައިވެސް ފެންނާނެއެވެ. އެހެންކަމުން، ޤައުމުގެ އެތެރޭގައި އަދި ޤައުމުން ބޭރުގައި ތިބި މިފަދަ ދުޝްމިނުންގެ ނުރައްކާތަށް ވަޒަންކޮށް، އެބައިމީހުންގެ ރޭވުންތައް، ކުރެވުނު ކޮންމެގޮތަކުން ނާކާމިޔާބުކުރުމަކީ ދިވެހި ސިފައިންގެ ކޮނޑުގައި އެޅިފައިވާ ވަރުގަދަ ދީނީ އަދި ޤައުމީ ވާޖިބެކެވެ.\n58 % އުފާވި\n36 % ރުޅިއައި\nސިފައިން އިންޑިއާ ރައީސުލްޖުމްހޫރިއްޔާ އިންޑިއާ\nޤައުމަށް ހެޔޮއެ ދޭ\nދިވެހިރާއްޖޭގެ ދިފާޢީ ބާރަށް ޣައް ދަރިންނާ ދެކޮޅަށް ތެ ދުވުމުގެ ވަގުތު މިއޮތީ ޖެހިފަ އެވެ. ވަގުތު ފާއިތު ނުވަނީސް ތެ ދުވަން ވެއްޖެ ނޫންތޯއެވެ.\nރާއްޖޭގެ ހާލަތުފެނި އަހަރެންގެ ލޮލުން ކަރުނަ ނުހިކެއެވެ\nފޮޓޯގައެތިބީ އޭގެ މުލުންގެ ބައެއް.\nދިޔަރެސްގާ ލިޔާ ލިޔުންތަށް އިނގިރޭސި ބަހުން ވެސް ލިޔުން ވަރަށް މުހިންމު\nމިގައުމުގެ ގައްދާރުންގެ ލިސްޓްގައި މަތީގައި އެތިބަ މީހުން ހިމެނަެނެއެވެ ގައުމަކަށް ދިމާވާނެ އެންމެ ނުރައްކާތެރި ހާލަތު މިވަނީ ރާއްޖެއަށް ދިމާވެފައެވެ


ހަފްތާ ބަދިގެ: އޯރިއޯ ފަޖް – Haftha\nWed,3June, 2020, 11:46 pm\n270ގ ވައިޓް ޗޮކްލޭޓް\nއޯރިއޯ ބިސްކޯދުތައް ތިން ބަޔަށް ނުވަތަ ހަތަރު ބަޔަށް އަތުން ބިންދާލާލުމަށްފަހު އެއްފަރާތެއްގައި ބަހައްޓާށެވެ.\nތަތް ނުލަވާ ތެއްޔަކަށް ޗޮކްލެޓާއި ގެރިކިރު އެޅުމަށްފަހު މަޑުގިނީގައި ގިރަމުން ކައްކާލާށެވެ. ޗޮކްލެޓާއި ކިރު ރަނގަޅަށް އެއްވަންދެން ކައްކަން ވާނެއެވެ.\nއެއަށްފަހު ތެލި އުނދުން މަތިން ބޭލުމަށްފަހު އޭގެ ތެރެއަށް ކުދިކުރި އޯރިއޯ ބިސްކޯދު ތަކުގެ އެއް ބަޔާއި ވެނީލާ އެސެންސްކޮޅު އެޅުމަށްފަހު ރަނގަޅަށް އެއްކޮށްލާށެވެ. އެއްކުރާއިރު ބިސްކޯދުތައް މާބޮޑަށް ޗަސްވިޔަ ނުދިނުމަށް ހަނދާން ބަހައްޓާށެވެ.\nޓްރޭއެއް ނުވަތަ ކޮންޓެއިނަރެއްގައި ބޭކިން ކަރުދާސް ނުވަތަ ކުޑަ ތެޔޮކޮޅެއް ނުވަތަ ބަޓަރުު ކޮޅެއް ހާކާލުމަށްފަހު ތެލީގައި ތައްޔާރު ކުރި މިކްޗަރު މި ޓްރޭއަށް އަޅާލުމަށްފަހު ދޭފަތެއް ބޭނުންކޮށްގެން ކުޑަކޮށް އޮމާން ކޮށްލާށެވެ.\nއެއަށްފަހު އޭގެ މައްޗަށް ބާކީ ހުރި އޯރިއޯ ބިސްކޯދުތައް އެޅުމަށްފަހު މަޑުމަޑުން އިނގިލިން އޯރިއޯ ބިސްކޯދުތައް އެތެރެއަށް އޮއްބާލާށެވެ. އަދި ސެޓްކޮށްލަން ޕްރިޖަށްލާ2ގަޑިއިރު ބަހައްޓާލުމަށްފަހު ފްރިޖުން ނަގާ ކަފާލާށެވެ.\nރޯދަ މަހު މަދު އެތިކޮޅަކުން އަވަހަށް ތައްޔާރު ކޮށްލެވޭނެ ޑެޒާޓަކަށް މި ކަމުދާނެއެވެ.


ހިތް | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ހިތް\nހިތަކީ އިންސާނާގެ ހަށިގަނޑުގައިވާ އެންމެ ނާޒުކު ގުނަވަނެވެ. ހިތަކީ ހަމައެކަނި ހިތަށް ޚާއްޞަ މަހުގެ ވައްތަރަކުން (Cardiac muscle) އުފެދިފައި އޮންނަ ގުނަވަނެކެވެ. ހަށިގަނޑު އެކި ހިސާބުތަކަށް ބޭނުންވާ ލޭ ފޮނުވައިދެނީ ހިތުން ކުރިފަޅައި ނިކުމެފައިވާ ބޮޑު ލޭނާރަކުންނެވެ. ބޭސްވެރިކަމުގެ ދުނިޔޭގައި ބޭނުންކުރާ ''ކާޑިއެކް'' (Cardiac)މިބަހުން ދޭހަވަނީ ''ހިތާއި ގުޅުންހުރި'' މިހެންނެވެ. ހިތް އުފެދިފައިވަނީ ކުރިންވެސް ބުނިހެން ހިތަށް ޚާއްޞަ މަހުގެ (Cardiac muscle) ވައްތަރަކުންނެވެ. އިންސާނާގެ ހަށިގަނޑުގެ ހުރިހާ ހިސާބުތަކަށް ލޭފޮނުވައިދީ، ލޭގެ ޒަރީޢާއިން ހަށިގަނޑުގެ ޓިޝޫތައް އޮކްސިޖަން ފޯރުކޮށްދެނީ ހިތް މެދުވެރިގެންނެވެ.\nގާތްގަނޑަކަށް ދުވާލަކު 100-80 ހާސް ފަހަރާއި، ދެމެދުގެ އަދަދަކަށް އިންސާނާގެ ހިތް ވިންދު ޖަހައެވެ. އަދި ދުވާލަކު ގާތްގަނޑަަކަށް 2000 ގެލަންގެ ލޭ ހިތުން ހަށިގަނޑުގެ ބައިތަކަށް ފޮނުވައެވެ. އިންސާނާގެ ހިތް މިނިޓަކު 72 ފަހަރު ވިންދު ޖަހައެވެ. އަދި ކޮންމެ ވެންޓްރިކަލް އަކުން މިނިޓަކު5ލިޓަރުގެ ލޭ ބޭރުކުރެއެވެ.\nބަނޑުގައި އަށަގަންނަ ތުއްތު ދަރިފުޅުގެ ހިތުގައި ވިންދު ޖަހަން ފަށަނީ ބަލިވެއިންނަތާ5ވަނަ ހަފްތާގެ ތެރޭގައެވެ. ފުރަތަމަ ފެށިގެން އަންނައިރު ބަނޑުގައިވާ ތުއްތު ދަރިފުޅުގެ ހިތުގެ ވިންދު ޖެހުން ހުންނަނީ މައިމީހާގެ ހިތުގެ ވިންދު ޖެހުމާއި ދާދި އެއްވަރެއްގައެވެ. އެއީ ގާތްގަނޑަކަށް މިނިޓެއްގެ ތެރޭގައި 80-75 ފަހަރު ވިންދު ޖެހުމެވެ. ވިންދު ޖަހަން ފަށާތާ ފުރަތަމަ މަހުގެ ތެރޭގައި ތުއްތު ދަރިފުޅުގެ ވިންދުޖެހުން މިނިޓަކު 185- 165 އާއި ދެމެދަށް މަތިވެގެން ދެއެވެ. އަދި އެއަށްފަހު މަޑުމަޑުން މިމިންވަރު ނިސްބަތުން ދަށްވާކަން ފާހަގަ ކުރެވެއެވެ.\nއިންސާނާގެ ހިތުން މިނިޓަކު ގާތްގަނޑަކަށް 72 ފަހަރު ވިންދު ޖަހައެވެ. ހިތުގެ ވިންދު ޖެހުން ފުރިހަމާވާއިރު2މަރުހަލާ ކަނޑަތުކުރެއެވެ. އެއީ ހިތުން ހަށިގަނޑުގެ ބައިތަކަށް ލޭ ފޮނުވާލުން، އަދި ހިތުން ހަށިގަނޑުގެ ބައިތަކަށް ލޭފޮނުވާލުމަށްފަހު ހިތް އަރާމުކޮށްލުން މި ދެމަރުހަލާ އެވެ.\nހިތުން ހަށިގަނޑުގެ ބައިތަކަށް ލޭފޮނުވާލާ މަރުހަލާ (Systole): މިމަރުހަލާގައި ހިތުގެ ދެފަރާތުގެ ވެންޓްރިކަލް ކޮންޓްރެކްޓްވުމުން ހިތުން ލޭ ޕަމްޕްކޮށް ދެއެވެ. އެގޮތުން ކަނާތު ވެންޓްރިކަލް އިން ޕަލްމޮނަރީ އާޓަރީ ހުރަސްކޮށް ފުއްޕާމެޔަށް ލޭފޮނުވާއިރު، ވާތު ވެންޓްރިކަލް އިން އެއޯޓާ ހުރަސްކޮށް ހަށިގަނޑުގެ އެކި ހިސާބުތަކަށް ލޭފޮނުވައެވެ. މިމަރުހަލާގައި:\n• ހިތުގެ ދެފަރާތުގެ ދެ ވެންޓްރިކަލް ކޮންޓްރެކްޓްވުން ނުވަތަ ކުރުގެޅި ފިތުން\n• ހިތުގެ ދެފަރާތުގެ ދެ ވެންޓްރިކަލްގެ ޕްރެޝަރު މަތިވެއެވެ. މިހެންވުމުން ކަނާތު އެޓްރީއަމް އާއި، ކަނާތު ވެންޓްރިކަލް އާއި ދެމެދުގައިވާ ޓްރައިކަސްޕިޑް ވޭލް، އަދި ވާތު އެޓްރީއަމް އާއި، ވާތު ވެންޓްރިކަލް އާއި ދެމެދުގައިވާ މައިޓްރަލް ވޭލް ބަންދުވެގެން ދެއެވެ. އަދި ލޭ އެއޯޓާ އާއި ޕަލްމޮނަރީ އާޓަރީގެ ތެރެއަށް ފޮނުވާލަ އެވެ.\n• މިމަރުހަލާގައި ހިތުގެ ދެފަރާތުގެ އެޓްރީއަމް ހުންނާނީ ހަމައަކަށް އެޅިފައެވެ. ނުވަތަ އަރާމުކޮށްލުމުގެ ތެރޭގައެވެ. އަދި މިވަގުތުގެ ތެރޭގައި ހިތުގެ ވާތު އެޓްރީއަމް އަށް ފުއްޕާމެއިން އޮކްސިޖަން އެކުލެވޭ ލޭފޮނުވާއިރު، ހިތުގެ ކަނާތު އެޓްރީއަމް ހަށިގަނޑުގެ ތިރިއާއި މަތީގެ ބައިތަކުން އޮކްސިޖަން އެކުނުލެވޭ ލޭ ފޮނުވާނެއެވެ.\nހިތުން ހަށިގަނޑުގެ ބައިތަކަށް ލޭފޮނުވާލުމަށްފަހު އަރާމުކޮށްލާ މަރުހަލާ (Diastole): މިމަރުހަލާގައި ހިތުގެ ދެފަރާތުގެ ވެންޓްރިކަލް އިން ލޭ ބޭރަށް ފޮނުވާލުމަށްފަހު ހަމައަކަށް އެޅޭނެ އެވެ. ނުވަތަ ވެންޓްރިކަލް ތައް ހަމަޖެހިލާނެ އެވެ. މިމަރުހަލާގައި ލެއިން ފުރިފައިވާ ދެ އެޓްރީއަމް އިން ލޭ ދެ ވެންޓްރިކަލް އަށް ފޮނުވާލައެވެ. މިމަރުހަލާގައި:\n• ހިތުގެ ދެފަރާތުގެ ދެ ވެންޓްރިކަލް ހަމައަކަށް އެޅި، ހަމަޖެހި އަރާމުކޮށްލުން\n• ހިތުގެ ދެފަރާތުގެ ދެ ވެންޓްރިކަލްގެ ޕްރެޝަރު ދަށްވެއެވެ. މިހެންވުމުން ކަނާތު އެޓްރީއަމް އާއި، ކަނާތު ވެންޓްރިކަލް އާއި ދެމެދުގައިވާ ޓްރައިކަސްޕިޑް ވޭލް، އަދި ވާތު އެޓްރީއަމް އާއި، ވާތު ވެންޓްރިކަލް އާއި ދެމެދުގައިވާ މައިޓްރަލް ވޭލް ހުޅުވިގެން ދެއެވެ. އަދި ލޭ ދެފަރާތުގެ ވެންޓްރިކަލްގެ ތެރެއަށް ފޮނުވާލަ އެވެ.\n• މިމަރުހަލާގައި ހިތުގެ ދެފަރާތުގެ އެޓްރީއަމް ކޮންޓްރެކްޓްވާނެ އެވެ. އަދި މިވަގުތުގެ ތެރޭގައި ހިތުގެ ދެފަރާތުގެ އެޓްރީއަމް އިން ދެފަރާތުގެ ވެންޓްރިކަލް އަށް ލޭފޮނުވާލާނެ އެވެ.\n• އެއޯޓާގެ އެތެރޭގެ ޕްރެޝަރު ދަށްވެ، އެއޯޓާއާއި ވާތު ވެންޓްރިކަލް އާއި ދެމެދުގައިވާ އެއޯޓިކް ވޭލް ބަންދުކޮށްލައެވެ. އަދި ޕަލްމޮނަރީ އާޓަރީގެ ޕްރެޝަރު ދަށްވެ، ޕަލްމޮނަރީ އާޓަރީ އާއި ކަނާތު ވެންޓްރިކަލް އާއި ދެމެދުގައިވާ ޕަލްމޮނަރީ ވޭލް ވެސް ބަންދުކޮށްލަ އެވެ.\nވާތު ވެންޓްރިކަލް : ވާތު ވެންޓްރިކަލް އަކީ ހިތް ބެހިފައިވާ4ބައިގެ ތެރެއިން ވާތް ފަރާތުން ތިރީގައި އިންނަ ބައެވެ. ވާތު އެޓްރީއަމްއަށް ފުއްޕާމެއިން ފޮނުވާލި އޮކްސިޖަން އިން މުއްސަދި ލޭ ''މައިޓްރަލް ވޭލް''(Mitral valve) ހުރަސްކޮށް ވާތު ވެންޓްރިކަލް އަށް ވާޞިލްވެއެވެ. އެއަށްފަހު ''އެއޯޓިކް ވޭލް''(Aortic valve) ނުވަތަ ސެމިލޫނަރ އެއޯޓިކް ވޭލް(Semi-lunar arotic valve) ހުރަސްކޮށް، ހިތުން ހަށިގަނޑުގެ ބައިތަކަށް ލޭ ފޮނުވައިދޭ އެންމެ ބޮޑު ލޭހޮޅި ލޭހޮޅި(Aorta)އަށް ވާޞިލްވެ، ހަށިގަނޑުގެ ބައިތަކަށް ތަފާތު ލޭހޮޅި ތަކާއި، ލޭނާރުތަކުގެ އެހީގައި ފެތުރިގެން ދެއެވެ.\nޓްރައިކަސްޕިޑް ވޭލް (Tricuspid valve): މިއީ ހިތުގެ ކަނާތު އެޓްރީއަމް އާއި، ކަނާތު ވެންޓްރިކަލް އާއި ދެމެދުގައިވާ ވޭލް އެކެވެ. ހަށިގަނޑުގެ އެކި ހިސާބުތަކުން ދައުރުވަމުން އަންނަ ލޭ ހިތުގެ ކަނާތު އެޓްރީއަމް އަށް ވާޞިލްވުމަށްފަހު، ހިތުގެ ކަނާތު ވެންޓްރިކަލް އަށް ވާޞިލްވަނީ މި ވޭލް ހުރަސްކޮށެވެ. އާންމު ގޮތެއްގައި ޓްރައިކަސްޕިޑް ވޭލް ގައި3ލީފްލެޓް އަދި3ޕެޕިލަރީ މަސްކޮޅު ހުރެއެވެ.\nޓްރައިކަސްޕިޑް ވޭލް، ޕެޕިލަރީ މަސްކޮޅުތަކާއި ގުޅިފައި ހުންނަނީ ކަނާތު ވެންޓްރިކަލް ގައި އިންނަ ކޯރޑާ ޓެންޑިނީ ކިޔާ ޓެންޑަން ތަކަކުންނެވެ. ޓްރައިކަސްޕިޑް ވޭލްގައި އަބަދު އިންނަނީ3ލީފްލެޓެއް ނޫނެވެ. ބައެއް ފަހަރު2ލީފްލެޓް ހުންނައިރު އަނެއްބައި ފަހަރު4ލީފްލެޓް ވެސް ހުރެދާނެ އެވެ. ހިތުގެ މަސައްކަތްތައް ފުރިހަމަ ކުރުމުގެ ތެރޭގައި އޭގެ ވަގުތުގައި މިވޭލް ބަންދުކޮށްލުމުން ކަނާތު ވެންޓްރިކަލް އަށް ފޮނުވާލެވުނު ލޭ އަނބުރާ ކަނާތު އެޓްރީއަމް އަށް އައުމަށް ހުރަސް އަޅައެވެ. ނުވަތަ އެކަން މަނާކޮށް ދެއެވެ.\nމައިޓްރަލް ވޭލް (Mitral valve): މިއީ ހިތުގެ ވާތު އެޓްރީއަމް އާއި، ވާތު ވެންޓްރިކަލް އާއި ދެމެދުގައިވާ ވޭލް އެކެވެ. ފުއްޕާމެއިން ފޮނުވާލާ އޮކްސިޖަން އިން މުއްސަދި ލޭ ވާތު އެޓްރީއަމް އަށް ވާޞިލްވުމަށްފަހު، ހިތުގެ ވާތު ވެންޓްރިކަލް އަށް ވާޞިލްވަނީ މިވޭލް ހުރަސްކޮށެވެ. އާންމު ގޮތެއްގައި މައިޓްރަލް ވޭލް ގައި އިންނަނީ2ލީފްލެޓް އެވެ. މިސަބަބާހުރެ މިވޭލް އަށް ބައިކަސްޕިޑް ވޭލް އޭ ވެސް ކިޔައެވެ. މައިޓްރަލް ވޭލްގެ ކުރިމަތިން ވޭލްގެ ވަށައިގެން ފައިބަރުން އުފެދިފައިވާ ވަށް ބޮޅެއް ވެއެވެ. މިއަށް ކިޔަނީ "މައިޓްރަލް ވޭލް އެނިޔުލަސް" އެވެ. މިވޭލްގައި ވެސް ޕެޕިލަރީ މަސްކޮޅުތައް ހުރެއެވެ. ހިތުގެ މަސައްކަތްތައް ފުރިހަމަ ކުރުމުގެ ތެރޭގައި އޭގެ ވަގުތުގައި މިވޭލް ބަންދުކޮށްލުމުން ވާތު ވެންޓްރިކަލް އަށް ފޮނުވާލެވުނު ލޭ އަނބުރާ ވާތު އެޓްރީއަމް އަށް އައުމަށް ހުރަސް އަޅައެވެ. ނުވަތަ އެކަން މަނާކޮށް ދެއެވެ.\nއެއޯޓިކް ވޭލް (Aortic valve): މިއީ ހިތުގެ ވާތު ވެންޓްރިކަލް އާއި، ހިތުން ހަށިގަނޑުގެ ބައިތަކަށް ލޭފޮނުވައިދޭ މައި ލޭހޮޅި އެއޯޓާ އާއި ދެމެދުގައިވާ ވޭލް އެކެވެ. އާންމުގޮތެއްގައި މައިޓްރަލް ވޭލްގައި3ލީފްލެޓް ހުންނަ ނަމަވެސް އާބާދީގެ 1 އިންސައްތަ މީހުންގެ ހުންނަނީ2ލީފްލެޓް އެވެ. ހިތުގެ މަސައްކަތްތައް ފުރިހަމަ ކުރުމުގެ ތެރޭގައި އޭގެ ވަގުތުގައި މިވޭލް ބަންދުކޮށްލުމުން އެއޯޓާ އަށް ފޮނުވާލެވުނު ލޭ އަނބުރާ ވާތު ވެންޓްރިކަލް އަށް އައުމަށް ހުރަސް އަޅައެވެ. ނުވަތަ އެކަން މަނާކޮށް ދެއެވެ.\nޕަލްމޮނަރީ ވޭލް (Pulmonary valve): މިއީ ހިތުގެ ކަނާތު ވެންޓްރިކަލް އާއި، ހިތުން ފުއްޕާމެޔަށް ލޭފޮނުވައިދޭ ލޭހޮޅި، ޕަލްމޮނަރީ އާޓަރީ އާއި ދެމެދުގައިވާ ވޭލް އެކެވެ. އާންމުގޮތެއްގައި ޕަލްމޮނަރީ ވޭލްގައި3ލީފްލެޓް ހުރެއެވެ. ހިތުގެ މަސައްކަތްތައް ފުރިހަމަ ކުރުމުގެ ތެރޭގައި އޭގެ ވަގުތުގައި މިވޭލް ބަންދުކޮށްލުމުން ޕަލްމޮނަރީ އާޓަރީ އަށް ފޮނުވާލެވުނު ލޭ އަނބުރާ ކަނާތު ވެންޓްރިކަލް އަށް އައުމަށް ހުރަސް އަޅައެވެ. ނުވަތަ އެކަން މަނާކޮށް ދެއެވެ.\nހ- ހަށިގަނޑުގެ ބައިތަކަށް ލޭފޯރުކޮށްދީ، ހަށިގަނޑުގައި ލޭދައުރުކުރުވުން : މިމަސައްކަތް ފުރިހަމަ ކުރަނީ ހިތުން ކުރިފަޅައި ނިކުމެ، ހަށިގަނޑުގެ އެކި ހިސާބުތަކަށް ލޭފޮނުވައިދޭ ތަފާތު ލޭހޮޅިތަކާއި، ހަށިގަނޑުގެ އެކި ހިސާބުތަކުން ހިތަށް ފޮނުވައިދޭ ލޭހޮޅިތަކުގެ އެހީގައެވެ.\nހަށިގަނޑުގެ އެކި ޓިޝޫތަކުން އޮކްސިޖަން އެކުނުލެވޭ (ކާބަންޑައި އޮކްސައިޑް ހުރި) ލޭ ވާޞިލްވަނީ ހިތުގެ ކަނާތް ފަރާތުން މަތީގައިވާ ކަނާތު އެޓްރިއަމް(Right atrium) އަށެވެ. އެއަށްފަހު ދެން ވާޞިލްވަނީ ''ޓްރައިކަސްޕިޑް ވޭލް''(Tricuspid valve) ހުރަސްކޮށް ކަނާތް ފަރާތު ތިރީގައިވާ ކަނާތު ވެންޓްރިކްލް(Right ventricle) އަށެވެ. ކަނާތު ވެންޓްރިކްލް އިން ސެމިލޫނަރ ޕަލްމޮނަރީ ވޭލް(Semi-lunar pulmonary valve) ހުރަސްކޮށް ހިތުން ފުއްޕާމެޔަށް ލޭފޮނުވާ ހޮޅިއަށް ދެއެވެ. ހިތުން ފުއްޕާމެޔަށް ލޭފޮނުވާ ލޭހޮޅި(Pulmonary artery) ގެ އެހީގައި ދެން ލޭ ވާޞިލްވަނީ ފުއްޕާމެއަށެވެ.\nފުއްޕާމޭގެ ތެރޭގައި ފުއްޕާމެޔަށް ވާޞިލްވި ލޭގެ ސެލްތަކަށް އާ އޮކްސިޖަން ހޯދައިދެއެވެ. މާނައަކީ ލެޔަކީ އޮކްސިޖަން އާއި އެކުވެފައިވާ އެއްޗަކަށް ހަދައިދެއެވެ. ނުވަތަ އޮކްސިޖަން-މުއްސަދި ލެޔަކަށް ބަދަލު ކޮށްލައެވެ. އަދި ކާބަންޑައި އޮކްސައިޑް ފުއްޕާމޭގެ ޒަރީޢާއިން ބޭރުކުރެއެވެ. އެއަށްފަހު އޮކްސިޖަން އާއި އެކުވިލޭ ފުއްޕާމެއިން އަނބުރާ ހިތަށް ފޮނުވައެވެ. މިގޮތުން ފުއްޕާމޭގެ ތެރޭގައި އޮކްސިޖަން އާއި އެއްވެފައިވާ ލޭ ފުއްޕާމެއިން ހިތަށް ލޭ ވާޞިލްވަނީ ފުއްޕާމެއިން ހިތަށް ލޭފޮނުވައިދޭ ލޭހޮޅީ(Pulmonary vein) ގެ އެހީގައެވެ.\nށ- ތަފާތު ހޯރމޯންތައް އުފައްދައި ދޫކުރުން : ހިތުން މައިގަނޑު ގޮތެއްގައި އުފައްދައި ދޫކުރަނީ ދެ ހޯރމޯން އެކެވެ. އެއީ:-\nހ- އެޓްރީއަލް ނެޓްރީޔުރެޓިކް ޕެޕްޓައިޑް : އެޓްރީއަލް ނެޓްރީޔުރެޓިކް ޕެޕްޓައިޑް (Atrial Natriuretic Peptide) އަކީ ހަށިގަނޑު ގައި ފެން، ލޮނު، އަދި ސަރުބީ ހަމަހަމަކަންމަތީ ބެހެއްޓުމުގައި ބައިވެރިވާ ޕޮލިޕެޕްޓައިޑް ހޯރމޯން އެކެވެ. ލޭގެ ޕްރެޝަރު އާދަޔާ ޚިލާފަށް މަތިވެގެންދާ ހިނދު ހިތުގެ އެޓްރީއަމް ތަކުގައި ހުންނަ ''މެޔޯސައިޓް''(Myocyte) އޭ ކިޔާ ސެލްތަކަކުން މިހޯރމޯން ދޫކުރަން ފަށައެވެ. މެޔޯސައިޓް ތަކަކީ ހިތުގެ އެޓްރީއަމް ގައި ހުންނަ މަހު ސެލް ތަކެކެވެ. އެޓްރީއަލް ނެޓްރީޔުރެޓިކް ޕެޕްޓައިޑް، ލޮނާއި، ފެނާއި ސަރުބީގެ މިންވަރު ހަށިގަނޑުގައި މަދުކޮށްގެން ލޭގެ ޕްރެޝަރު ދަށްކުރުވައެވެ.\nށ- ބްރޭން ނެޓްރީޔުރެޓިކް ޕެޕްޓައިޑް: ބްރޭން ނެޓްރީޔުރެޓިކް ޕެޕްޓައިޑް (Brain Natriuretic Peptide) އަކީ 32 އެމިނޯ އެސިޑް އެެކުލެވޭ ޕޮލިޕެޕްޓައިޑް ހޯރމޯން އެކެވެ. ހިތުގެ ވެންޓްރިކަލް ގައި ހުންނަ މެޔޯސައިޓް ތަކަށް ދެމިވާންވުމުން ވެންޓްރިކަލްތަކުގައި ހުންނަ މެޔޯސައިޓްތަކުން މިހޯރމޯން ދޫކުރަން ފަށައެވެ.


Cancer in salaamaiyve alun dhiriulhen furusathu libumun shukuruverivan: Manisha\nކެންސަރުން ސަލާމަތްވެ އަލުން ދިރިއުޅެން ލިބުމުން ޝުކުރުވެރިވަން: މަނީޝާ\nބަތަލާ މަނީޝާ ކޮއިރަލާގެ ހަޔާތަށް ކެންސަރުގެ ބިޔަ ރާޅު ބިންދާލީ 2012 ވަނަ އަހަރު އެވެ.\nއޯވަރީ ކެންސަރު ޖެހި ދެ އަހަރު ދުވަހު އެ ވޭނުގައި އުޅުމަށްފަހު އެކަމުން ސަލާމަތްވި ފަހުން އަހަރުތަކެއް ފާއިތުވި ނަމަވެސް އެކަމުން ސަލާމަތްވެ އަލުން ދިރިއުޅުމަށް ފުރުސަތު ލިބުމުން އޭނާ ވަނީ އެކަމަށް ޝުކުރު އަދާކޮށްފަ އެވެ.\nމަނީޝާ ވަނީ އޭނާ ކެންސަރަށް ފަރުވާ ހޯދުމަށް އެނދުމަތި ކޮށްފައިވާ ފޮޓޯއެއްގެ އިތުރުން ފަހުން ނަގާފައިވާ ފޮޓޯއެއް ހިއްސާކޮށްފަ އެވެ. އަދި އެކަމުން ސަލާމަތްވެ އާދައިގެ މީހެކޭ އެއްގޮތަށް ދިރިއުޅުމުގެ ފުރުސަތު ލިބުނު ކަމަށްޓަކައި ޝުކުރު އަދާ ކުރާ ކަމަށް ބުނެފަ އެވެ.\nForever greatful for second chance to life 🙏🏻🙏🏻🙏🏻gm friends.. this is an amazing life andachance to liveahappy& healthy one 💖💖💖 pic.twitter.com/LzCL25mWVc— Manisha Koirala (@mkoirala) December 1, 2019\nމަނީޝާގެ އިތުރުން ވެސް ގިނަ ތަރިންތަކެއް އަންނަނީ ބޮލީވުޑުގައި ކެންސަރާ ހަނގުރާމަ ކުރަމުންނެވެ. މީގެތެރޭގައި ބަތަލާ ސޮނާލީ ބޭދުރޭ، ރިޝީ ކަޕޫރު، ލީޒާ ރޭ، ރާކޭޝް ރޯޝަން އަދި އިރުފާނު ހާން ފަދަ ތަރިން ހިމެނެ އެވެ.\nއުމުރުން 49 އަހަރުގެ މަނީ ވަނީ "މަން" އާއި "ދިލް ސޭ" އަދި "ބޮމްބޭ" ފަދަ ކާމިޔާބު ފިލްމުތަކުން ފެނިގެން ގޮސްފަ އެވެ.\nބޮލީވުޑް މަނީޝާ ކޮއިރަލާ މުނިފޫހިފިލުވުން


vnews - Kasrathu kurumuge namugai dhuvaalaku 10,000 fiyavalhu elhumuge beynumeh neiy\nކަސްރަތު ކުރުމުގެ ނަމުގައި ދުވާލަކު 10،000 ފިޔަވަޅު އެޅުމުގެ ބޭނުމެއް ނެތް\nދުޅަހެޔޮ ޞިއްހަތެއްގައި ހުރުމަށް ދުވާލެއްގެ މައްޗަށް 10،000 ފިޔަވަޅު އަޅަން ޖެހޭނެ ކަމަށް ބުނެ އުޅެ އެވެ. އެކަމަކު މިއީ ކޮން ފަރާތަކުން ކަނޑައަޅާފައިވާ އަދަދެއްތޯ އެވެ؟ ނުވަތަ މިއަށްވުރެ ރަނގަޅު ގޮތެއް އޮވޭތޯ އެވެ؟ ދުވާލެއްގެ މައްޗަށް 10،000 ފިޔަވަޅު އެޅުމަކީ ދުޅަހެޔޮ ސިއްހަތެއްގައި ހުރުމަށް މުހިއްމު ކަމެއްގެ ގޮތުގައި އެންމެ ފުރަތަމަ ބުނެފައިވަނީ 1964 ވަނަ އަހަރު ޖަޕާނުގައި ހިންގި މާކެޓިން ކެމްޕެއިނެއްގަ އެވެ.\nމި ކެމްޕެއިނަކީ 1964 ވަނަ އަހަރު ޖަޕާނުގައި ބޭއްވި އޮލިމްޕިކްސް ކަސްރަތު މުބާރާތާއި ގުޅިގެން ހިންގި ކެމްޕެއިނެކެވެ.\nދުވާލެއްގެ މައްޗަށް 10،000 ފިޔަވަޅު އެޅުމަކީ އެ ކެމްޕެއިންގައި ހާމަކޮށްފައިވާ އަދަދެކެވެ. މި ކެމްޕެއިނަށް ބަލާލާއިރު ޖަޕާނު ބަހުން މި ކެމްޕެއިންގައި ބޭނުންކޮށްފައިވާ ބަހަކީ "މޭންޕޯ ކެއި" އެވެ. މާނައަކީ "10،000 ފިޔަވަޅު މީޓަރު" އެވެ.\nމި ކެމްޕެއިންގެ ފަހަތުގައިވަނީ ކިޔޫޝޫ ޔުނިވަސިޓީ އޮފް ހެލްތް އެންޑް ވެލްފެއާގައި މަސައްކަތްކުރާ ޑރ. ޔޮޝީރޯ ހަޓޯނާ ކިޔާ މީހެކެވެ. އޭނާއަކީ އެމެރިކާ ރައްޔިތުންގެ "ވިޔާނުދާ" އާދަކާދަތަކަށް ވަރަށް ބޮޑަށް ފާޑުކިޔާ މީހެކެވެ. އާންމުކޮށް ދުވާލެއްގެ މައްޗަށް ކޮންމެ މީހަކު 4،000 ފިޔަވަޅު އަޅާކަމަށް ބެލެވޭއިރު، އޭނާ ބުނާ ގޮތުގައި ދުވާލަކު 10،000 ފިޔަވަޅު އެޅުމަކީ ސިއްހަތު ރަނގަޅުކޮށްދޭނެ ކަމެކެވެ. އަދި ޖަޕާނު ރައްޔިތުންނަށް މިކަމަށް ހިތްވަރުދީފިނަމަ އެ މީހުން ދުޅަހެޔޮކޮށް ހުންނާނެ ކަމަށް އޭނާ ގަބޫލުކުރި އެވެ. މި ކެމްޕެއިން ފެށުނީ އެހިސާބުންނެވެ.\nމި ކެމްޕެއިން ވެގެންގޮސްފައިވަނީ މާކެޓިންގެ ނަޒަރަކުން ވިސްނާއިރު ވަރަށް ކާމިޔާބު ކެމްޕެއިނަކަށެވެ. ނަމަވެސް މިއީ ސިއްހީ ނަޒަރަކުން ބަލާލާއިރު އެއްވެސް ފައިދާއެއް ހުރި ކަމެއްތޯ އެވެ؟\nޝެފީލްޑް ހާލެމް ޔުނިވަސިޓީގެ ޕްރޮފެސަރެއް ކަމަށްވާ ޑރ. ރޮބް ކޮޕްލެންޑް ވަނީ މިކަމާ ބެހޭ ދިރާސާއެއް ހަދާފަ އެވެ. މި ދިރާސާގައި ބަލާފައިވަނީ ދުވާލަކު 10،000 ފިޔަވަޅު އެޅުމާއި "އެކްޓިވް 10" ކިޔާ ހާއްސަ ޕްރޮގްރާމެއްގެ ފަރަގެވެ. "އެކްޓިވް 10" މި ޕްރޮގްރާމަކީ ދުވާލަކު ތިން ފަހަރު 10 މިނެޓު ވަންދެން ބާރު ސްޕީޑްގައި ހިނގުމުގެ ޕްރޮގްރާމެކެވެ.\nމި ދިރާސާގެ ނަތީޖާތަކަށް ބަލާލާއިރު ދުވާލަކު 10،000 ފިޔަވަޅު އަޅަން މަސައްކަތްކުރި މީހުންގެ ތެރެއިން ކޮންމެ ތިން މީހަކުން ދެ މީހަކަށް އެކަން ކާމިޔާބު ކުރެވިފައެއް ނުވެ އެވެ. ނަމަވެސް "އެކްޓިވް 10" ޕްރޮގްރާމްގެ ބައިވެރިންނަށް މިކަން ހާސިލްކުރުމަކީ ދަތިކަމަކަށް ނުވި އެވެ. އަދި އެ މީހުން ދުވާލަކު ތިން ފަހަރު 10 މިނެޓު ވަންދެން ބާރު ސްޕީޑްގައި ހިނގާފައިވެ އެވެ.\nމީގެތެރެއިން ސިއްހަތަށް އެންމެ ފައިދާވަނީ ކޮން ގޮތަކުންތޯ ބަލައިލާން ޖެހެ އެވެ. ޑރ. ރޮބްގެ ދިރާސާގެ ނަތީޖާއިން ހާމަވާ ގޮތުގައި "އެކްޓިވް 10" ޕްރޮގްރާމްގެ ބައިވެރިންނަށް ކަސްރަތު ލިބިފައިވާ މިންވަރު، ދުވާލަކު 10،000 ފިޔަވަޅު އެޅުމުގެ ޕްރޮގްރާމްގެ ބައިވެރިންނަށްވުރެ 30 އިންސައްތަ އިތުރެވެ. މިކަމުން ދޭހަކޮށްދޭ ކަމަކީ ގިނަ ވަގުތު ކަސްރަތު ކުރުމުގެ ބޭނުމެއް ނެތް ކަމެވެ. އަދި ކުޑަ ވަގުތުކޮޅެއްގައި ކަސްރަތު ކުރުމާއި، ކަސްރަތު ކުރާ ވަގުތު އެންމެ ފުރިހަމައަށް އެކަން ކުރުމަށް އިސްކަންދޭންޖެހޭ ކަމެވެ. 10 މިނެޓު ވަންދެން ބާރު ސްޕީޑްގައި ހިނގާލުމަކީ ވަރަށް ފަސޭހަ ކަމެކެވެ. އަދި ކޮންމެ މީހަކަށްވެސް ހާސިލްކުރެވޭވަރުގެ ކަމެކެވެ.


Europe ge start brand ge battery tha'aarafu kohffi\nވިޔަފާރި - ސްޓަރޓް ބްރޭންޑްގެ ބެޓަރީ\nޔޫރަޕްގެ ސްޓަރޓް ބްރޭންޑްގެ ބެޓަރީ ރާއްޖެއަށް ތައާރަފުކޮށްފި\nމި ބެޓަރީ ހެވީ ވެހިކަލާއި އަސްކަރިއްޔާގެ ހާއްސަވާނެ\n70 އަށް ވުރެ ގިނަ ގައުމަށް މި ބެޓަރީ އެކްސްޕޯޓް\nކ. މާލެ5ސެޕްޓެންބަރ 2019 | ބުރާސްފަތި 23:22 4,898\nމެރިން ޕަވަރ މޯލްޑިވްސް ޕްރައިވެޓް ލިމިޓެޑުން އެތެރެކޮށް ވިއްކާ، މި ބެޓަރި ރަސްމީކޮށް ތައާރަފުކުރުމުގެ ތެރެއިން - ރާއްޖެއެމްވީ\nޔޫރަޕްގެ މަޝްހޫރު ސްޓަރޓް ބްރޭންޑްގެ ބެޓަރީ ރާއްޖެއަށް ތައާރަފު ކޮށްފިއެވެ.\nމެރިން ޕަވަރ މޯލްޑިވްސް ޕްރައިވެޓް ލިމިޓެޑުން އެތެރެކޮށް ވިއްކާ، މި ބެޓަރި ރަސްމީކޮށް ތައާރަފުކޮށް ދެއްވީ، ބުރާސްފަތި ދުވަހުގެ ރޭ ދަރުބާރުގޭ ހަކުރާ މާލަމުގައި ބޭއްވި ރަސްމިއްޔާތުގައި މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަންގެ ސްޓޭޓް މިނިސްޓަރު އަޙްމަދު އާދިލެވެ.\nސްޓަރޓް ބްރޭންޑްގެ ބެޓަރީގެ ވައްތަރުތަކުގެ ތެރޭގައި، އޮޑި ދޯނިފަހަރާއި ލޯންޗް ފަހަރާއި އާގުބޯޓާއި އެހެނިހެން ކަނޑު އުޅަނދުފަހަރާއި ކާރާއި ޕިކަޕާއި ލޮރީ ބަހުގެ އިތުރުން އެއްގަމުގައި އިލެކްޓިކް ވެހިކަލާއި ހެވީ ވެހިކަލާއި އަސްކަރިއްޔާގެ ހާއްސަ އުޅަނދު ފަހަރަށް ހާއްސަ ބެޓަރީ ހިމެނެއެވެ.\nއެންމެ ފަހުގެ ޓެކްނޮލޮޖީ ބޭނުން ކޮށްގެން އުފައްދާފައިވާ މި ބެޓަރީއަކީ ރާއްޖެފަދަ ހޫނު ގަދަ މާހައުލުތަކަށް ހާއްސަކޮށްގެން "ޓްރޮޕިކަލައިޒްޑް" ކުރެވިފައިވާ ބެޓަރީއެކެވެ. އާންމު ހާލަތްތަކުގައި ނުގޮވާ ގޮތަށް "ފްލޭމް އެރެސްޓަރސް" ހަރުކުރެވިފައިވާ ބެޓަރީއެކެވެ. މި ބެޓަރީގައި ބޭނުންކޮށްފައިވާ އެންމެ ފަހުގެ ޓެކްނޮލޮޖީކަމުގައިވާ "ލިބަރެންތު ސިސްޓަމު"ގެ ސަބަބުން ބެޓަރީގެ އެތެރޭގައި ފެނާއި ގޭސް ބަރާބަރަށް ދައުރު ވެ، ބެޓަރީގައި ހުންނަ ދިޔަ އާތްވަށް ބަދަލުވުން މަދުކޮށްދެ އެވެ. އަދި މި ނިޒާމުގެ ސަބަބުން ބެޓަރީގައި ހިމެނޭ އިލެކްޓްރޯލައިޓް ލީކުވުން ހުއްޓުވަ އެވެ. ނަތީޖާއަކަށް ވަނީ، ހޫނުގަދަ މާހައުލުތަކުގައި ވެސް ބޭނުންކުރެވުމާއި، ބެޓަރީ ނުގޮވުމާއި ބެޓަރީގެ އުމުރު ދިގުވެގެން ދިއުމެވެ.\nރާއްޖޭގައި މި ބެޓަރީ މާކެޓްކުރާ މެރިން ޕަވަރ މޯލްޑިވްސްގެ ޑިރެކްޓަރު ހަސަން އާދިލް ވިދާޅުވި ގޮތުގައި މި ބެޓަރީއަކީ ޔޫރަޕުން ރާއްޖެއަށް އެތެރެކޮށް މިފަދަ ބޮޑު ސްކޭލެއްގައި ވިއްކާ ފުރަތަމަ ބެޓަރީއެވެ.\nބަލްގޭރިޔާގެ މޮންބަޓް ކުންފުނިން އުފައްދާ މި ބެޓަރީއަކީ ޔޫރަޕްގެ މިންގަނޑުތަކަށް ފެތޭ ގޮތަށް އުފައްދާ ބެޓަރީއެކެވެ. ފަސްދޮޅަހަށް ވުރެ ގިނަ އަހަރު ވެފައިވާ މޮންބަޓް ކުންފުނިން 400 އަށް ވުރެ ގިނަ އެކި ވައްތަރުގެ ބެޓަރީ އުފައްދައި، 70 އަށް ވުރެ ގިނަ ގައުމަށް އެކްސްޕޯޓް ކުރެއެވެ.\nމެރިން ޕަވަރ މޯލްޑިވްސް އަކީ ކޯލަރ ބްރޭންޑްގެ މެރިން ޖަނަރޭޓަރާއި ޖަޕާނުގެ މިޓްސުބުޝީ މެރިން އިންޖީނުގެ ރާއްޖޭގެ ސޯލް ޑިސްޓްރިބިއުޓަރެވެ. އަދި ސްޓަރޓް ބެޓަރީ އުފައްދާ ބަލްގޭރިއާ މޮންބަޓް ގްރޫޕްގެ ރާއްޖޭގެ އެޖެންޓަރީ ވެސް މެރިން ޕަވަރ މޯލްޑިވްސްއެވެ. މި ކުންފުނި ހިންގާތާ 15 އަހަރަށް ވުރެ ގިނަ ދުވަސް ވަނީ ވެފަ އެވެ.


Roadhaige fahun "Maamui" ge shooting fashaanan: Moger | Mihaaru\n"މާމުއި" ގެ ފުރަތަމަ ފޮޓޯ ޝޫޓްގައި ޗިއްޕެއާ އެކު އަންހެނުން ޔާދާ އާއި ބައެއް އެހެން ބައިވެރިން.\n"މާމުއި" ގެ ފުރަތަމަ ފޮޓޯ ޝޫޓްގެ ތެރެއިން.\n"މާމުއި"ގެ ޝޫޓިން ރޯދައިގެ ފަހުން ފަށަން ނިންމައިފި\n11 އެޕްރީލް 2018 - 07:012comments\nޕްރޮޑިއުސަރު މުހައްމަދު (މޮގާ) އަލީ ބުނީ ރޯދައިގެ ފަހުން ޝޫޓިން ފަށަން ވާންޖެހޭ އެންމެ ފަހުގެ ތައްޔާރީތައް މިހާރު ވަމުން އަންނަ ކަމަށެވެ. އެގޮތުން "މާމުއި" ގެ ކާސްޓް އެއްކޮށް މިހާރު ފައިނަލްވެފައިވާ ކަމަށް ބުންޏެވެ.\nމި ފިލްމަކީ މޮގާގެ އަންހެނުން އައިޝަތު ފުއާދު ތައުފީގާއި އަލީ (ޗިއްޕެ) ޝިފާއުގެ ސްކްރީންޕްލޭއަކަށް ހަދާ ކޮމެޑީއެކެވެ. "މާމުއި" ޑައިރެކްޓް ކުރާނީ ވެސް ޗިއްޕެ އެވެ.\n"އަހަރެމެން މިހާރު މި އަންނަނީ ފިލްމްގެ ކާސްޓް އެއްކޮށް ދައްކައިލުމުގެ ގޮތުން ފޮޓޯޝޫޓްތަކެއް ވެސް ބާއްވަމުން،" މޮގާ ބުންޏެވެ. "ވަރަށް އަވަހަށް މުޅި ކާސްޓް އިއުލާން ކުރާނަން."\n"މާމުއި" ގެ ކާސްޓުންގެ ތެރޭގައި ރާއްޖޭގެ މިހާރުގެ މަޝްހޫރު ގިނަ ތަރިންތަކެއް ހިމެނޭކަން ފާހަގަކޮށްލެވެ އެވެ. މިހާރު އިއުލާންކޮށްފައިވާ ކާސްޓުންގެ ތެރޭގައި ޖުމައްޔިލް (ޖުމަލް) ނިމާލް، މަރިޔަމް އައްޒަ، މުހައްމަދު ފައިސަލް، މަރިޔަމް (މަޖޫ) މަޖުދާ، ޝީލާ ނަޖީބް، ނުޒުހަތު (ނުޒޫ) ޝުއައިބް، އިބްރާހީމް (ފުބޫ) ޝާފިއު، އިސްމާއިލް (ޖުމާ) ޖުމައިހް، އަހުމަދު ސުނީ، ހަމްދާން ފާރޫގް، މަރިޔަމް ނޫރާ، އަލީ ޝަޒްލީމް، އާދަމް (ރެކްސް) ރިޒްވީ، އަހުމަދު (ޝާއްކޮ އައްމަޑޭ) ޝާކިރު އަދި އިބްރާހީމް އަމާން ފަދަ ތަރިން ހިމެނެ އެވެ.\nމީގެ އިތުރުން "މާމުއި" ގެ ކާސްޓުންގެ ތެރޭގައި ޗިއްޕެގެ އަންހެނުން އައިޝަތު ޔާދާ ވެސް ހިމެނޭކަން ފާހަގަކޮށްލެވެ އެވެ. އޭނާ ކުރިން ވަނީ މުހައްމަދު (ޓެޑްރީ) ނިޔާޒް ގެނެސް ދިން "ބިތުފަންގި" ޑްރާމާގައި ވެސް މަސައްކަތްކޮށްފަ އެވެ.\n"މާމުއި" ގެ މޯޝަން ޕޯސްޓަރު.\nޑާކް ރެއިނުން ބުނި ގޮތުގައި އަމާޒަކީ "މާމުއި" އަންނަ އަހަރުގެ ޖެނުއަރީ މަހުގެ ތެރޭގައި ސްކްރީނަށް ގެނައުމެވެ.\nދާދި ފަހުން "ވަކިން ލޯބިން" ގެނެސް ދިން ސްޓޫޑިއޯ އިން ދެން އެންމެ އަވަހަށް ބެލުންތެރިންނަށް ގެނެސް ދޭނީ ޑިސެމްބަރު މަހު ރިލީޒް ކުރާ އަހުމަދު ޝިނާންގެ ކްރައިމް ތުރިލާ "ގޮށްރާޅު" އެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ ޑައިރެކްޓަރު އަލީ ޝިފާއު މޮގާ


Ummeedhuge hulhukolheh: Vaccine thahuleelu ge natheejaa rangalhu | Mihaaru\nއެމެރިކާގެ މެރީލެންޑުގައި ކޮވިޑް-19 އަށް ވެކްސިނެއް އުފެއްދުމުގެ މަސައްކަތް ކުރަނީ. --ފޮޓޯ:އޭއެފްޕީ\nއުއްމީދުގެ ހުޅުކޮޅެއް: ވެކްސިން ތަހުލީލުގެ ނަތީޖާ ރަނގަޅު\n15 މެއި 2020 - 20:566comments\nއިނގިރޭސި ވިލާތުގެ ޔުނިވަސިޓީ އޮފް އެކްސްފޯޑާއި އެމެރިކާގެ ނެޝަނަލް އިންސްޓިޓިއުޓް އޮފް ހެލްތު (އެންއައިއެޗު)ގެ ސައިންސްވެރިން ގުޅިގެން އެމެރިކާގައި ކުރި ޓެސްޓްތަކުގައި ބޭނުންކުރީ ހަ ރާމާމަކުނެވެ. ވެކްސިން ދިނުމަށް ފަހު، އޭގެ ހަށިގަނޑަށް ކޮރޯނާވައިރަސް ފޮނުވައިގެން، ކޮވިޑް-19 ޖައްސަން މަސައްކަތްކުރި އެވެ. އެކަމަކު ވެކްސިން ދިން ރާމާމަކުނުތަކުގެ ފުއްޕާމެ އާއި ވައި ހޮޅިތަކުގައި އުފެދުނީ ވަރަށް މަދު ވައިރަސްކޮޅެކެވެ.\nމީގެ މާނައަކީ އިންސާނުންގެ ހަށިގަނޑުގައި ވެސް އެ ވެކްސިން އެގޮތަށް މަސައްކަތް ކުރުމެއް ނޫނެވެ. އެކަމަކު ބޭނުންކުރި ރާމާމަކުނުތަކުގެ ދިފާއީ ނިޒާމާއި އިންސާނުންގެ ދިފާއީ ނިޒާމް ދާދި އެއްގޮތް ކަމުން މިއީ ވަރަށް ބޮޑު އުއްމީދެއްގެ ގޮތުގައި ބެލެވެ އެވެ.\nއިންސާނުން ބޭނުންކޮށްގެން މި ވެކްސިން އިނގިރޭސި ވިލާތުގައި މިހާރު ވަނީ ޓެސްޓްކުރަން ފަށައިފަ އެވެ. އޭގެ ނަތީޖާ ލިބެން އަދި ދުވަސްތަކެއް ނަގާނެ އެވެ. އެކަމަކު އާންމު ގޮތެއްގައި ވެކްސިންގެ ފުރަތަމަ އަޖުމަބެލުން އޮންނަނީ ޖަނަވާރު ބޭނުންކޮށްގެން ކަމަށް ވާތީ، މިހާރު މި ލިބުނު ނަތީޖާ އިން ކޮވިޑް-19 އާ ދެކޮޅަށް ވެކްސިނެއް ތައްޔާރުކުރެވިދާނެ ކަމުގެ އުއްމީދު މި ވަނީ ބޮޑުވެފަ އެވެ.\nކޮރޯނާވައިރަހުގެ ވެކްސިން ޓެސްޓް ކުރަން މީހެއްގެ ގަޔަށް ޖަހަނީ. --ފޮޓޯ:އޭއެފްޕީ\nއެ ވެކްސިން ދިނުމުން ރާމާމަކުނުތަކުގެ ހަށިގަނޑުގައި ނިއުމޯނިޔާ އުފެދުން ހުއްޓުވި އެވެ. ކޮވިޑް-19ގެ ނުރައްކަލަކީ ވެސް ފުއްޕާމެ އަށް ލިބޭ ގެއްލުންތަކާއި ނިއުމޯނިއާ ޖެހުމެވެ.\nވެކްސިންގެ ފުރަތަމަ ނަތީޖާ ރަނގަޅުވުމުގެ އިތުރުން ސައިންސްވެރިންގެ ކަންބޮޑުވުމެއްގެ ގޮތުގައި އޮތް، ވެކްސިންގެ ސަބަބުން ދިމާވާ "އިމުން-އެންހޭންސްޑް ޑިޒީޒް"ގެ އަސަރެއް ވެސް އެ ޖަނަވާރުގެ ހަށިގަނޑުން ފެނިފައެއް ނުވެ އެވެ. މިއީ ވެކްސިންގެ ސަބަބުން ބަލި ބޮޑުވުމުގެ ފުރުސަތު ކުރިމަތިކުރުވާ ހާލަތެކެވެ.\nވެކްސިނެއް ތައްޔާރުކުރުމާއި ގިނަ އަދަދަކަށް އުފެއްދުން: އުނދަގޫ ކަމެއް؟\n- އާންމު ގޮތެއްގައި ވެކްސިނެއް ތައްޔާރުކުރަން އެތައް އަހަރެއް، ބައެއް ފަހަރަށް، 10 އަހަރަށް ވުރެ ދިގު މުއްދަތެއް ހޭދަވޭ\n- އެ މުއްދަތު މަދު މަސްތަކަކަށް ކުރުކުރެވިދާނެ ކަމަށް ބައެއް ސައިންސްވެރިން އުއްމީދުކުރޭ\n- ގިނަ ތަޖުރިބާކާރުން ގަބޫލުކުރަނީ ކޮވިޑް-19 ޖައްސާ ވައިރަސްއަށް ވެކްސިނެއް އެންމެ އަވަހަށް ވެސް ލިބޭނީ 2021 ގެ މެދުތެރޭގައި ކަމަށް\n- ވެކްސިނެއް ތައްޔާރުވިޔަސް، އެތައް ސަތޭކަ މިލިއަން ޑޯޒް އުފެއްދުމަކީ ވެސް ބޮޑު މަސައްކަތެއް\n- ކޮވިޑް-19 ފެތުރޭ ނިސްބަތަށް ބަލާއިރު އެތައް ބިލިއަން ޑޯޒްގެ ވެކްސިން ބޭނުންވާނެ\n- އާންމު ގޮތެއްގައި ވެކްސިން ތައްޔާރުކުރަނީ ބަލިޖައްސާ އަސްލު ވައިރަސް ބޭނުންކޮށްގެން\n- އެކަމަކު މިހާރުގެ އާ ޓެކްނޮލޮޖީގައި ސީދާ ވައިރަސް ބޭނުންނުކޮށް ވެސް ވެކްސިން އުފެއްދިދާނެ\n- ކޮރޯނާވައިރަސްއާ ދެކޮޅަށް 100 އަށް ވުރެ ގިނަ ވެކްސިން އުފެއްދުމުގެ މަސައްކަތް ދަނީ ކުރިއަށް\n- ބައެއް ތަޖުރިބާކާރުން ބުނަނީ އެންމެ ވެކްސިނަކަށް ވުރެ ތަފާތު އެތައް ވެކްސިނެއް ބޭނުންވާ ކަމަށް\nކޮރޯނާވައިރަސްގެ އެހެން ބާވަތަކުން ޖެހޭ ސާސްއާ ދެކޮޅަށް، ޖަނަވާރު ބޭނުންކޮށްގެން ކުރި ތަހުލީލުގައި، އެ މައްސަލަ ކުރިމަތިވި އެވެ. އެއީ ސާސްގެ ވެކްސިނެއް ހަދަން އޭރު ދިމާވި ވަރަށް ބޮޑު ހުރަހެކެވެ.\nއެމެރިކާގައި ހެދި ތަހުލީލުތަކުގެ ނަތީޖާ އެހެން ސައިންސްވެރިންނަކަށް އަދި ނުފެނެ އެވެ. ރަސްމީކޮށް ޝާއިއު ވެސް ނުކުރެ އެވެ. އެކަމަކު ބައެއް ތަޖުރިބާކާރުން ބުނާ ގޮތުގައި މިއީ ވަރަށް ބޮޑު ހިތްވަރެއް ލިބޭނެ ނަތީޖާއެކެވެ.\nގާތްގަނޑަކަށް ހާހެއްހާ އިންސާނުން ބޭނުންކޮށްގެން ޔުނިވަސިޓީ އޮފް އޮކްސްފޯޑުން ކުރިއަށް ގެންދާ ތަހުލީލުގެ ނަތީޖާ ލިބޭވަރު ވާނީ އަންނަ މަހު މެދުތެރޭގަ އެވެ.\nމި ވެކްސިންގައި ބޭނުންކުރަނީ ބާރު ދެރަކޮށްފައި ހުންނަ އަސްލު ވައިރަސްއެއް ނޫނެވެ. އޭގެ ބަދަލުގައި، ކޮރޯނާވައިރަސްގެ ބޭރު ފަށަލާގައި ހުންނަ "ކޮޅުތަކާ" އެއްގޮތް ބައިތަކެއް، ހަށިގަނޑަށް ގެއްލުމެއް ނުލިބޭ އެހެން ވައިރަސްއަކާ ގުޅުވާލަނީ އެވެ. އެކަމަކު މި ވެކްސިން ދިނުމުން ހަށިގަނޑު ތެރޭގައި ކޮރޯނާވައިރަސްއާ ދެކޮޅަށް މަސައްކަތްކުރަން އެންޓިބޮޑީ އުފެދޭނެ ކަމަށް ސައިންސްވެރިން އުއްމީދުކުރެ އެވެ. އަދި ވެކްސިން ދީފައި ހުރި މީހެއްގެ ހަށިގަނޑަށް ކޮރޯނާވައިރަސް ވަންނަ އިރު، ދިފާއީ ނިޒާމް ހުންނަނީ އެއަށް ތައްޔާރުވެގެންނެވެ.\nއިތުރު ލިޔުންތައް ސިއްހަތު އޮކްސްފޯޑް ޔުނިވަސިޓީ އެމެރިކާ


Bodu Alifaangandun 70 Meehun Ge Furaana Salaamaiy Kuri Muslimakah Rahvehikan Dheefi - Vaguthu\nބޮޑު އަލިފާންގަނޑުން 70 މީހުންގެ ފުރާނަ ސަލާމަތް ކުރި މުސްލިމަކަށް ރަށްވެހިކަންދީފި\nމީހުން ސަލާމަތް ކުރި މަސްވެރިޔާ\nގްރީސްގައި ދާދިފަހުން ރޯވި އަލިފާންގަނޑުން 70 މީހުންގެ ފުރާނަ ސަލާމަތް ކުރި މުސްލިމަކަށް ގްރީސް އިން ރަށްވެރިކަން ދީފިއެވެ. މިސްރުގެ މަސްވެރިއެއް ކަމަށްވާ މުހައްމަދު މޫސާ ވަނީ އަލިފާންގަނޑުގެ ސަބަބުން ފުރާނަ ސަލާމަތް ކުރާނެ އިތުރު ގޮތެއް ނެތިފައި ތިބި ގްރީސްގެ 70 މީހަކު އޭނާ ދޯންޏަށް އަރުވައިގެން އެމީހުންގެ ފުރާނަ ސަލާމަތް ކޮށްދީފައެވެ.\nމުހައްމަދުގެ މަސައްކަތް ފާހާގަކޮށް އޭނާ އަށް ރަށްވެހިކަން ދީފައި ވަނީ ގްރީސްގެ ބޮޑުވަޒީރާއި މިސްރުގެ އިމިގްރޭޝަނާއި ބެހޭ މިނިސްޓަރު ބައިވެރިވެ ވަޑައިގެންނެވި ހާއްސަ ރަސްމިއްޔާތެއްގައެވެ.\nއެރަސްމިއްޔާތުގައި މިސްރުގެ އިމިގްރޭޝަން މިނިސްޓަރ ނަބީލާ މަކްރަމް ވިދާޅުވީ މުހައްމަދުގެ މަސައްކަތަކީ ލާމަސީލް މިސާލެއް ކަމަށާއި އޭނާ ވަނީ އޭނާގެ ގައުމު ތަމްސީލް ކުރަން ޖެހޭ އެންމެ މުހިންމު ދަނޑިވަޅުގައި ގައުމު ތަމްސީލް ކޮށްފައި ކަމަށެވެ.\n"މުހައްމަދު އަކީ މިސްރުގެ ސަފީރެއް. އޭނާ ވަނީ އިންސާނީ ޙައްޤުތަކާއި، އިންސާނީ ކަރާމާތުގެ އަގު އަދާކުރަން ޖެހުނު އެންމެ މުހިންމު ދަނޑިވަޅުގައި އެފުރިހަމަ ޒިންމާ އަދާކޮށްފައި." ނަބީލާ ވިދާޅުވިއެވެ.\nމުހައްމަދު ސަލާމަތް ކޮށްދިނީ އަލިފާންގަނޑުން ސަލާމަތް ވާން މޫދަށް އެރި ތިބި މީހުންނެވެ. އެމީހުންގެ ތެރޭގައި އަންހެނުންނާއި ކުޑަކުދިން ވެސް ތިއްބެވެ.\nޖުލައި މަހުގެ ފަހުކޮޅު ހިނގި އަލިފާނުގެ ހާދިސާގައި ގްރީސްގެ އެޓިކާ އަވަށް ވަނީ އަނދާ އަޅިއަށް ވެފައެވެ. އެސިޓީގެ 90 އިންސައްތަ އެއްކޮށް އަނދައިގެން ގޮސްފައި ވާއިރު އެތައް ދުވަހަކުން މީހުން ބިނާ ކޮށްފައިވާ ގެތަކާއި ވެހިކަލްތައް އަނދާ އަޅިއަށް ވުމުން އަލުން އަވަށް އާބާދު ކުރުމުގެ މަސައްކަތް މިހާރު ވަނީ ފަށަން ޖެހިފައެވެ.\nއަލިފާނުގެ ހާދިސާގައި މަރުވި މީހުންގެ އަދަދު 120 އަށް ވުރެ ގިނައެވެ.\nސެޕްޓެމްބަރު 9, 2018 22:40\nސެޕްޓެމްބަރު 10, 2018 09:09\nމިވަރުންވެސް އެއްޗެއްވިސްނޭކަށް ނުވޭތޯ ،، އެންމެން އިސްލާމްވި ނަމަކިހާ ރަގަޅު ....\nސެޕްޓެމްބަރު 10, 2018 10:51


TC balikoh Eagles2vanaigai hamajehilaifi\nމިއަދުގެ މެޗުގެ ތެރެއިން --\nދިވެހި ޕްރިމިއާ ލީގްގެ ދެ ވަނަ ބުރުގެ ފަހު މެޗުގައި ޓީސީ ސްޕޯޓްސް ކުލަބުގެ މައްޗަށް 3-0 ގެ ނަތީޖާ އަކުން ކާމިޔާބު ހޯދައި، ކުލަބު އީގްލްސްއިން ތާވަލުގެ ދެ ވަނައިގައި ހަމަޖެހިލައިފި އެވެ.\nމިއަދުގެ މެޗުން ޓީސީއަށް މޮޅު ވެވުނުނަމަ، ތާވަލުގެ ދެ ވަނަ އަށް އެ ޓީމަށް އެރުނީހެވެ. އެހެންނަމަވެސް އީގަލްސް މޮޅުވުމުން އެ ޓީމު ވަނީ ތާވަލުގެ ދެ ވަނައިގައި ފަސް ޕޮއިންޓްގެ ލީޑެއް ނަގާފަ އެވެ. ޓީސީން ހޯދި 33 ޕޮއިންޓާއެކު އެއް ވަނައިގައި އޮތް މާޒިޔާ އާ އީގަލްސް އާ ދެމެދު އަށް ޕޮއިންޓްގެ ފަރަގެއް ވެއެވެ. މާޒިޔާއަށް ލިބިފައި ވަނީ 41 ޕޮއިންޓެވެ. ޓީސީއަށް ލިބިފައި ވަނީ 28 ޕޮއިންޓެވެ.\nއީގަލްސްއިން ވަނީ މެޗުގެ 16 ވަނަ މިނެޓްގައި ލީޑް ނަގާފަ އެވެ. ޓީސީގެ ހާފްގެ ތެރެއިން އަލީ ފާސިރު (ސެންޓޭ) އަށް ލިބުނު ބޯޅަ ތުރޫ ޕާހަކުން އޭނާ ނަގައިދިނީ އަހްމަދު ރިޒްވާން (ރިޒޭ) އަށެވެ. އޭނާ ވަނީ އޭރިއާގެ ތެރޭގައި ހުރެ ޓީސީގެ ގޯލްގެ ތެރެއަށް އެ ބޯޅަ ވައްދާލާފަ އެވެ.\nޓީސީއަށް އިތުރު މައްސަލައެއް ކުރިމަތިވީ އެ ޓީމުގެ ޑިފެންޑަރު މުހައްމަދު ސާދު ނިޒާރުއަށް ރަތް ކާޑު ދެއްކުމުންނެވެ. އެއީ އީގަލްސްއަށް ލިބުނު ހުސް ފުރުސަތެއްގައި ހަސަން ރާއިފް އަހްމަދު (ހަންނަ) އޭރިއާ ތެރެއަށް ވަންނަން އުޅުމުން ޓެކްލުކޮށް ވައްޓާލުމުންނެވެ.\nމެޗަށް ފަހު ވާހަކަ ދައްކަމުން ޓީސީގެ ކޯޗް ޝާޒްލީ މުހައްމަދު (ޝާޒް) ބުނީ، މެޗުގެ ކުރީކޮޅުން ފެށިގެން އެއް ކުޅުންތެރިޔަކު މަދުކޮށް ކުޅެން ޖެހުމުން ޓީމަށް ވަރަށް ބޮޑަށް އުނދަގޫ ކުރިމަތިވެގެން ދިޔަ ކަމަށެވެ. އީގަލްސްގެ ކޯޗް މުހައްމަދު ޝިޔާޒް (މޯހަން) ބުނީ މެޗު ފަށައިގެން އީގަލްސް ވަރަށް ރަނގަޅު ގޭމެއް ކުޅެމުން ދިޔަ ކަމަށެވެ. އެހެންނަމަވެސް ޓީސީން އެއް ކުޅުންތެރިޔަކު މަދުވި ހިސާބުން އީގަލްސްގެ ކުޅުންތެރިންނަށް މާ ބޮޑަށް ފަސޭހަ ކޮށްލެވުމުން ކުޅެން ބޭނުންވާ ގޭމް ނުކުޅެވުނު ކަމަށެވެ.\nއީގަލްސްގެ ދެ ވަނަ ލަނޑު ދެ ވަނަ ހާފު ފެށިގެން ހަ ވަނަ މިނެޓްގައި ކާމިޔާބު ކުރީ ސެންޓޭ އެވެ. ޓީސީގެ ހާފުގެ ތެރެއިން ރިޒޭ ބޯޅަ ހޯދައި މަސައްކަތް ކުރީ އޭރިއާ ތެރެއަށް ވަންނަން ދިޔަ ސެންޓޭއަށް ބޯޅަ ދިނުމަށެވެ. ރިޒޭ ނެގި ބޯޅަ ޓީސީގެ ޑިފެންޑަރު ބޮލުން ދިފާއު ކުރި ބޯޅަ އަނެއްކާވެސް ލިބުނީ ރިޒޭ އަށެވެ. އޭނާ ވަނީ އޭރިއާ ތެރެއަށް ވަދެ ސެންޓޭއަށް އެ ބޯޅަ ނަގައިދިފަ އެވެ. އޭރިއާ ތެރޭގައި ހުަށް ހުރުމުން ފަސޭހަ ކަމާއެކު އެ ބޯޅަ ގޯލްގެ ކަނަށް ފޮނުވާލި އެވެ.\nމެޗުގެ ފަހު 15 މިނެޓް، އީގަލްސްއިން ވެސް ކުޅުނީ އެއް ކުޅުންތެރިޔަކު މަދުކޮށެވެ. މިދިޔަ ހުކުރު ދުވަހު ފ. ނިލަންދޫ ސްޕޯޓްސް ކުލަބުން އީގަލްސް އަށް ބަދަލުވި ޖަޕާންގެ މިޑްފީލްޑާ ޓޮށިކީ އޮކޮމޯޓާ (ޓޮށީ) އަށް ދެ ވަނަ ރީނދޫ ކާޑާއެކު ރަތް ކާޑު ދައްކައި ދަނޑުން ފޮނުވާލީ މެޗުގެ 76 ވަނަ މިނެޓްގަ އެވެ.\nދެ ވަނަ ހާފުގެ ފަހު ކޮޅުގައި ޓީސީން، އަކުރަމް އަބްދުލް ގަނީ މެދުތެރެއަށް ޖައްސައި އެ ޓީމުގެ ހަމަލާތައް ވަރުގަދަ ކުރި އެވެ. ގުރީން ސްޓްރީޓުން މިދިޔަ ހުކުރު ދުވަހު އަލުން ޓީސީއަށް ބަދަލުވި އަލީ އަޝްފާގްވެސް ވަނީ ލަނޑު ޖަހާނެ ފުރުސަތުތަކެއް ތަނަވަސް ކޮށްފަ އެވެ. އީގަލްސްގެ ތިން ވަނަ ލަނޑު މެޗުގެ 91 ވަނަ މިނެޓްގައި ކާމިޔާބު ކުރީ، ހުކުރު ދުވަހު ށ. ފޯކައިދޫ ޓީމުން އީގަލްސްއަށް ބަދަލުވި ހަސަން ނަޒީމް (ޗޯޓް) އެވެ. އޭނާ ލަނޑު ޖެހީ ހަންނަ ތަނަވަސް ކޮށްދިން ފުރުސަތަކުންނެވެ.\nލީގްގެ ގަވާއިދުގައި އަށް ޓީމު ހިމަނައިގެން ތިން ވަނަ ބުރުގެ ކުޅެން ލިޔެފައި އޮތް ނަމަވެސް، ތިން ވަނަ ބުރު ހަ ޓީމާއެކު ކުޅެން އެފްއޭއެމުން ނިންމީ، ކުލަބުތަކުގެ މެދުގައި އުފެދުނު ހިޔާލުތަފާތުވުން ތަކާއެކު، މަޝްވަރާ އަށް ގޮސްގެންނެވެ. ތިން ވަނަ ބުރުގެ ފުރަތަމަ މެޗުގައި އަންގާރަ ދުވަހު މާޒިޔާ ނުކުންނާނީ، ށ. ފޯކައިދޫ ފުޓްބޯޅަ ކުލަބާ ދެކޮޅަށެވެ.


SunOnline: AFCON: Zimbabwe balikoh Misrun feshun rangalhu kohfi\nއެފްރިކަން ކަޕް އޮފް ނޭޝަންސް: ޒިމްބާބްވޭ ބަލިކޮށް މިސްރުން ފެށުން ރަނގަޅު ކޮށްފި\nޢަބްދުﷲ އައިމަން 22 Jun 2019, 12:24\nއެފްރިކަން ކަޕް އޮފް ނޭޝަންސް ފެށުމުގެ ގޮތުން ރޭ ކުޅުނު ފުރަތަމަ މެޗުގައި ޒިމްބާބްވޭ ކޮޅަށް މިސްރުން ގޯލު ޖެހުމަށްފަހު --- ފޮޓޯ/ ޕެޓްރިކް ރިޖް\nއެފްރިކަން ކަޕް އޮފް ނޭޝަންސް (އެފްކޮން) ފެށުމުގެ ގޮތުން ރޭ ކުޅުނު ފުރަތަމަ މެޗުން ޒިމްބާބްވޭގެ މައްޗަށް މިސްރުން ކުރި ހޯދައި މުބާރާތުގެ ފެށުން ރަނގަޅު ކޮށްފި އެވެ.\nމިފަހަރުގެ އެ މުބާރާތް ބާއްވާ ގައުމު ކަމަށްވާ މިސްރުގައި ރޭ ކުޅުނު އެ މެޗުން އެ ޓީމު މޮޅުވީ 0-1ގެ ނަތީޖާއަކުންނެވެ. ފަހަކަށް އައިސް މިސްރުގެ ޓީމުން ބޮޑެތި ކާމިޔާބީތަކެއް ހޯދަމުން އަންނަ އިރު އެ ޓީމުން ވަނީ 18 އަހަރަށް ފަހު މިދިޔަ އަހަރު ރަޝިޔާގައި ބޭއްވި ވޯލްޑް ކަޕުގައި ވެސް ކުޅެ ރަނގަޅު ކުޅުމެއް ދައްކާފަ އެވެ.\nއެފްރިކަން ކަޕް އޮފް ނޭޝަންސް ފެށުމުގެ ގޮތުން ރޭ މިސްރުގައި ބޭއްވި ކުލަގަދަ ރަސްމިއްޔާތުގެ ތެރެއިން-- ފޮޓޯ/ ޕެޓްރިކް ރިޖް\nކުލަގަދަ ރަސްމިއްޔާތަކާ އެކު މިސްރުގެ ކެއިރޯ އިންޓަނޭޝަނަލް ސްޓޭޑިއަމްގައި ރޭ ފެށި އެ މުބާރާތް ފުރަތަމައިނުން ކެމަރޫންގައި ބާއްވާ ގޮތަށް ހަމަޖެއްސި ނަމަވެސް ތައްޔާރީތަކުގެ ހާލަތު ރަނގަޅު ނުވުމުން މިދިޔަ ޑިސެމްބަރު އެ ގައުމުގެ އަތުން މުބާރާތް ނަގައި އެ މުބާރާތުގެ އެންމެ ކާމިޔާބު ގައުމު ކަމަށްވާ މިސްރަށް މުބާރާތް ބޭއްވުމަށް ވަނީ ހަވާލު ކޮށްފަ އެވެ. މިސްރުން ވަނީ މިހާތަނަށް ހަތް ފަހަރަކު އެ މުބާރާތް ކާމިޔާބު ކޮށްފަ އެވެ.\nއެފްރިކާ ބައްރަށް ނިސްބަތްވާ ގައުމުތަކުގެ މެދުގައި ކުޅެވޭ މި މުބާރާތުގެ ފުރަތަމަ މެޗުގައި ރޭ ބައްދަލު ކުރި ޒިމްބާބްވޭ މިހާތަނަށް އެ ޓީމުން މި މުބާރާތުގައި ކުޅުނު އެއްވެސް މެޗަކުން މޮޅުވެފައެއް ނުވެ އެވެ. މީގެ ކުރިން މި މުބާރާތުގެ 10 މެޗެއް އެ ޓީމުން ކުޅުނު އިރު އެއްވެސް މެޗަކުން އެ ޓީމަށް ކުރި ހޯދިފައި ނުވި ނަމަވެސް ރޭގެ މެޗުގައި އެ ޓީމަށް ގޯލު ޖަހައި މޮޅު ވާނެ ގިނަ ފުރުސަތުތަކެއް ވަނީ ލިބިފަ އެވެ.\nޖުމްލަ ގޮތެއްގައި ހަމަހަމަ ކުޅުމެއް ފެނިގެން ދިޔަ ރޭގެ މެޗުގެ ތަފާތަކަށް ވީ ފުރަތަމަ ހާފު ނިމެން ހަތަރު މިނަޓަށް ވެފައި އިންދާ މިސްރުގެ މަހުމޫދު ޓްރެޒެގޭ ޖެހި ގޯލެވެ. މިއީ ޓްރެގެޒޭ އެފްކޮންގެ މުބާރާތެއްގައި ގޯލު ޖެހި ފުރަތަމަ ފަހަރެވެ.\nދުނިޔޭގައި މިވަގުތު ތިބި އެންމެ މޮޅު ކުޅުންތެރިންގެ ތެރޭގައި ފާހަގަ ކޮށްލެވޭ މުހައްމަދު ސަލާހު ރޭގެ މެޗުގައި ވެސް ވަނީ މޮޅު ކުޅުމެއް ދައްކާފަ އެވެ. އޭނާ ވަނީ ރޭގެ މެޗުގައި ޒިމްބާބްވޭގެ ގޯލަށް ގިނަ ނުރައްކާތެރި ހަމަލާތަކެއް އުފައްދާފަ އެވެ.


#Breaking: Mi rate in 14 dhuvahuge thereygai COVID gai Raajje nurakkaatheri haalathah dhaane: Dr. Nazla | dhuvasmv މި ރޭޓުން 14 ދުވަހުގެ ތެރޭގައި ކޯވިޑްގައި ރާއްޖެ ނުރައްކާތެރި ހާލަތަށް ދާނެ: ޑރ. ނަޒްލާ – dhuvasmv\nމި ރޭޓުން 14 ދުވަހުގެ ތެރޭގައި ކޯވިޑްގައި ރާއްޖެ ނުރައްކާތެރި ހާލަތަށް ދާނެ: ޑރ. ނަޒްލާ\nއާންމުންގެ ތެރެއިން ބަލި ފެންނަމުންދާ ރޭޓުން ކުރިޔަށް އޮތް14 ދުވަސް ތެރޭގައި ރާއްޖެ ކޯވިޑް-19 ގައި ނުރައްކާތެރި ހާލަތަކަށް ދާނެ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nނޫސްވެރިންނަށް މައުލޫމާތު ދެއްވަމުން އެޗްޕީއޭގެ މެޑިކަލް އޮފިސަރު ޑރ. ފާތިމަތު ނަޒްލާ ވިދާޅުވީ ރާއްޖޭގައި ބަލި ފެތުރިދާނެ ކަމަށް އަންދާޒާކޮށް ހެދި ދިރާސާގައި އަޅާފައިވާ ފިޔަވަޅުތަކާއި އެކު ބަލި ނުރައްކާތެރި ހާލަތަކަށް ދާނެ ކަމަށް ލަފާ ކުރީ40 ދުވަހުގެ ތެރޭގައި ކަމަށެވެ. އެކަމަކު މާލެއިން ބަލި ފެނުނުތާ ދެ ދުވަސްތެރޭގައި ފެނިގެންދިޔަ މަންޒަރަށް ބަލާއިރު ނުރައްކާތެރި ހާލަތަށް ދާން ނަގާނީ ދެ ހަފްތާ ކަމަށެވެ.\nޑރ. ނަޒްލާ ވިދާޅުވީ ކުރިއަށް މިއޮތީ ވަރަށް ސަމާލުވެ ތިބެ، ބުރަ މަސައްކަތްތަކެއް ކުރަން ޖެހޭ ދުވަސްތަކެއް ކަމަށެވެ. މި ހާލަތުގައި ބަލީގެ އާލާމާތެއް ފެންނަ ކޮންމެ މީހަކު ވެސް އެ މައުލޫމާތު އެޗްޕީއޭއަށް އެންގުން މުހިއްމު ކަމަށް ވިދާޅުވި އެވެ.\nޑރ. ނަޒްލާ ވިދާޅުވީ ޕޮސިޓިވްވި މީހުންގެ ތެރެއިން ގުޅުން ހުރި މީހުންގެ އަދަދު މިހާ ގިނަ ވާނެ ކަމަށް އުންމީޑު ނުކުރާ ކަމަށެވެ. އޭނާ ވިދާޅުވީ ފުރަތަމަ 21، 22، 23 ކޭސް އާއި ގުޅުން ހުރި 305 ފެނުމަކީ ހައިރާންވާން ޖެހޭ ކަމެއް ކަމަށެވެ. އަދި އޭގެ ތެރެއިން ގިނަ މީހުންގެ ފަރާތުން އަލާމާތްތައް ފެންނަމުންދާ ކަމަށް ވިދާޅުވި އެވެ.\nޕޮޒިޓިވް ވި ކޭސްތަކާ ގުޅިގެން ސުވާލުކުރާ މީހުން ވެސް ތެދު މައުލޫމާތު ދޭން އޭނާ އެދިވަޑައިގެންނެވި އެވެ. އެހެން ނޫނީ އެއީ އެންމެންނަށް ވެސް އޮތް ނުރައްކަލެއްކަން ފާހަގަކުރައްވާ، ޑރ. ނަޒްލާ ވިދާޅުވީ ރަނގަޅު މައުލޫމާތު ނުލިބި ހޭދަވާ ކޮންމެ ގަޑި އިރަކީ ވެސް އިތުރު އެހެން ވައިރަސް އަރާފާނެ ފުރުސަތެއް ކަމަށެވެ.


Prince Mohamed Lindsay Lohan Aai Haasa Gulhumeh Baavaa? - Vaguthu\nޕްރިންސް މުހައްމަދު ލިންޒީ ލޯހަން އާއި ހާއްސަ ގުޅުމެއް ބާއްވަވާ؟\nސައުދީ އަރަބިއްޔާގެ ވަލީއަހްދު މުހައްމަދު ބިން ސަލްމާން ހޮލީވްޑްގެ ބަޠަލް ލިންޒީ ލޯހަން އާއި އެކު ހާއްސަ ގުޅުމެއް ބާއްވަމުން ގެންދަވާ ކަމަށް މީޑިއާތަކުން ރިޕޯޓް ކޮށްފިއެވެ.\nބައިނަލްއަޤުވާމީ މީޑިއާތަކުން ބުނާ ގޮތުގައި މުހައްމަދުގެ ޕްރައިވެޓް ޖެޓްގައި ލިންޒީ ވަނީ "ދުނިޔެ ބަލާލަން" ގިނަ ދަތުރުތަކެއް ކޮށްފައެވެ. މުހައްމަދު ލިންޒީ އަށް ވަރަށް ގިނަ ހަދިޔާތައް ވެސް ދީފައިވާ ކަމަށާއި އޭގެތެރޭގައި ކްރެޑިޓް ކާޑްތައް ވެސް ހިމެނޭ ކަމަށް ރިޕޯޓްތައް ބުނެއެވެ.\nލިންޒީ ވަނީ އޭނާ މުހައްމަދު އާއި އެކު ހާއްސަ ގުޅުމެއް ބާއްވާ ކަމަށް އިންކާރު ކޮށްފައެވެ. ނަމަވެސް މީގެ އަހަރެއްހާ ދުވަސް ކުރިން މުހައްމަދު އާއި ބައްދަލުވި ކަމަށާއި ބައްދަލުވީ ފޯމިއުލާ ވަން ގްރާންޑް ރޭހުގެ ތެރެއިން ކަމަށް ލިންޒީ ބުނެއެވެ.\nލިންޒީ ވަނީ ސައުދީ އަރަބިއްޔާގެ ސަގާފަތާއި ބެހޭ ފިލްމެއް އުފައްދަން ބޭނުންވާ ކަމަށް މިދިޔަ އަހަރު ބުނެފައެވެ.\nލިންޒީ އިސްލާމް ވެއްޖެ ކަމަށް ބުނެ ވެސް މީގެ ކުރިން އަޑުތައް ފެތުރުނެވެ. ލިންޒީ އިސްލާމްވިކަން ކަށަވަރު ކޮށްނުދިން ނަމަވެސް އޭނާ ވަނީ ކީރިތި ޤުރުއާން ކިޔަވާ ކަމަށް ބުނެ މީޑިއާގައި ވާހަކަދައްކާފައެވެ.\nވަލީއަހްދު މުހައްމަދު އާއި ލިންޒީ ހާއްސަ ގުޅުމެއް ބާއްވާ ކަމުގެ އަޑުތައް ފެތުރިފައި ވާއިރު މީގެ ކުރިން ލިންޒީ ރަޝިއާގެ މަޝްހޫރު ވިޔަފާރިވެރިޔާ އެގޯރ ޓަރަބަސޯވް އާއި އެކު ވެސް ހާއްސަ ގުޅުމެއް ބާއްވަމުން އައި ކަމަށް އަޑުތައް ފެތުރުނެވެ. އެއަޑުތައް ފެތުރުނީ 2016 ވަނަ އަހަރު އެވެ.\nއޮގަސްޓް 5, 2019 23:17\nކަލޯ މޮހޮނދާ ތި މަންޖެ އެހާ ރީއްޗެއް ނޫން ކައިރިވާން. ތި މަންޖެގެ ދެ ކޯ ހީވާނީ އީރާން އާރމީ ފޯސް އިން ހިފަހައްޓާ ތޮޔޮ ބޯޓެއް ހެން\nއޮގަސްޓް 5, 2019 23:35\nޔަހޫދީންނާއި ކުރިސްޓިއަނުންގެ ގާތް އެކުވެރިއެއް ތި ބިންސަލްމާނަކީ، އެމީހުން ބުނިގޮތަކަށް ގައުމުގެ ކަންކަން އެކުރަނީ ބަދަލު، އެހެންވީމަ ތިގުޅުމުގެ ވާހަކަ ނުދެއްކިޔަސް އެހުރީ ކަންތައް ގޮސްފަހުރި ހިސާބު ފެންނަން. މީގެ ކުރިން ކަންތައް ބަދަލު ނުކުރާވަރަށް ބަދަލު އެބަކުރޭ\nއޮގަސްޓް 6, 2019 05:48\nހަމަރަނގަޅު އެގޮތުންވެސް އެމަންޖެގެ ހިތަށް އީމާންތެރިކަންވައްދައި މާތްވެގެންވާ އިސްލާމް ދީނަށް އެމަންޖެ ވަނުމަކީވެސް ހަމަ މުޙައްމަދަށް ކުރެވުނު ރަނގަޅު ކަމަކަށްވެސް ވެދާނެނު\nއޮގަސްޓް 6, 2019 10:50\nއެހެންތަ އެހެންވީމަ މުހައްމަދު ކީއްވެ ހުރިހާ އާދައިގެ ދުނިޔޭގެ އެތައްމިތާ ހުރި އަންހެނުން އިސްލާމް ކުރަން ނުދަނީ\nއޮގަސްޓް 6, 2019 10:05\nއޭ މުޙައްމަދު އެވެ. އަމިއްލަ ޤައުމުން ރީތި ކުއްޖަކާ ހިތާވާށެވެ. ތިޔަ ބުނާ ފިލްމު ކުޅޭ އަންހެނާގެ ފަހަތުގެ ގޮތްނޭގޭ ބަޔަކު ތިބެދާނެތޯ ބަލާކަށް ނުޖެހޭ ހެއްޔެވެ. އިސްލާމީ އުންމަތަށް ކެހިދީފާނެ ބަޔަކުވެސް ނުތިބޭނެ ހެއްޔެވެ. ރަނގަޅަށް ވިސްނާލުން މުހިއްމު\nއޮގަސްޓް 6, 2019 19:24\nމުސްލިމް އުއްމަތުގެ ޚިޔާނާތްތެރިއެއް ބިން ސަލްމާން އަކީ.


Dho?! Mi dhebein bunee haveeru sayah banas heyo kamah\nފާތިމަތު އަޒްލިފާ އާއި އޭނާގެ އެއްބަނޑު ކޮއްކޮ، އިއުފާ އާރިފް ޓިކްޓޮކް ވީޑިއޯތައް ހަދަން ފެށީ އެންމެން ހެއްވާލަން ވެގެންނެވެ. ޅ.ނައިފަރަށް އުފަން މި ދެބެއިންނަށް މިހާރު އެކަން މާ ރަނގަޅަށް ވެސް ކުރެވިއްޖެ އެވެ. މި ދެބެއިންގެ ޓިކްޓޮކް ވީޑިއޯތަކަށް ހާއްސަ ސަމާލުކަމެއް ލިބެނީ ބޭނުންކޮށްފައި ހުންނަ ކްރިއޭޓީވް އައިޑިއާސްތަކާ ހެދި އެވެ.\nޓިކްޓޮކް ހަދަން މި ދެބެއިން ފުރަތަމަ ވިސްނީ، ވައިބާ ގްރޫޕްތަކުން އެހެން މީހުން ހަދައިފައި ހުންނަ އެއްޗެހި ފެންނަން ފެށުމުންނެވެ. ފުރަތަމަ ހުޅުވީ ވެސް ހަމައެކަނި ރައްޓެހިންނަށް ފެންނާނެ ގޮތަށް ޕްރައިވެޓް އެކައުންޓެކެވެ.\nއަޒްލިފާ އާއި އިއުފާ.\nވީޑިއޯތައް އެންމެންނަށް ކަމުދާން ފެށީމާ އެކައުންޓް ޕަބްލިކަށް ލީ މި އަހަރު މާޗު މަހު އެވެ.\nއަޒްލިފާ އަކީ ރަށުގައި ގޭގައި ކުދިންނަށް ޓިއުޝަން ނަގައިދޭ ޓީޗަރެކެވެ. އަދި ދެ ކުދިންގެ މަންމަ އެކެވެ. އޭނާގެ ކޮއްކޮ އިއުފާ އަކީ ސާނަވީ އަށް ކިޔަވަމުން އަންނަ ދަރިވަރެކެވެ.\nFathimath Azlifa on TikTok\nA bit busy these days, but made this 😅 #tiktokmaldives\n"ޓިކްޓޮކް ވީޑިއޯ ހަދަނީ މީހުން ހެއްވާލަން، އިތުރު އެހެން އެއްވެސް ބޭނުމަކު ނޫން،" އަސްލު ކުރާ ހިތްވާ ކަމަކީ ކިޔަވައިދިނުން ކަމަށް އަޒްލިފާ ބުންޏެވެ.\nޓިކްޓޮކް ހަދަން ވަގުތު ހުސްކުރަނީ ވެސް ކުރަން ހުންނަ ކަންކަންކޮށް ނިންމައިފައި ނުވަތަ ކަމެއްގައި އެހެން އުޅޭއިރު، ލިބޭ ކުޑަ ބްރޭކެއްގެ ތެރެއިންނެވެ. އަޑު ވަކިން ރެކޯޑް ކުރަން ޖެހޭ ނަމަ އެކަން ކުރަނީ ރޭގަނޑު ކުދިން ނިދީމަ އެވެ.\nIdea taken from an Indian version, thought we neededaDhivehi version 😅 #tiktokmaldives\n"ޓްރެންޑިން ސައުންޑެއް އިވުނީމަ، ހަމަ ވިސްނަނީ ކިހިނެއްތޯ، ކޮން ކަހަލަ ކަމަކާތޯ މި އަޑު ގުޅުވާލެވޭނީ. ގޭތެރޭގައި އުޅޭއިރު ކުރާ ކަންތައްތަކުން ހިތަށް އަރަނީ އާ މި ގޮތަށް ހެދިއްޔާއޭ ގުޅޭނީ،" އެހެން މީހުން ހަދާ ގޮތަށް އެއްޗެއް ހެދުމުގެ ބަދަލުގައި ބަލަނީ، އެންމެން ހެއްވާލެވޭނެ ގޮތަށް ގެނެސްދެވޭތޯ ކަމަށް ބުންޏެވެ.\nIf we don't post after this, it means our mom found out about this 😔😂\nއަޒްލިފާ ބުނީ އަސްލު ދިރިއުޅުމުގައި ވެސް ދެމީހުންނަކީ ވަރަށް މަޖާ އަދި ސަކަރާތްޖަހާ ދެބެއިން ކަމަށެވެ.\nދެމީހުން ދެމީހުނަށް އާންމުކޮށް އެހެން ސަކަރާތްޖަހާ އުޅޭ އުޅުމުގެ ތެރޭގައި ވެސް ބައެއް ފަހަރަށް ޓިކްޓޮކް ހަދަން އައިޑިއާސްތައް ލިބޭ ކަމަށް އަޒްލިފާ ބުންޏެވެ. މި ވީޑިއޯތަކަށް ލިބޭ ކޮމެންޓްތައް ވެސް ވަރަށް ޕޮޒިޓީވް އެވެ.\nދެބެއިންގެ ޓިކްޓޮކްގެ ތެރެއިން އެންމެ ގިނަ މީހުނަށް ކަމުދިޔަ އެކައްޗަކީ "އުނދަގޫ ބޮޑު އަވައްޓެރިޔާ" އެވެ. މީގެ ދެ ޕާޓެއް ހެދި އެވެ.\nI actually ripped one of her precious books #fanrequest\n"އާންމުކޮށް މި ގެއަށް އައިސް އުޅޭނެ މަންމަގެ ރައްޓެއްސެއް ދޮފާން. އޭނާ އަނެއްހެން އެ ކަހަލަ އެއްޗެއް ނުބުނާނެ. ދެން އަޅުގަނޑުމެން އިތުރު އެއްޗެހި އެޑްކޮށްފައި އެ ހުރީ،" މި ވީޑިއޯ ހަދަން އައިޑިއާ ލިބުނު ގޮތް އަޒްލިފާ ކިޔައިދިނެވެ.\nDo you haveaneighbour like this? 😔 #tiktokmaldives\nއެންމެފަހުން ހެދި ދެ ވީޑިއޯ "ހަވީރު ސަޔަށް ބަނަސް ހެޔޮތަ" އާއި "ކޮއްކޮއާ ދިމާލަށް އެއްޗެހި ގޮވީ ކީއްވެތޯ" ވެސް ވަރަށް ގިނަ މީހުނަށް ކަމުދިޔަ އެވެ.\nކޮމެޑީ ސޯޝަލް މީޑިއާ


"Sauvage Elixir" Lecute in Raajjeah Launch koffi\nސޮވާޖް އެލެގްޒަރ ސެންޓު-\nސޮވާޖް އެލެގްޒަރ ލެކިއުޓުން ރާއްޖެއަށް ލޯންޗުކޮށްފި\n15 ސެޕްޓެމްބަރ 2021 - 18:36:50\nފްރާންސްގެ މަޝްހޫރު ބްރޭންޑެއް ކަމުގައިވާ ކްރިސްޓިއަން ޑިއޯއިންވަނީ ސޮވާޖްގެ މުޅިންއާ ސެންޓެއް ދުނިޔޭގެ ބާޒާރަށް ނެރެފައެވެ.\nއެލެގްޒަރގެ ނަމުގައި މިފަހަރު މިނެރުނު ސެންޓަކީ މިސެންޓު އުފެއްދުމުގައި ބޭނުންކުރެވިފައިވާ މޮޅު ކޮލިޓީގެ އިންގްރީޑިއަންޓްތަކުގެ ސަބަބުން މީހުންގެ ހިތްދަމައިގަނުވާފަދަ ތަފާތު އަދި އަސަރުގަދަ ސެންޓެއްގެ ގޮތުގައި މަޝްހޫރުވެފައެވެ.\nމި ސެންޓުގެ އުފެއްދުންތެރިޔާ ސޮވާޖް އެލެގްޒަރގެ ވަސްސިފަ ކޮށްދީފައިވަނީ ރަތްހަނދެއްފަދަ ތަފާތު އަދި މަދުން ނޫނީލިބެންނުހުންނާނެ ފަދަ ސެންޓެއްގެ ގޮތުގައެވެ.\nސޮވާޖްއަކީ ދިވެހިންގެ ތެރޭގައި އެންމެ ބޮޑަށް މަޝްހޫރުވެގެން ދިޔަ ފިރިހެން ސެންޓުތަކުގެ ތެރެއިން ލެކިއުޓުން ވިޔަފާރިކުރާ ކަސްޓަމަރުންގެމެދުގައިވެސް ވަރަށް މަގުބޫލުކަން ލިބިފައިވާ ސެންޓެކެވެ. މިފަހުން ތައާރަފުކުރެވުނު ސޮވާޖް އެލެގްޒަރއަކީ ކުރިން ނެރުނު ސޮވާޖްއަށްވުރެ ގަދަވަހެއް ކަމުން، އެލެގްޒަރއަށް ކަސްޓަމަރުންގެ މަގްބޫލުކަން އިތުރުވެގެންދާނެކަމަށް ބެލެވެއެވެ.\nލެކިޔުޓަކީ ރާއްޖޭގެ ސެންޓުގެ މާކެޓަށް އަބަދުވެސް އެންމެފަހުގެ އަދި އެންމެ ރަނގަޅު ކޮލިޓީގެ ސެންޓު، އޮރިޖިނަލް ކުންފުނި މެދުވެރިކޮށް ކަސްޓަމަރުންނަށް ފޯރުކޮށްދެމުންދާ ވިޔަފާރިއެކެވެ.\nރާއްޖޭގެ މާކެޓަށް ލެކިއުޓުން މިނެރުނު ސޮވާޖް އެލެގްޒަރ ބައްލަވައިގަންނަވާ ކޮންމެ ކަސްޓަމަރަކަށް ހާއްސަ ހަދިޔާވެސް ލިބިގެންދާނެއެވެ.\nލެކިޔުޓު ފިހާރަ، ލެކިޔުޓް ހޮޓްލައިން 7696699 އަދި ލެކިއުޓްގެ ވެބްސައިޓުންނާއި ލެކިއުޓްގެ ސޯޝަލްމީޑިއާ ހުރިހާ ޕްލެޓްފޯމަކުންވެސް ސޮވާޖް އެލެގްޒަރ ބައްލަވައިގަންނަވަން ބޭނުންވާފަރާތްތަކަށް މިފުރުސަތު ލިބިވަޑައިގަންނަވާނެއެވެ.


ޓެސްލާގެ ވަޔަލެސް ފޯނު ޗާޖަރެއް\nކާރު ދަތުރެއްގައި ވެސް ފޯނު ޗާޖް ކުރަން ޖެހިދާނެ އެވެ. އެހެންވެ ޓެސްލާ އިން މިހާރު ވަނީ އެ ކުންފުނީގެ މޮޑެލް3ގެ ކާރަށް ހާއްސަ ވަޔަލެސް ފޯނު ޗާޖަރެއް ނެރެފަ އެވެ.\nއިނގިރޭސިވިލާތުގައި އަލަށް 5ޖީ ލޯންޗްކޮށްފި\nދުނިޔޭގެ އެކި ގައުމުތަކުން 5ޖީ ނެޓްވޯކަށް ހިޖުރަކުރަން ފަށާފައިވާ މަސައްކަތުގެ ތެރެއިން އިނގިރޭސިވިލާތުގައި ފުރަތަމަ ފަހަރަށް 5ޖީ ނެޓްވޯކް ތައާރަފުކޮށްފި އެވެ.\nޓިކްޓޮކް ކުންފުނިން ސްމާޓްފޯން އުފައްދަނީ\nއެތައް ބައެއްގެ ދިރިއުޅުމުގައި މިހާރު ވަކިހިއްޕާލާފައިވާ ޓިކްޓޮކްގެ ބެލެނިވެރި ކުންފުނިން ސްމާޓްފޯނުގެ ވިޔަފާރި އަށް ނުކުންނަން ތައްޔާރުވަމުން އަންނަ ކަމަށް ރިޕޯޓްތައް ބުނެފި އެވެ.\nވަންޕްލަސް7ޕްރޮ އަކީ "ވޯޓާޕްރޫފް" ނުވަތަ ފެން ނުވަނަ ފޯނެއް ކަމަށް ރަސްމީ ލިޔުންތަކުގައި ބުނެފައެއް ނުވެ އެވެ. މި ފޯނަށް "އައިޕީ ރޭޓިން" އެއް ވެސް ދީފައެއް ނުވެ އެވެ. ނަމަވެސް، ފޯނުތައް ރޫޅައި، ހާވައި ބަލާ މީހުން ބުނާ ގޮތުގައި، ވަންޕްލަސް އަކީ ފެންނަ ނުވަންނަ ފޯނެކެވެ. ޔޫޓިއުބްގައި މަޝްހޫރު "ޖެރީރިގްއެވްރީތިންގް" ވަނީ މިކަން...\nޗައިނާގެ ޒުވާން އަންހެނަކު އޭނާ އަށް ސްމާޓްފޯނެއް ގަނެނުދީގެން އެތައް ބައެއްގެ ކުރިމަތީގައި ލޯބިވެރިޔާގެ ކަންކަށިމަތީގައި 52 ފަހަރު ޖަހައި އަނިޔާކޮށްފި އެވެ.\nއެންޑްރޮއިޑް ބީމް: ބޭނުމެއް ނެތް ފީޗާއެއް\nޗިމްޕެންޒީ ވެސް ފޯނަށް ފަރިތަ\nއިންސާނުން ކުރާ ކަންކަން ކޮޕީކުރުމަކީ ބައެއް ޖަނަވާރުން ވަރަށް ފަސޭހަ ކަމެކެވެ. ސޯޝަލް މީޑިއާގައި މިހާރު ވައިރަލްވެފައިވާ އިންސްޓަގްރާމް ވީޑިއޯއަކުން ވެސް ފެންނަނީ މިކަހަލަ ވަރަށް އާދަޔާހިލާފު އަދި ޝައުގުވެރި މަންޒަރެކެވެ.


Maseeh ge ithubaaru neh kamu ge vote siyaasee test akah?!\nމަސީހުގެ އިތުބާރު ނެތްކަމުގެ ވޯޓް ސިޔާސީ ޓެސްޓަކަށް؟!\nވޯޓު ކާމިޔާބުވާނެ ކަމަށް ނަމްބަރުން ނުދައްކާ\nސަރުކާރަށް މަޖިލީހުގެ 55 ޕަސެންޓް ތާއީދު\nމީގެ ކުރިން ވެސް އެފަދަ ވޯޓެއް ކާމިޔާބެއް ނުވޭ\nމަސީހު: އިތުބާރު ނެތް ކަމުގެ މައްސަލަ ވައްދަން ދަނީ ތައްޔާރުވަމުން ---\nރައްޔިތުންގެ މަޖިލީހުގެ ރައީސް އަބްދުﷲ މަސީހު މުހައްމަދު މަގާމުން ވަކިކުރުމަކީ އިދިކޮޅު ފަރާތްތަކަށް މިވަގުތަށް އެންމެ މުހިންމު މަސައްކަތަށްވެ، އެކަމަށް ވަނީ އަތުކުރި އޮޅާލައިގެން މަސައްކަތްތަކެއް ފަށާފަ އެވެ. ސަރުކާރާ ހިޔާލު ތަފާތުވެފައިވާ މެންބަރުންގެ މަގުސަދަކަށްވެފައިވަނީ، މަސީހު މަގާމުން ދުރުކޮށް ސަރުކާރުގެ ކޮންޓްރޯލް މަޖިލިސް ތެރޭގައި ކުޑަކުރުމެވެ. އަނެއްހެން ބުނާ ނަމަ މަޖިލީހުގެ ތެރެއިން ސަރުކާރުގެ މެޖޯރިޓީ އެކީ ދުއްވާލުމެވެ.\nމަސީހުގެ އިތުބާރު ނެތްކަމުގެ ވޯޓު ނަގަން މަސައްކަތްކުރަމުންދާ މެންބަރުންގެ ތެރޭގައި ހިމެނޭ ތިމަރަފުށީ ދާއިރާގެ މެންބަރު މުހައްމަދު މުސްތަފާ ވިދާޅުވެފައިވަނީ، މަޖިލީހުގެ ރައީސްގެ އިތުބާރު ނެތްކަމުގެ މައްސަލަ ވައްދަން އުޅެނީ ރައްޔިތުންގެ އަޑު ކަނޑުވާލުމަށް މަސީހު މަސައްކަތް ކުރައްވާތީ ކަމަށެވެ. އަދި، އެ މައްސަލަ ހުށަހަޅަނީ ވަކި ޕާޓީއަކުން ނޫން ކަމަށާއި މެންބަރުންތަކެއް އިސްނަގައިގެން ކަމަށް އެބޭފުޅުން ވިދާޅުވެ އެވެ.\nމަސީހުގެ މައްސަލަ ވެއްދޭ ވަރަށް މިހާރު މެންބަރުންގެ ސޮއި ހޯދާފައިވާ ކަމަށް މުސްތޮފާ ވަނީ ވިދާޅުވެފަ އެވެ. އެ މައްސަލަ ވައްދަން ބޭނުން ވަނީ 15 މެންބަރުންގެ ސޮޔެވެ. އެއީ އިދިކޮޅު ފަރާތްތަކަށް އުނދަގޫ ކަމަކަށް ނުވާނެ އެވެ.\nމަޖިލީހުގެ ރައީސްކަމުން މަސީހު ވަކިކުރުމަށް މަސައްކަތް ފެށި މިދަނޑިވަޅަކީ ޕީޕީއެމް ދެފަޅިއަކަށް ބައިވެ، އެ ޕާޓީގެ ބައެއް މަޖިލިސް މެންބަރުން ވެސް ސަރުކާރާ ދެކޮޅަށް މަސައްކަތް ފައްޓަވާފައިވާ ދަނޑިވަޅެކެވެ. މަޖިލީހުގެ ތެރޭގައި އޮތް ސަރުކާރުގެ މެޖޯރިޓީއަށް ގުޑުން އަރުވާލެވޭނެ ކަމަށް އިދިކޮޅު މެންބަރުން އަންނަނީ ވިދާޅުވަމުންނެވެ. މަސީހު މަގާމުން ވަކި ކުރުމަކީ މިއީ އެ ސިލްސިލާގެ ފުރަތަމަ ޓެސްޓް ކަމަށް ވެދާނެ އެވެ.\nއެހެންނަމަވެސް އެމްޑީީއޭ އާއި ޕީޕީއެމްގެ އެކުވެގެން އުފައްދާފައިވާ ޕީޕީއެމްގެ ޕީޖީ ގްރޫޕުން ބުނަނީ، އެ މަސައްކަތް ނާކާމިޔާބު ކޮށްލެވޭނެ ކަމުގެ ފުރިހަމަ ޔަގީންކަން އެބަ އޮތް ކަމަށެވެ. އަދި މަޖިލީހުގައި އޮތް ސަރުކާރުގެ މެޖޯރިޓީއަށް ގުޑުން އަރުވައި ނުލެވޭނެ ކަމުގެ ޔަގީންކަން އެ ބޭފުޅުންގެ އެބަ އޮތެވެ.\nމި ދައުރުގެ މަޖިލިސް މެންބަރުން -- ފޮޓޯ: ވީނިއުސް\nޕީޕީއެމްގެ ޑެޕިއުޓީ ލީޑަރު ރިޔާޒު ރަޝީދު ވިދާޅުވީ، މަސީހުގެ އިތުބާރު ނެތް ކަމުގެ ވޯޓު ނަގަން މަސައްކަތްކުރަމުންދާ ފަރާތްތަކަށް މިހާތަނަށް މަޖިލިސް ތެރެއިން އެއްވެސް ކަމެއް ކާމިޔާބު ކުރެވިފައިނުވާ ކަމަށެވެ. އެހެންކަމުން މަސީހުގެ އިތުބާރު ނެތް ކަމަށް ފާސްކުރުމަކީ ވެސް ނުވާނެ ކަމެއް ކަމަށެވެ.\nރިޔާޒު ވިދާޅުވީ، ކުރިން އެކަމަށް ތާއިދު އޮތް މިންވަރަށް ވެސް މިހާރު ތާއިދު ނުލިބޭނެ ކަމަށެވެ. އަދި، ޕީޕީއެމްގެ ރައީސް މައުމޫން އަބްދުލް ގައްޔޫމަށް ތާއިދުކުރައްވައި، އެމަނިކުފާނު ވިދާޅުވި ގޮތަށް އަމަލުކުރައްވާނެ މެންބަރުން ވެސް މަދުވެފައިވާ ކަމަށް އޭނާ ވިދާޅުވި އެވެ.\nރިޔާޒު އިޝާރަތްކުރައްވާފައިވަނީ ދިއްދޫ ދާއިރާގެ މެންބަރު އަބްދުއްލަތީފު މުހަންމަދަށެވެ. އޭނާ ވަނީ މައުމޫނަށް ތާއިދުކުރައްވާކަން ހާމަކޮށް، ނޫސްވެރިންގެ ބައްދަލުވުމެއްގައި ބައިވެރިވެފަ އެވެ. ނަމަވެސް ފަހުން ވަނީ މައުމޫންއަށް ކުރެއްވި އެ ތާއީދު އަނބުރާ ގެންދަވައި، އޭނާ ހުންނެވީ ރައީސް އަބްދުﷲ ޔާމީނާއެކު ކަން ހާމަކުރައްވާފަ އެވެ. ލަތީފުގެ އިތުރަށް ވެލިދޫ ދާއިރާގެ މެމްބަރު އަބްދުﷲ ޔާމީން ވެސް ވަނީ މައުމޫނަށް ކުރެއްވި ތާއިދު ގެންދަވައި، ރައީސް ޔާމީނާއެކު ހުންނެވިކަން ހާމަކުރައްވާފަ އެވެ.\nރިޔާޒު ރަޝީދު މިހެން ވިދާޅުވިއިރު ޖުމްހޫރީ ޕާޓީގެ ޕާލިމެންޓްރީ ގުރޫޕުގެ ޑެޕިއުޓީ ލީޑަރު ކިބިދޫ ދާއިރާގެ އަބުދުﷲ ރިޔާޒު ވިދާޅުވީ، މަޖިލީހުގެ މެންބަރުންތަކެއް ހައްޔަރުނުކޮށްފިނަމަ ވޯޓު ކާމިޔާބުކުރެވޭނެ ކަމަށެވެ. މަސީހުގެ އިތުބާރު ނެތް ކަމުގެ ވޯޓު ނެގުން މިހާރު ވެސް ލަސްވެފައިވާ ކަމަށާއި މިފަހަރު އެކަން ކުރާނެ ކަމަށް ރިޔާޒު ވިދާޅުވި އެވެ.\nމީގެ ކުރިން ވެސް މަސީހުގެ އިތުބާރު ނެތްކަމުގެ ވޯޓެއް ނަގަން އިންތިހާއަށް އިދިކޮޅު ފަރާތްތަކުން މަސައްކަތް ކުރި އެވެ. އެކަމަކު އޭގެ ކޮންމެ ފަހަރަކު ވެސް އެ މަސައްކަތް ވަނީ ފެއިލްވެފަ އެވެ. ރިޔާޒަށް ކިތަންމެ ހަރުކަށިކޮށް ބަސް ވިދާޅުވި ނަމަވެސް އެއީ ސިޔާސީ ބޭފުޅުން ދައްކާ ސިޔާސީ ވާހަަކަ އެވެ. އެ މަސައްކަތް ކާމިޔާބު ވާނެ ކަމުގެ އުންމީދު ނަމްބަރުން ދައްކަނީ ކިހިނެތް ހެއްޔެވެ؟\nމަސީހު މަގާމުން ދުރުކުރުމަށް މަސައްކަތްކުރަމުންދާ މެންބަރުން އެކަން ހާސިލުކުރެވޭނެ ކަމަށް ބުނަމުންދާއިރު، އެ މެންބަރުންނަށް މަޖިލީހުގެ އަގުލަބިއްޔަތު ލިބިދާނެތޯ މިއީ އުފެދޭ ސުވާލެކެވެ. ނަމްބަރު ދައްކާ ގޮތުން އިދިކޮޅު ފަރާތްތަކަށް މަޖިލީހުގެ އަގުލަބިއްޔަތުން ހޯދުން އެއީ އަދި ފަސޭހަ ކަމެއް ނޫނެވެ.\nއިދިކޮޅު މެންބަރުންގެ ގޮތުގައި މިހާރު މަޖިލީހުގައި ތިއްބެވި މެންބަރުންނަށް ބަލާއިރު މަސީހާ ދެކޮޅަށް އެމްޑީޕީގެ 21 މެންބަރުން ވޯޓު ދެއްވާނެކަން ކަށަވަރުވެ އެވެ. އޭގެ އިތުރަށް އަދާލަތު ޕާޓީގެ ހަމައެކަނި މަޖިލިސް މެންބަރު އަނާރާ ނައީމް ވެސް އެމްޑީޕީ މެންބަރުންނާ އެއްގޮތަށް މަސީހުގެ އިތުބާރު ނެތް ކަމަށް ވޯޓު ދެއްވާނެ ކަމަށް ބެލެވެ އެވެ. އެހެން ނަމަވެސް އެމްޑީޕީގެ މެންބަރު ރީކޯ މޫސާ މަނިކް މަސީހާ ދެކޮޅަށް ވޯޓު ދޭނެ ކަމަކަށް ނުބެލެވެ އެވެ.\nދެން ތިއްބެވީ މިހާރު ސަރުކާރަށް އޮތް ތާއިދު ގެންދަވާފައިވާ މައުމޫނަށް ތާއިދުކުރައްވާ މެންބަރުންނެވެ. އެއީ، ދިއްގަރު ދާއިރާގެ މެންބަރު އަހުމަދު ފާރިސް މައުމޫނާއި ތުލުސްދޫ ދާއިރާގެ މެންބަރު މުހައްމަދު ވަހީދާއި ތިމަރަފުށީ ދާއިރާގެ މެންބަރު މުހައްމަދު މުސްތަފާ އާއި ބާރަށު ދާއިރާގެ މެންބަރު އިބްރާހިމް ސުޖާއު އާއި އޭދަފުށީ ދާއިރާގެ އަހުމަދު ސަލީމް އަދި ތިނަދޫ ދާއިރާގެ ސައުދުﷲ ހިލްމީ އެވެ. މީގެއިތުރުން އެމްޑީއޭގެ މެންބަރު ނޮޅިވަރަމް ދާއިރާގެ ހުސެއިން އަރީފު ވެސް މަސީހާ ދެކޮޅަށް ވޯޓު ދެއްވާނެ ކަމަށް ބެލެވެ އެވެ. އެއީ ޖުމްލަ ހަތް މެންބަރުންނެވެ.\nއޭގެއިތުރަށް، މައުމޫނާއެކު މަސައްކަތް ކުރައްވާނެކަން އިއުލާން ކުރައްވާފައިވާ ޖުމްހޫރީ ޕާޓީގެ މަޖިލިސް މެންބަރުން ވެސް މަސީހާ ދެކޮޅަށް ވޯޓު ދެއްވާނެ ކަމަށް ބެލެވެ އެވެ. ޖުމްހޫރީ ޕާޓީގެ ހަތް މަޖިލިސް މެންބަރުން ތިއްބަ އެވެ. އެހެން ކަމުން އިދިކޮޅު ފަރާތްތަކަށް އެންމެ ގިނަވެގެން ވެސް މަޖިލީހުގެ ތެރެއިން ހޯދޭނީ ޖުމްލަ 36 ވޯޓެވެ.\nމަޖިލީހުގެ ގަވައިދުގައި ބުނެފައި ވަނީ މަޖިލީހުގެ ރައީސްގެ އިތުބާރު ނެތް ކަމަށް ފާސްވާނީ، ވޯޓުގައި ބައިވެރިވާ މެންބަރުންގެ ދެ ބައިކުޅަ އެއްބައި ސިމްޕަލް މެޖޯރިޓީ މަޖިލީހުގެ ރައީސްގެ އިތުބާރުނެތް ކަމަށް ވޯޓުލައިފި ނަމަ އެވެ. މަޖިލީހުގެ ރައީސްއާ ނުލާ މަޖިލީހުގައި ޖުމްލަ 84 މެންބަރު ތިއްބަވާ އިރު، 47 މެންބަރުން ތިއްބެވީ އަދިވެސް ސަރުކާރުގެ ފަޅީގަ އެވެ. އެއީ ޖުމްލަ މަޖިލީހުގެ 55 ޕަސެންޓް މެންބަރުންގެ ތާއީދު އޮތީ އަދިވެސް ސަރުކާރަށެވެ.\nމަޖިލީހުގެ ރައީސްގެ އިތުބާރު ނެތް ކަމުގެ ވޯޓެއް ނަގަން، 15 މެންބަރުންގެ ސޮޔާއެކު މައްސަލަ ވައްދާ އިރު ސަބަބުތައް ވެސް ބަޔާން ކުރަން ޖެހެ އެވެ. އަދި ނޯޓިސް ދިނުމަށް ފަހު މައްސަލަޔާ މެދު ބަހުސްކޮށް ވޯޓަށް އަހަންޖެހެ އެވެ.\nމަސީހުގެ އިތުބާރު ނެތްކަމުގެ ވޯޓުގައި މަސީހަށް ބައިވެރިނުވެވޭނެއިރު މަޖިލީހުގެ މެންބަރެއް ކަމަށްވާ އަހުމަދު މަހުލޫފް ޖަލުގައި ހުންނެވުމުން މި ވޯޓުގައި ބައިވެރިވެވޭނީ 83 މެންބަރުންނަށެވެ. އެ ވޯޓުގައި ހުރިހާ މެންބަރުން ބައިވެރިވާ ނަމަ، އަގުލަބިއްޔަތަކަށް ވާނީ 42 މެންބަރުންގެ ވޯޓެވެ. ނަމަވެސް އިދިކޮޅު މެންބަރުންގެ ޖުމްލަ އަދަދު އަދި އަރަނީ 36 ށެވެ. އެއީ އެމްޑީޕީގެ މެންބަރެއްގެ ގޮތުގައި އިންނެވި މަޖިލީހުގެ ނައިބު ރައީސް އުނިކުރުމަށް ފަހު އެވެ.\nއިދިކޮޅު މެންބަރުންގެ އަދަދު ފެންނަ ފެނުމަށް 36 އަކަށް އަރާއިރު، އަބްދުﷲ ރިޔާޒް ވިދާޅުވީ ރައީސް އަބްދުﷲ ޔާމީނަށް ތާއިދުކުރައްވާ ކަމަށް މިހާރު ވިދާޅުވެ، އެމަނިކުފާނުގެ ފެކްޝަންގައި ހިމެނޭ ބައެއް މެންބަރުން ވެސް މަސީހްގެ އިތުބާރު ނެތް ކަމަށް ވޯޓު ދޭނެ ކަމަށް ގަބޫލުކުރެވޭ ކަމަށެވެ. އެހެން ނަމަވެސް، އެއީ ސިއްރު ވޯޓަކަށް ނުވާ އިރު އެއީ ސިޔާސީ ގޮތުން ބުރަދަނެއް ހުރި ވާހަކައެއް ކަމަކަށް ނުބެލެވެ އެވެ. އެއީ ފާޅުގައިލާ ވޯޓެއްގައި ވިޕްލައިނާ ހިލާފު ވުމަކީ މެންބަރުންނަށް ފަސޭހަ ކަމަކަށް ނުވާނެ އެވެ. ހާއްސަކޮށް ސަރުކާރު ކޯލިޝަންގެ މެންބަރުން އެގޮތަށް އަނބުރާލުން ވާނީ އުނދަގޫ ކަމަކަށެވެ.\nމިހާތަނަށް މަޖިލިސް ތެރެއިން މި ސަރުކާރާ ދެކޮޅަށް އެއްވެސް ކަމެއް ނިމިގެން ގޮސްފައިނުވާއިރު މި ވޯޓު ވެގެން ދާނީ މުހިންމު ވޯޓަކަށެވެ. މިއީ ޕީޕީއެމްގެ ރައީސް މައުމޫން ކުޅުއްވާނެ އެންމެ ބޮޑު އެއް ސިޔާސީ ގޭމް ކަމަށްވާނެ އެވެ. ޕީޕީއެމް ތެރެ ދެ ބައިވެފައިވާ ދަނޑިވަޅެއްގައި ނަގާ މި ވޯޓުން ގަދަ ފަޅި ފެނިގެންދާނެ އެވެ. އެކަމަކު މަންޒަރު ފެންނަ ގޮތަށް ބަލާ އިރު އެއީ ވުމަށް ވުރެ ނުވުން ގާތް ކަމެކެވެ.


Salman Khan Aai Jacueline Thailandge Jangalee Thereah - Vaguthu\nސަލްމާން ޚާން އާއި ޖެކްލިން ތައިލެންޑްގެ ޖަންގަލީ ތެރެއަށް\nޖެކްލިން އާއި ސަލްމާން އެންމެ މުހިންމު ރޯލް އަދާކޮށްދޭ "ރޭސް 3" ގެ ލޯބީގެ މަންޒަރުތަކާއި އެހެނިހެން މަންޒަރުތަށް ތައިލެންޑްގެ ރީތިކަން ދައްކުވައިދޭ ފްލޯޓިންގ މާކެޓް ފަދަ ތަންތަކުގައި މިހާރު ނަގާ ނިމިއްޖެއެވެ.\nމި ފިލްމްގެ ކުރިއަށް ދެން އޮތީ ފިލްމްގެ އެންމެ އުނދަގޫ އަދި އެންމެ ކަމުދާނެ މަންޒަރުތަށް ނެގުމެއެވެ. މި އެކްޝަން މަންޒަރުތަށް ނެގުމަށްޓަކައި މުޅި ފިލްމް ކުރޫ 10 ދުވަސް ވަންދެން ހޭދަކުރާނީ ތައިލެންޑްގެ ޖަންގަލީ ތަކުގެ ތެރޭގައެވެ. ޖަންގަލީތަކު ތެރޭގައި އޮންނާނީ ފިލްމްގެ ވިލަން ޖެކްލިން އާއި ސަމްލާން ހޯދަން ފަހާ ދުވާ މަންޒަރުތަކެވެ.\nމިކަހަލަ ރޯލަކީ އަދި ޖެކްލިން އަށް މުޅިން އާ ރޯލްތަކެއް ކަމުން މީގެ4މަސްކުރިން އޭނާ ވަނީ ހާއްސަ ތަމްރީން ތަކެއް ހަދާފައެވެ. އަދި މި ފިލްމަށް ސޮއި ކުރި ހިސާބުން ޕާސަނަލް ޖިމް އިންސްޓްރަކްޓަރަކާއި އެކީގައި ގިނަ ވޯކްއައުޓްތަކެއް ވެސް ވަނީ ހަދާފައެވެ. ޖެކްލިން ވަނީ މި ފިލްމަށްޓަކައި ބޮކްސިންގ، ކިކް ބޮކްސިންގ އަދި ތައި ބޮކޮސިންގ ވެސް ދަސްކޮށްފައެވެ. އަދި މާސަލް އާޓްސްގެ އެތަށް ސެސަނެއް އޭނާވަނީ ނަގާފައެވެ.\nސަލްމާން ޚާންއަކީ ތަޖުރިބާކާރު އެކްޓަރެކެއެވެ. އަދި މި ފިލްމްގައި އޭނާ ދަނީ ޖެކްލިން އަށް ވަރަށް ބޮޑަށް އެހީތެރިވަމުންނެވެ، މި މަންޒަރުތަށް ނެގުމަށް ހަމަޖެހިފައިވަނީ ތައިލެންޑްގެ ވާޖިން ޖަންގަލީ ސަރަހައްދުގައެވެ. މި ފިލްމަށް މި ދެތަރިންވެސް ވަރަށް ބޮޑު އުންމީދުތަކެއް ކުރެއެވެ.\nމި ފިލްމް ޑައިރެކްޓް ކުރަނީ ރިމޯ ޑީ ސޮއުޒާ އެވެ. އަދި ޕްރޮޑިއުސް ކޮށްފައިވަނީ ޓިޕްސް ފިލްމާއި ސަލްމާން ޚާން ފިލްމްސް އާއި ގުޅިގެންނެވެ. މި ފިލްމަކީ ރޭސް ސީރީޒްގެ3ވަނަ ފިލްމެވެ.


OIC ge goiypegge veriakah Shaheem | Mihaaru\nއޯއައިސީގެ ގޮތްޕެއްގެ ވެރިއަކަށް ޝަހީމް\n10 މެއި 2019 - 20:57 40 comments\nއޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ ސެކްރެޓަރީ ޖެނެރަލްގެ އެޑްވައިޒަރަކަށް ހުންނެވި، އިސްލާމިކް ޔުނިވާސިޓީގެ ކުރީގެ ޗާންސެލަރު ޑރ. މުހައްމަދު ޝަހީމް، އެ ޖަމާއަތުގެ ގޮތްޕެއްގެ ވެރިއަކަށް އައްޔަން ކޮށްފި އެވެ.\nޝަހީމް އައްޔަން ކޮށްފައިވަނީ "ވޮއިސް އޮފް ވިސްޑޮމް ސެންޓާ" ގެ ވެރިޔާ އަށެވެ. އެ މަގާމު ދެއްވީ އެޑްވައިޒަރުގެ މަގާމުގެ އިތުރުންނެވެ.\nއެއީ އޯއައިސީގެ ފިކުރީ ގޮތްޕެވެ. އެ ގޮފީގެ މަގުސަދަކީ އިސްލާމީ ރިސާލަތު ދުނިޔެ އަށް ހާމަކޮށް މެދުމިންކަން ޕްރޮމޯޓް ކުރުމާއެކު ހަރުކަށި ކަމާ ދެކޮޅަށް މަސައްކަތް ކުރުމެވެ. އަދި އިސްލާމް ދީނުގެ ރީތި ސޫރަ ދުނިޔެ އަށް އާއްމު ކުރުމެވެ.\nއެ ގޮފީގެ ސޯޝަލް މީޑިއާ އެކައުންޓްތަކުން މިއަދު ވަނީ އަރަބި ބަހުންނާއި އިނގިރޭސި ބަހުން މާލޭގެ ހުކުރު މިސްކިތާ ބެހޭ މައުލޫމާތުތައް ޕޯސްޓް ކޮށްފަ އެވެ. އެ އެކައުންޓްތައް ފްލޯ ކުރާ މީހުންގެ އަދަދު މިލިއަނަކާ ގާތް ކުރެ އެވެ.\nThe Malé Friday Mosque, built in 1658, is one of the oldest and most ornate mosques in #Maldives. The mosque was added to the tentative UNESCO World Heritage cultural list, and it is open for prayers until now.#Sawt_Alhikma pic.twitter.com/XNOaKtDnBZ\n— Sawt Al-Hikma (@SawtAlHikma_EN) May 10, 2019\nއެ ގޮފީގެ އެކައުންޓްތަކުން ހުކުރު މިސްކިތާ ބެހޭ މައުލޫމާތު ޓްވީޓް ކޮށްފައި--\nޝަހީމް ވިދާޅުވިގޮތުގައި އޭނާގެ މަގުސަދަކީ ހުކުރު މިސްކިތް ދުނިޔެ އަށް ޕްރޮމޯޓް ކުރުމެވެ.\nރާއްޖޭގެ އެންމެ ދުވަސްވީ އެއް މިސްކިތް ކަމަށްވާ ހުކުރު މިސްކިތަކީ ދުނިޔޭގެ ތަރިކައިގެ ވަގުތީ ލިސްޓުގައި ހިމެނޭ ތަނެކެވެ.\nއޯއައިސީގެ ވަޒީފާއާ ގުޅޭ ގޮތުން ޝަހީމް ކުރިން ވިދާޅުވެފައިވަނީ އެ މަގާމު އަދާކުރެއްވުމަށް ބޭރަށް ވަޑައިގަތަސް ރާއްޖެއާ އޮންނަ ގުޅުން ނުކެނޑޭނެ ކަމަށެވެ.\nއިތުރު ލިޔުންތައް އޯއައިސީ ޑރ. މުހައްމަދު ޝަހީމް އަލީ ސައީދު ހުކުރު މިސްކިތް


އަހަރެން ތައުބާވާން ބޭނުން، އެކަމަކު…2– DhiSalafiyyah\nފާފަތަކާއިމެދު ލުއިގޮތަކަށް ދެކުމުގެ ނުރައްކާތެރިކަމުގެ މުޤައްދިމާ\nދަންނާށެވެ. – އަޅުގަނޑަށާއި ތިބާއަށް ﷲ ތަޢާލާ ރަޙްމަތްލައްވާށިއެވެ.- ހަމަކަށަވަރުން ﷲ عز وجل އަޅުތަކުންނަށް އަމުރުކުރައްވަނީ އިޚްލާޞްރެތިކަމާއެކު ތައުބާވުމަށެވެ. އަދި އެއީ ވާޖިބެކެވެ. ފަހެ އެކަލާނގެ ވަޙީކުރައްވާފައިވެއެވެ. ﴿يَا أَيُّهَا الَّذِينَ آمَنُوا تُوبُوا إِلَى اللَّـهِ تَوْبَةً نَّصُوحًا﴾ (سورة التحريم ٨) މާނައީ: “އޭ އީމާންވެއްޖެ މީސްތަކުންނޭވެ. ތެދުވެރި، އިޚްލާޞްތެރި ތައުބާއަކުން، ތިޔަބައިމީހުން ﷲ އަށް ތައުބާވާށެވެ.”\n“އަލްކިރާމް އަލްކާތިބޫން” އަޅުގަނޑުމެންގެ ޢަމަލުތައް ލިޔުއްވުމުގެކުރިން ތައުބާވުމަށް އަޅުގަނޑުމެންނަށް ވަނީ މުހުލަތެއް ދެއްވާފައެވެ. ފަހެ (ނަބިއްޔާ) صلى الله عليه وسلم ޙަދީޘްކުރެއްވިއެވެ. ((إِنَّ صَاحِبَ الشِّمَالِ ليَرْفَعُ الْقَلَمَ سِتَّ سَاعَاتٍ – محتمل أن تكون الساعة الفلكية المعروفة، أو هي المدة اليسيرة من الليل أو النهار، من لسان العرب – عَنِ الْعَبْدِ الْمُسْلِمِ الْمُخْطِئِ، فَإِنْ نَدِمَ وَاسْتَغْفَرَ اللَّهَ مِنْهَا أَلْقَاهَا، وَإِلا كُتِبَتْ وَاحِدَةً)) [رواه الطبراني في الكبير والبيهقي في شعب الإيمان وحسنه الألباني في سلسلة الأحاديث الصحيحة ١٢٠٩] މާނައީ: “ނުބައިކަމެއްކުރާ މުސްލިމު އަޅަކަށްޓަކައި ވައަތްފަރާތުގައި އިންނަވާ ބޭފުޅާ ހަ ސާޢަތަށް ޤަލަން އުފުއްލަވައެވެ. – މިތާގައި ސާޢަތަކީ ފަލަކީ ޙިސާބުގައި ބޭނުންކުރާ ގަޑިއިރަށްވުންއެކަށީގެންވެއެވެ. ނުވަތަ އަރަބިބަހުގައި ކިޔާ އުޅޭގޮތަށް އެއީ ދުވާލާއި ރޭގަނޑުން ކުރު މުއްދަތަކަށްވުންވެސް އެކަށީގެންވެއެވެ. – އޭނާ އެކަމާ ހިތާމަކޮށް ﷲ ޙަޟްރަތުގައި އިސްތިޣްފާރުކުރުމުން (ނުލިޔެ) ދޫކޮށްލައްވައެވެ. ނޫންނަމަ އެއް(ކުށުގެ) ގޮތުގައި ލިޔެވެއެވެ.” އަދި (އެޢަމަލު) ލިޔެވުމަށްފަހު އަޖަލު ހަމަވުމުގެ ކުރިން އިތުރު މުހުލަތެއް ލިބެއެވެ.\nމިއަދު ވަރަށް ގިނަމީހުންނަށް ކުރިމަތިވާ މުޞީބާތަކީ އެބައިމީހުން ﷲގެ މާތްވަންތަކަމާއި މަތިވެރިވަންތަކަމަށް ބިރުވެރިނުވުމެވެ. އެބައިމީހުން ﷲ ތަޢާލާއަށް އުރެދި ރޭގަނޑާއި ދުވާލު ހުރިހާ ވައްތަރެއްގެ ފާފަތަކަށް އަރައިގަނެއެވެ. އެބައިމީހުންގެ ތެރެއިން ބަޔެއްމީހުން ފާފަ އެއީ މާބޮޑުކަމެއްކަމުގައި ނުދެކުމުގެ ފިތުނާގައި ޖެހިފައިވެއެވެ. އެބައިމީހުންގެ ތެރެއިން މީހަކު ކުދި ފާފަތަކާމެދު ފަރުވާކުޑަކުރާތަން ފަހެ ތިބާ ދެކޭނެއެވެ. މިޘާލަކަށް އޭނާ ބުނެދާނެއެވެ. “އަޖްނަބީ އަންހެނަކާދިމާއަށް ބަލާލުމުން ނުވަތަ ސަލާންކޮށްލުމުން އޮތީ ކޮން ގެއްލުމެއް ހެއްޔެވެ؟” އަޖްނަބީންނަކީ މަޙްރަމުންނޫން މީހުންނެވެ.\nމަޖައްލާތަކުންނާއި ޓީވީ ސީރީސްތަކުން ޙަރާމް ތަކެއްޗަށް އެބައިމީހުން ބަލައެވެ. ކަމުގެ ޙަރާމްކަން އެނގުމުންވެސް ފަރުވާކުޑަކަމާއެކު ބައެއް މީހުން ސުވާލުކުރެއެވެ. މިއީ ކިހާވަރެއްގެ ނުބައި ކަމެއް ހެއްޔެވެ؟ ކުޑަ ފާފައެއް ހެއްޔެވެ؟ ނުވަތަ ބޮޑު ފާފައެއް ހެއްޔެވެ؟ ފަހެ މިއީ ކަންހިނގަމުންދާގޮތްކަން ތިބާއަށް އެނގުމުން އިމާމް ބުޚާރީ رحمه الله ގެ ސަޙީޙުގައި ޞަޙާބީބޭކަލުންގެ އަރިހުން އައިސްފައިވާ އަންނަނިވި ދެއަޘަރާ އެއާ އަޅާކިޔާލާށެވެ.\n– عَنْ أَنَسٍ رَضِيَ اللَّهُ عَنْهُ قَالَ: ((إِنَّكُمْ لَتَعْمَلُونَ أَعْمَالًا هِيَ أَدَقُّ فِي أَعْيُنِكُمْ مِنْ الشَّعَرِ، إِنْ كُنَّا لَنَعُدُّهَا عَلَى عَهْدِ النَّبِيِّ صَلَّى اللَّهُ عَلَيْهِ وَسَلَّمَ مِنْ الْمُوبِقَاتِ)) މާނައީ: އަނަސް رضي الله عنه ވިދާޅުވިއެވެ. “ތިޔަބައިމީހުން ކުރާ ކަންތައްތަކުގެ ތެރެއިން، ތިޔަބައިމީހުންގެ ލޯތަކުގެ ކުރިމަތީގައި އިސްތައްޓަކަށްވުރެ ވެސް މާކުޑަކަމަށް ދެކޭ ކަންތައްތައް، ނަބިއްޔާ صلى الله عليه وسلم ގެ ޒަމާނުގައި އެއީ މީހަކު ހަލާކުކޮށްލަނިވި ކަންކަން ކަމުގައި ތިމަންމެން ދެކެމެވެ.” الْمُوبِقَات އެއީ ހަލާކު ކުރަނިވި (ފާފަތަކެވެ.)\n– عن ابن مسعود رضي الله عنه قال: ((إِنَّ الْمُؤْمِنَ يَرَى ذُنُوبَهُ كَأَنَّهُ قَاعِدٌ تَحْتَ جَبَلٍ يَخَافُ أَنْ يَقَعَ عَلَيْهِ، وَإِنَّ الْفَاجِرَ يَرَى ذُنُوبَهُ كَذُبَابٍ مَرَّ عَلَى أَنْفِهِ فَقَالَ بِهِ هَكَذَا – أي بِيَدِهِ -فذبه عنه.)) މާނައީ: އިބްނު މަސްޢޫދު رضي الله عنه ވިދާޅުވިއެވެ. “ހަމަކަށަވަރުން މުއުމިނަކަށް އޭނާގެ ފާފަތައް ފެންނާނީ، އޭނާ ފަރުބަދައެއްގެ ދަށުގައި އިށީނދެ އިންނައިރު އެފަރުބަދަ އޭނާގެ ބޮލަށް ވެއްޓިދާނެތީ ބިރުގަންނަފަދައިންނެވެ. އަދި ފާޖިރު މީހާއަށް އޭނާގެ ފާފަތައް ފެންނާނީ އޭނާގެ ނޭފަތް ކައިރިންދިޔަ މެއްސެއްފަދަ ގޮތަށެވެ. އޭނާ މިފަދައިން –އެބަހީ: އޭނާގެ އަތުން– އެފޮޅާލާ އޭނާއާ ދުރުކޮށްލާނެއެވެ.”\nރަސޫލާ صلى الله عليه وسلم ގެ ޙަދީޘްއެއް ކިޔުމުން އެބައިމީހުންނަށް މިހާރު މިކަމުގެ ނުރައްކާތެރިކަން އަންދާޒާކުރެވޭ ހެއްޔެވެ. ((إِيَّاكُمْ وَمُحَقَّرَاتِ الذُّنُوبِ، فَإِنَّمَا مَثَلُ مُحَقَّرَاتِ الذُّنُوبِ كَمَثَلِ قَوْمٍ نَزَلُوا بَطْنَ وَادٍ، فَجَاءَ ذَا بِعُودٍ، وَجَاءَ ذَا بِعُودٍ، حَتَّى حَمَلُوا مَا أَنْضَجُوا بِهِ خُبْزَهُمْ، وَإِنَّ مُحَقَّرَاتِ الذُّنُوبِ مَتَى يَأْخُذْ بِهَا صَاحِبُهَا تُهْلِكْهُ (وفي رواية) إِيَّاكُمْ وَمُحَقَّرَاتِ الذُّنُوبِ فَإِنَّهُنَّ يَجْتَمِعْنَ عَلَى الرَّجُلِ حَتَّى يُهْلِكْنَهُ)) رواه أحمد، صحيح الجامع ٢٦٨٦-٢٦٨٧ މާނައީ: “ކުދި ފާފަތަކަށް ބެލެވޭ ފާފަތަކުން ތިޔަބައިމީހުން ރައްކާތެރިވާށެވެ. ފަހެ ކުދިފާފަތަކަށް ބެލެވޭ ފާފަތަކުގެ މިޘާލަކީ ވާދީއެއްގެ މެދަށް ފޭބި ބައެއްގެ މިޘާލެވެ. ފަހެ (އޭގެ ތެރެއިން މީހަކު) ދަރުކޮޅެއް ހިފައިގެން އާދެއެވެ. އަދި (އެހެން މީހަކުވެސް) ދަރުކޮޅެއް ހިފައިގެން އާދެއެވެ. އެބައިމީހުންނަށް އޭގެން ރޮށިފިހެވޭވަރަށް (ދަރު) އެއްކުރެވެންދެނެވެ. އަދި ހަމަކަށަވަރުން ކުދި ފާފައިގައި ހިފާމީހާ (އޭގެ ސަބަބުން) ހަލާކުވެގެންދެއެވެ. [އަދި އެހެން ރިވާޔަތެއްގައިވެއެވެ.] ކުދި ފާފަތަކަށް ތިޔަބައިމީހުން ރައްކާތެރިވާށެވެ. ފަހެ މީހާކު ހަލާކުވެއްޖައުމަށްދާންދެން އެފާފަތައް އޭނާގެ މައްޗަށް ޖަމާވެއެވެ.”\nޢިލްމުގެ އަހުލުވެރިން ޛިކުރުކުރައްވާގޮތުގައި ﷲ ތަޢާލާއަށް ބިރުވެތިވުން ދޫކޮށްލާ، ލަދުވެތިކަމެއް، ފަރުވާލެއްނެތި އެއްވެސް ކަމެއްނޫނޭހިތާ ކުދި ފާފަތައް ކުރާނަމަ، އެކަން ބޮޑު ފާފަތަކާއި އަރާހަމަކޮށްފާނެއެވެ. އަދި ކިއެއްހެއްޔެވެ. ބޮޑުފާފައަކާއި އެއްދަރަޖައަކަށް އެކަންވެދާނެއެވެ. އެހެންކަމުން ތަކުރާރުކޮށްކުރާނަމަ ކުދިފާފަތައް ކުދިފާފައިގެ ގޮތުގައި ނުވެއެވެ. އަދި މެދުނުކެނޑި އިސްތިޣްފާރުކުރުމާނަމަ ބޮޑެތި ފާފަތައް ބޮޑުތި ފާފައިގެ ގޮތުގައި ނުވެއެވެ.\nމިޙާލުގައިވާ މީހާއަށް އަޅުގަނޑުމެން ދަންނަވަމެވެ: ފާފައިގެ ކުޑަކަމަށް ނުބަލާށެވެ. އެކަމަކު ތިބާ ތިއުރެދެނީ ކޮންފަރާތަކަށްކަން ބަލާށެވެ.\nﷲ އިރާދަކުރެއްވިއްޔާ މިކަލިމަތަކަކީ ތެދުވެރިންނަށް ފައިދާކުރުވަނިވި ކަލިމަތަކެކެވެ. އެބައިމީހުންނީ އެބައިމީހުންގެ ފާފަތަކާއި ފަރުވާކުޑަކުރުންތައް އިޙްސާސްކުރެވިފައިވާ މީހުންނެވެ. އެއީ އެއްވެސް ބެލުމެއްނެތި މަގުފުރެދުމުގައިވާ މީހުންނެއް ނޫނެވެ. އަދި ބާޠިލުގޮތްތަކުގެ މަތީގައި ދެމިހުރުމަށް ބޭނުންވާމީހުންނެއް ނޫނެވެ.\nއެއީ ހަމަކަށަވަރުން ﷲ ތަޢާލާގެ މިބަސްފުޅަށް އީމާންވީ މީހުންނަށެވެ. ﴿نَبِّئْ عِبَادِي أَنِّي أَنَا الْغَفُورُ الرَّحِيمُ﴾ (سورة الحجر ٤٩) މާނައީ: “ހަމަކަށަވަރުން ތިމަންރަސްކަލާނގެއީ ގިނަގިނައިން ފާފަފުއްސަވާ ރަޙީމުވަންތަ ރަސްކަލާނގެކަމުގައި، ތިމަންރަސްކަލާނގެ އަޅުތަކުންނަށް ކަލޭގެފާނު ޚަބަރު ދެއްވާށެވެ.”\nއަދި މިބަސްފުޅަށްވެސް އީމާންވީ މީހުންނަށެވެ. ﴿وَأَنَّ عَذَابِي هُوَ الْعَذَابُ الْأَلِيمُ﴾ (سورة الحجر ٥٠) މާނައީ: “އަދި ހަމަކަށަވަރުން ތިމަންރަސްކަލާނގެ ޢަޛާބު އެއީ ވޭންދެނިވި ޢަޛާބެވެ.”


ތޮއްޑޫ ދާއިރާގެ މެންބަރު އަލީ ވަހީދު އެމްޑީޕީ އަށް ސޮއިކުރައްވައިފި – Maldivian Democratic Party\nތޮއްޑޫ ދާއިރާގެ މެންބަރު އަލީ ވަހީދު އެމްޑީޕީ އަށް ސޮއިކުރައްވައިފި\nޑީއާރުޕީ ދޫކުރައްވައި އެމްޑީޕީ އަށް ވަޑައިގެންނެވީ ޑީއާރުޕީ އަކީ ބައެއްގެ ވާރުތަ މުދަލަކަށް ވާތީކަމަށް ވިދާޅުވި\nއިދިކޮޅު ޑީއާރުޕީގެ މައިތަނބެއް ކަމަށްވާ އެޕާޓީގެ ކުރީގެ ޑެޕިއުޓީ ލީޑަރު އަދި ތޮއްޑޫ ދާއިރާގެ މެންބަރު އަލީ ވަހީދު މިރޭ އެމްޑީޕީ އަށް ސޮއިކުރައްވައިފިއެވެ.\nއަލީ ވަހީދު އެމްޑީޕީ އަށް ސޮއިކުރެއްވުން ފާހަގަކުރެއްވުމުގެ ގޮތުން މިރޭ އެޕާޓީން އާޓިފިޝަލް ބީޗްގައި ” ވައުދުތައް މެކުހަށް” މި ނަމުގައި ބޭއްވި ޚާއްސަ ޖަލްސާ ގައި އަލީ ވަހީދު ވިދާޅުވީ ޑީއާރުޕީ ދޫކުރައްވައި އެމްޑީޕީ އަށް ވަޑައިގެންނެވީ ޑީއާރުޕީ އަކީ ބައެއްގެ ވާރުތަ މުދަލަކަށް ވާތީ ކަމަށެވެ. އެގޮތުން ޑީއާރްޕީގެ ނައިބުކަން އޭނާ އަށް ލިބިވަޑައިގަތީ ކުރީގެ ރައީސް މައުމޫނުގެ ނުރުހުމާއެކު ކަމަށާއި، “ޑީއާރްޕީއަކީ ވާރުތަމަ މުދަލަކަށްވީމަ ޑީއާރްޕީ ދޫކޮށްލާފައި ހުސް އަތާ މިއައީ އާދައިގެ މެންބަރެއްގެ ގޮތުގައި” ކަމަށް އަލީ ވަހީދު ވިދާޅުވިއެވެ.\n” ދިވެހި ރާއްޖެއަށް އަޅުގަނޑުމެން ބަދަލު ގެނައީ ވަކި އާއިލާއަކަށް ނިސްބަތްވީތީ ނުވަތަ ވަކި ނަސަބަކާ ހަސަބަކަށް ނިސްބަތްވީތީ މީހާ ކުރިއަރާކަށެއް ނޫން، އެމީހާގެ މަސައްކަތުން އެމީހާ ކުރިއަރަން، މިކަން ހަޖަމު ނުކުރެވިގެން ފާޑުފާޑުގެ ފެކްޝަނާ އެއްޗެހި ހަދައިގެން މިއަދު އަޅުގަނޑުމެންނަށް ފެންނަން އެބައޮތް އަޅުގަނޑުމެން ބުރަ މަސައްކަތް ކުރި ޕާޓީ އޮތް ހާލު، އެހެންވީމާ ވާރުތަ މުދަލަކަށް ވާތީވެ ދޫކޮށްލާފައި އަޅުގަނޑު ހުސްއަތާ މިނުކުތީ،” ކުޅަދާނަ ބަސްމޮށުންތެރިޔާ އަލީ ވަހީދު ވިދާޅުވި އެވެ.\n“ސަރުކާރުގައި ޕްލޭނެއް އެބައޮތް. އިދިކޮޅުމީހުން އަބަދުވެސް ކިޔަނީ ގޯހޭ، ގޯހޭ، ހާކަނޑުގައި ލަބަރި ތެޅުމަކީ ބޭނުން ކަމެއް ނޫން. ޑީއާރްޕީގެ މެންބަރުން ވިސްނަވާ، ޕާޓީ ވަނީ ފޭލްވެފައި ޒުވާނުންގެ ނަންބޯޑު އެޅުވުމުންވެސް ވީ ފޭލް. ދެއަހަރާ ބައިވީރު، ޑީއާރްޕީގެ ބަނޑުން ފިކުރެއް ނައި. ޗާޓު ގަވެސް ދެން ކުރަހާނަން. ހުރަސް އަޅާ މީހުންއެއްކައިރިކޮށްވެސް މި ސަރުކާރު ކުރިޔަށް ގެންދާނަން.” ކަމަށް އަލީ ވަހީދު ވިދާޅުވިއެވެ. އަދި ޑީއާރުޕީގައި “އައްޑޫން ނާއި ތޮއްޑޫން އަންނަ ކުދިންނަށް މަތީ މަގާމްތައް ލިބުނީމާ އެކަން ބަލައިނުގަތް” ކަމުގައި ވިދާޅުވިއެވެ.\nއަލީ ވަހީދު އިތުރަށް ވިދާޅުވީ “އަޅުގަނޑަކީ އެންމެ ބޮޑަށް ރައީސަށް ފާޑު ކީ މީހާ މިއަދު މިހިރީ މި ޕޯޑިއަމްގައި. ޑިމޮކްރަސީގައި ފާޑުކިޔޭނެ ސަނާ ކިޔޭނެ. އަޅުގަނޑަށް ކެރޭނެ މެގަޒިންނަށް ވަޒަން ލައިގެން ނުކުންނަން، ބޫންބޫން ކިޔަންވެސް ކެރޭ. އަޅުގަނޑުމިއައީ ފަސިންޖަރުން ބަލާ. ފަސިން ޖަރުންނާ ނުލައި ފްލައިޓަކަށް ދަތުރެއް ނުކުރެވޭނޭ.”. ކަމަށެވެ. އަދި އެމްޑީޕީ އަށް ވަޑައިގެންނެވީ 2013 ވަނަ އަހަރުގެ ރިޔާސީ އިންތިޚާބުގައި އެމްޑީޕީ ބަލިވިޔަސް އެމްޑީޕީގެ އުސޫލުތަކުގައި ދެމިހުންނެވުމަށް ކަމަށް ވެސް ވިދާޅުވިއެވެ.\nއަލީ ވަހީދުގެ އިތުރުން ޑީއާރުޕީގެ ޒުވާނުންނާއި، ކުޅިވަރާއި، މުނިފޫހި ފިލުވުމުގެ ގޮފީގެ ރައީސް އަދި ޓްރާންސްޕޯޓް މިނިސްޓްރީގެ މިހާރުގެ ސްޓޭޓް މިނިސްޓަރ ހަސަން ސުޖާއު އާއި ޑީއާރުޕީގެ ޒުވާނުންނާއި ކުޅިވަރާއި، މުނިފޫހިފިލުވުމުގެ ގޮފީގެ ނައިބު ރައީސްގެ އިތުރުން އެޕާޓީގެ މަޝްހޫރު އެކްޓިވިސްޓް މަޝްހޫރު ފުޓުބޯޅަ ކުޅުންތެރިޔާ އައްސަދު އަލީ (އަޑުބަރޭ) ވެސް މިރޭ އެމްޑީޕީއަށް ސޮއިކުރެއްވިއެވެ.\nއެމްޑީޕީގެ ޚާއްސަ ޖަލްސާ ފެށިގެން އެޕާޓީން ބުނަމުން ދިޔަ ޚާއްސަ ހިނދުކޮޅު އައުމާ ހަމަޔަށް އެ ޖަލްސާގެ ތެރެއިން މިރޭ ސޮއިކުރެއްވި އެއްވެސް ބޭފުޅަކު ފެނިފައެއް ނުވެއެވެ. އެބޭފުޅުން ފެނުނީ މަޝްހޫރު ބޮޑުބެރު ގްރޫޕެއްގެ ލަވައެއް ކަމަށްވާ ” އަނހާ އައީ އީދޭ ހާ އުފާ ފުރާލާ” މިލަވައާއި އެކު ސްޓޭޖަށް ވަޑައިގަންނަވަނިކޮށެވެ. އަދި އެބޭފުޅުން ސޮއިކުރައްވަމުން ގެންދެވިއިރު ވެސް އެގްރޫޕުން ދިޔައީ އެލަވަ ކިޔަމުންނެވެ. އަދި ސޮއެކުރައްވާ ނިމި އަލީ ވަހީދުގެ ވާހަކަފުޅަށް ފަހު، ޑީއާރުޕީގެ މިހާރުގެ ހާލަތާއި ގުޅޭކަމަށް ގިނަ ބަޔަކު ބުނަމުންދާ “ފަންރިޔަލުގާ މަހަށް،” މިލަވަ އެގްރޫޕުން ދިޔައީ ކުޅެމުންނެވެ.\nމި ޖަލްސާ ގައި އެމްޑީޕީގެ ލީޑަރޝިޕާއި، އާންމު މެންބަރުން އަލީ ވަހީދަށް ކިޔާފައިވަނީ ވަރަށް ހޫނު މަރުހަބާ އެކެވެ.


Islam Dheenah Malaamaai Koh Video Adhi Photo Fethurun Huhtaalan Angaifi - Vaguthu\nއިސްލާމްދީނަށް މަލާމާތްކޮށް ވީޑިޔޯ އަދި ފޮޓޯ ފެތުރުން ހުއްޓާލަން އަންގައިފި\nކުރީގެ އިސްލާމިކް މިނިސްޓަރު ---\nމާތްﷲ އަށާއި، އިސްލާމްދީނަށް މަލާމާތްކޮށް ވީީޑީއޯތަކާއި، ފޮޓޯތައް ފަތުރަމުންދާ ކަމަށާއި އެފަދަ ކަންކަމުން ދުރުހެލިވެ ތިބުމަށް އިސްލާމިކް މިނިސްޓްރީން އިލްތިމާސްކޮށްފިއެވެ.\nއެ މިިނިސްޓްރީން މިއަދު ނެރުނު ބަޔާނެއްގައި ވިދާޅުވީ، މާތްﷲ ގެ މަތިވެރި ޒާތުފުޅަށާއި އިސްލާމްދީނަށް ފުރައްސާރަކޮށް މަލާމާތް ކުރުމާއި، ރަސޫލު ބޭކަލުންގެ ޝަޚްޞު ހާމަކޮށް ކުޅެފައި ހުންނަ ފިލްމުތަކާއި ވީޑިއޯތަކާއި އޯޑިއޯތަކާއި، ކާޓޫނުތަކާއި، ފޮޓޯތައް ފެތުރުން އާއްމުވެފައިވާ ކަަމަށެވެ. އަދި ރަޙިމުގެ ގުޅުންތަކާއި އާއިލީ ގުޅުންތައް ކެނޑިގެން ހިނގައިދާނެ ފަދަ ޢަމަލުތަކާއި ކަންކަން ކުރުން މި ފަހަކަށް އައިސްވަނީ އާންމުވެފައިވާކަމަށް އެ މިނިސްޓްރީން ވިދާޅުވިއެވެ.\nއެ މިނިސްޓްރީން ވިދާޅުވީ، އެފަަދަ ކަންކަމުގެ ސަބަބުން ދިވެހީންގެ ޤައުމީ އެއްބައިވަންތަކަމާއި ދީނީ ވަޙުދަތަށް ބުރޫއަރާ ކަމަށެވެ. އަދި އެކަމުގެ ސަބަބުން، އެފަދަ ކަންކަމަށް ހިތްވަރު ދީ ދިވެހިރާއްޖޭގައި މާތްވި އިސްލާމްދީން ނޫން އެހެނިހެން ދީންތަކަށް އަޅުކަން ކުރުމަށް ހިތްވަރުދީ ބާރުއެޅިގެންދާނެ ކަމަށްވެސް އެ ބަޔާނުގައި ވެއެވެ.\nއަދި މިފަދަ ޢަމަލުތައް ރާއްޖޭގައި އިތުރުވަމުންދާކަން އެ މިނިސްޓްރީއަށް ފާހަގަކުރެވޭތި މި ފަދަ ޢަމަލުތަކާ ދުރުހެލިވެތިބުމަށް\nއެ މިނިސްޓްރީން ވަނީ އިލްތިމަސްކޮށްފައެވެ. މި ކަންކަމަކީ އިސްލާމްދީނުގެ ޢަޤީދާއާއި ދިވެހިރާއްޖޭގެ ދީނީ އެއްބައިވަންތަކަމުގެ ޤާނޫނާ ޚިލާފު ކަންތައްތައްކަންވެސް އެ މިނިސްޓްރީގެ ބަޔާނުގައި ވެއެވެ.\n"އަޅުނޑުމެންގެ މުޖްތަމަޢުގެ ފޭރާން ހެޔޮގޮތުގައި ދެހެއްޓުމަށް ޓަކައި ކޮންމެ ދިވެއްސަކުވެސް މި ކަންކަމާ ދުރުހެލިވެ އިސްލާމާމްދީނުގެ މާތް އަޚްލާޤާއި ރިވެތި އަގުތަކުގައި ދެމިތިބުމަށް މި މިނިސްޓްރީން ގޮވައިލަމެވެ". އިސްލާމިކް މިނިސްޓްރީން ނެރުނު ބަޔާނުގައި ވެއެވެ.\nނަފްރަތުގެ ބިލަށް އިސްލާމިކް މިނިސްޓްރީން އިސްލާހު ހުށައަޅައިފި\nނަފްރަތުގެ ބިލް އޮތީ ދީނާއި ފުށު އަރާ ގޮތަށް - ފަތުވާ މަޖިލީސް\n2018 ނޮވެމްބަރުން ފެށިގެން ދިވެހރާއްޖެ ވާނީ އިންޑިއާގެ އަވަށަކަށް. މި އަވަށުގައި ހުންނާނީ ނަރަންދަރެ މުދި ގަބޫލު ކުރާ ގެރިކޮށިތައް.\nއޮކްޓޯބަރ 17, 2018 15:58\nމިނިސްޓަރުގެ ކިބައިން ދީނީ އެއްވެސް ސިފައެއް ނުފެނޭ. ފެނުނީ ސިޔާސީވެގެން ދީން ގުރުބާންކުރި މަންޒަރު. ހައްޖު ކޯޓާއާއި، ޒަކާތުފަންޑާ، މިފަދަ އެތައްކަމެއް ސިޔާސީކޮށް، ލާރިނަގައިގެން ހައްޖުގެ ފުރުޞަތުވިއްކި މަންޒަރު\nއޮކްޓޯބަރ 17, 2018 16:45\nމީހެއްގެ ކިބައިން އިސްލާމީ ސިފަތައް ނުފެނުނޭ ކިޔާފަ އާދަނު ނުޖެހެ ހޯބޯގޮވާކަށް. އާދަނު އުޅުނީމަ ވީނު ދީނާ އެއްގޮތަށް.\nއޮކްޓޯބަރ 18, 2018 08:13\nތިޔަ މިނިސްޓްރީ އިން ދިވެހިންގެ އަގީދާ ވަރުގަދަ ކުރުމަށް ދީނީ ނަސޭހަތާއި ދަރުސް ތައް ބޭއްވުން އިތުރު ކުރަން ވެއްޖެ އެއްނު.


ފަލަސްތީނަށް އެހީތެރިވުމަށް ކެޕްޓަން މޯލްޑިވްސްއިން ބޮޑު އިވެންޓެއް – Dhen.mv\nފަލަސްތީނަށް އެހީތެރިވުމަށް ކެޕްޓަން މޯލްޑިވްސްއިން ބޮޑު އިވެންޓެއް\nމުޙައްމަދު ސަނީޙް June 2, 2021 - 12:03 am\nރާއްޖޭގައި ފުޅާ ދާއިރާއެއްގައި ކަސްޓަމް ޑިޒައިންތަކަށް ޖާޒީ ޕްރިންޓް ކުރަމުން އަންނަ ކެޕްޓަން މޯލްޑިވްސްއިން ފަލަސްތީނަށް އެހީތެރިވުމުގެ ގޮތުން އައިއޭސީއާ ގުޅިގެން ޓީޝާޓު ވިއްކަން ފަށައިފިއެވެ.\nކެޕްޓަން މޯލްޑިވްސްގެ މެނޭޖިން ޑިރެކްޓަރ މަލިކް ޢަބްދުލް ޣަފޫރް "ދެން" އަށް ވިދާޅުވީ، ފަލަސްތީނަށް އެހީތެރިވުމަށް ހިންގާ މި އިވެންޓްގެ ދަށުން ވިއްކާ ހުރިހާ ޓީޝާޓަކުން ލިބޭ ފައިދާ ވެސް ހަދިޔާ ކުރާނީ ފަލަސްތީނަށް އެހީތެރިވުމަށް ކަމަށެވެ.\n"100 ޕަސެންޓް ޕްރޮފިޓް ހަދިޔާ ކުރަނީ ފަލަސްތީނުގެ ރައްޔިތުންނަށް. އަޅުގަނޑުމެން މި އިވެންޓް ކުރިޔަށް ގެންދަން ނިންމީ ގިނަ ބައެއްގެ އެދުމުގެ މަތިން. ރީތި ޑިޒައިން ތަކަކާއެކު ޓީޝާޓުތަކުގެ ކޮލިޓީ ވެސް ރަނގަޅުވާނެ." މަލިކް ވިދާޅުވިއެވެ.\nމަލިކް ވިދާޅުވީ، ކެޕްޓަން މޯލްޑިވްސްއިން ވިއްކުމަށް ހަމަޖެހިފައިވާ ޓީޝާޓުތައް ޑިޒައިންކޮށްފައިވަނީ، ފަލަސްތީނުުގެ ތާރީޚާއި ގުޅުވައިގެން ކަމަށާއި އަދި ފަަލަސްތީނުގެ ޤައުމީ ޖާޒީ އަސްލަކަށް ބަލައިގެން ފަރުމާކޮށްފައިވާ ޖާޒީއެއް ވެސް ގަންނަން ލިބޭނެ ކަމަށެވެ.\n"ޓީޝާޓުތަކުގެ ޑިޒައިން ހެދީ ފަލަސްތީނުގެ ތާރީޚާ ވީހާވެސް ގުޅުވާފަ. ޓީޝާޓުގެ އިތުރުން ފަލަސްތީންގެ ދިދަވެސް އަޅުގަނޑުމެން ވިއްކަން" މަލިކް ވިދާޅުވިއެވެ.\nކެޕްޓަން މޯލްޑިވްސްއިން ވިއްކަމުން އަންނަ ފަލަސްތީނުގެ ދިދައިގެ އަގަކީ 150 ރުފިޔާއެވެ. އެއީ3ފޫޓް2ފޫޓްގެ ދިދައެވެ. އަދި އަތް ދިގު ޓީޝާޓް ވިއްކަމުން އަންނަނީ 210 ރުފިޔާއަށެވެ. އަދި އަތް ކުރު ޓީޝާޓްގެ އަގަކީ 200 ރުފިޔާއެވެ. ޓީޝާޓުގައި ބޭނުންނަމަ ނަންބަރު އަދި ނަން ޖެހުމުގެ ފުރުސަތު ވެސް ވަނީ ހުޅުވާލާފައެވެ.\nޓީޝާޓް އޯޑަރު ކުރުމުގެ އެންމެ ފަހުގެ ތާރީޚަކީ9ޖޫން އެވެ.\nކެޕްޓަން މޯލްޑިވްސްއިން ކުރިޔަށް ގެންދާ މި އިވެންޓަކީ އިންޓަރނޭޝަނަލް އެއިޑް ކެންޕެއިންގެ އިތުރުން އިތުރު 10 ޖަމިއްޔާ އަކާ ގުޅިގެން ކުރިޔަށް ގެންދާ ހަރަކާތެކެވެ. މިހަރަކާތުގައި ބައިވެރިވާ ޖަމިއްޔާތަކަކީ، އުންމީދު (ރ.މީދޫ)، ޖަމިއްޔަތުއްސަލާޙް (ރ.މީދޫ)، ޑޫޒައިންސް ފައުންޑޭޝަން (ރ.މީދޫ)، މީދޫ އެކުވެރި ކްލަބް (ރ.މީދޫ)، ދަނޑިމަގު ޒުވާނުންގެ ޖަމިއްޔާ (ޏ.ފުވައްމުލަށް)، ޑާކް ޕާކް (ރ.ދުވާފަރު)، ގަބުރު އެފްސީ (ސ.މަރަދޫ)، ތަންގަނޑު އެފްސީ (ރ.މީދޫ)، މާންސް ގްރޫޕް (އއ.މަތިވެރި)، ވެސްޓް ވިންގް (ބ.އޭދަފުށި) އެވެ.\nކެޕްޓަން މޯލްޑިވްސްއިން ބުނީ މިފަދަ ހަރަކާތެއްގައި މިޖަމިއްޔާތަކުން ޝައުގުވެރިކަން ފާޅުކޮށް، ހަރަކާތުގައި ބައިވެރިވެދެއްވި ކަމަށް ޓަކައި ހުރިހާ ޖަމިއްޔާތަކަށް ވެސް ޝުކުރު އަދާ ކުރާ ކަމަށެވެ.\nކެޕްޓަން މޯލްޑިވްސް ފަލަސްތީނާއެކު


ކަނބަލުންނަށް ފުރުޞަތުދެމާ! (4) – ޖަމްޢިއްޔަތުއް ސަލަފް\nކަނބަލުންނަށް ފުރުޞަތުދެމާ! (4)\nތާރީޚް: 9:00 18 ޖުލައި 2020\n6- އެކަމަށް ދޭންޖެހޭވަގުތު ފުރިހަމަޔަށް ލިބުން:\nކޮންމެ ކަމެއްވެސް ކުރެވޭނީ އެކަމަކަށް ވަގުތު ހުސްކޮށްގެންނެވެ. އަދި މީހާގެ ވިސްނުމާއި ފިކުރާއި ޚިޔާލުވެސް އެކަމަށް ހުސްކޮށްގެންނެވެ. ދަރިފުޅު ހޭހަންކޮށް ބަލަހައްޓައި ތަރުބިޔަތު ކުރުމީ މަންމަގެ އަސާސީ ޒިންމާއެއްކަމުގައި ވީހިނދު އެކަމަށް ބޭނުންވާނީ ކިހާވަގުތެއް ހެއްޔެވެ؟ ނުވަތަ އެއީ ވަކި ވަގުތަކަށް ޚާއްޞަވެފައި އޮންނަ ކަމެއްހެއްޔެވެ؟ އެހެން ޢިބާރާތަކުން ދަންނަވާނަމަ އެއީ ޕާރޓް ޓައިމް ޖޮބެއްހެއްޔެވެ؟\nޝައްކެއްނެތެވެ. އެއީ ވަކި ދަންފަޅިއަކަށް ޚާއްޞަ ފަޒީފާއެއް ނޫނެވެ. އަދި ޗުއްޓީ ނެގޭ ވަޒީފާއެއްވެސް ނުމެ ނޫންމެއެވެ. އެ މަސައްކަތަށް ޗުއްޓީއެއް ނެތެވެ. އެއީ 24 ގަޑިއިރަށް ދެމިގެންދާ ބުރަ އަދި ޒިންމާދާރު މުހިންމު މަސައްކަތެކެވެ. ޤައުމެއް ތަރައްޤީވެ ކުރިއަރާނީ ހަރުދަނާ ޖީލެއް ބިނާކޮށްގެން ކަމުގައިވީހިނދު އެޖީލު ހެޔޮގޮތުގައި ތަރުބިޔަތު ކުރުމުގެ މަސައްކަތަށްވުރެ ޤައުމަށް މުހިންމު މަސައްކަތެއް ނޯންނާނެކަން ކަށަވަރެވެ. ދަރިން ހެޔޮގޮތުގައި ބަލަހައްޓައި ތަރުބިޔަތު ކުރުމީ މުޅި ޤައުމުގެ ހުރިހާ ދާއިރާއަކަށް ބޭނުންވާ އިންސާނީ ވަސީލަތް އުފައްދާ ތަރުބިޔަތުކުރުން ކަމުގައި ވީހިނދު، އެމަސައްކަތްކުރާ މީހާ އެކަމަށް ހުސްކުރުން ލާޒިމު ނުވާނެހެއްޔެވެ؟ ޤައުމުގެ މުސްތަޤިއްލު މުއައްސަސާތަކުގެ ވެރިންނަށް ބޮޑު މުސާރަދީ، ދިރުއުޅުމުގެ ޚަރަދާއި ބޭސްފަރުވާގެ ޚިދުމަތް، ދައުލަތުން ފޯރުކޮށްދެނީ އެމީހުންގެ ހުރިހާވަގުތެއް އެކަމަށް ހުސްކުރުމަށް ޓަކައެވެ. އެމީހުންގެ ދިރިއުޅުމުގެ ކަންކަން ފުއްދުމަށް، އެހެން ތަންތަނަށް ވަގުތު ހޭދަކުރިޔަ ނުދިނުމަށްޓަކައެވެ. އެމީހުންގެ ވިސްނުމާއި ފިކުރު، ހަވާލުކުރެވިފައިވާ ޒިންމާއަށް ހުސްކުރުމަށްޓަކައެވެ. މުސްތަޤިއްލު މުއައްސަސާތަކުގެ ވެރިންވެސް މަސައްކަތް ކުރަނީ ވަކި ވަގުތުތަކެއްގައެވެ. އަދި ޗުއްޓީވެސް ނެންގެވެއެވެ. ކަން މިހެންހުރި އިރު، އެއަށްވުރެ މާމުހިންމު، މާޒިންމާދާރު މަސައްކަތެއް ހަވާލުކުރެވިފައިވާ ފަރާތެއް، އެނޫންއެހެން ކަމެއްގައި މަޝްޣޫލުކޮށްގެން އޭނާގެ މަސްއޫލިއްޔަތު ފުރިހަމަޔަށް އަދާކުރާނީ ކިހިނެއްހެއްޔެވެ؟\nޝައްކެއް ނެތެވެ. މުޖުތަމަޢުގައި ހުރި ހުރިހާ މައްސަލަތަކެއް ގުޅެނީ ޢާއިލާތަކާއެވެ. ދަރިންގެ ތަރުބިޔަތާއެވެ. މަސްތުވާތަކެތި ބޭނުންކުރުމާއި، ވައްކަންކުރުމާއި، ފޭރުމާއި، ޢިއްފަތަށް އަރައިގަތުންފަދަ ހުރިހާކަމެއްގެ މައިގަނޑު ސަބަބަކީ މައިންބަފައިންގެ އިހުމާލެވެ. އޭގެ ސަބަބުން ހަލާކުވެގެންދަނީ ހަމައެކަނި އެމީހުންގެ ދަރިންނެއް ނޫނެވެ. އެދަރިންގެ އަވައިގައި ޖެހިގެން އެހެންމީހުންގެ ދަރިންވެސް ހަލާކުވެދަނީއެވެ.\nމުޖުތަމަޢުގައި ހުރި މައްސަލަތަކުގެ ޙައްލަކީ ހަރުދަނާ ރަނގަޅުޖީލެއް ތަރުބިޔަތުކުރުންކަމާއި، އެއީ ޤައުމުގެ ތަރައްޤީއަށް ކުރެވޭނެ އެންމެ މުހިންމު ޒިންމާދާރު މަސައްކަތްކަން ބަލައިގަނަންޖެހެއެވެ. އަދި އެކަމަށްޓަކައި ދަރިންގެ މައިންނާއި ބެލެހެއްޓުންތެރިކަން ހަވާލުކުރެވިފައި އުނގުތައް އެކަމަށް ހުސްކުރެވެން ޖެހެއެވެ. ކަންމިހެން ހުރިއިރު މުޖުތަމަޢުގެ ހުރިހާކަމެއް ތަރުތީބުކުރެވެން ޖެހޭނީ އެމުހިންމު މަސައްކަތަށް ހިތްވަރުދީ އެހީތެރިވުމުގެ މައްޗަށެވެ.\nކޮންމެ ދުވަހަކު ދުރާލާ ތައްޔާރުވެގެން އެހެން މީހެއްގެ އަތަށް ދަރިފުޅު ދޫކޮށްލާފައި ވަޒީފާއަދާކުރަން މައިމީހާ ދާންޖެހޭނަމަ އެދަރިންގެ ތަރުބިޔަތަށް އެކަނބަލުން ހުސްވާނީ ކިހިނެއް ހެއްޔެވެ؟ ވަޒީފާގެ ޒިންމާއާއި ވަރުބަލިކަމުގެ އިތުރުން ވަޒީފާގެ މާޙައުލުން ދިމާވާ އެކިއެކި ކަންކަމާ ވިސްނަންޖެހުމުގެ ސަބަބުން ދަރިންގެ ކަންކަމަށް އިސްކަންދޭންޖެހޭ މިންވަރަށް އިސްކަންދޭނީ ކިހިނެއްހެއްޔެވެ؟ އޭނާއަކީވެސް އިންސާނެކެވެ. އިންސާނަކަށް ތަޙައްމަލު ކުރެވޭނީވެސް ވަކި މިންވަރެއް ނޫންހެއްޔެވެ؟ އޭނާގެ ބޮލުގައި ޢާއިލާއަށް ޚަރަދުކުރުމަށް ގެއިންބޭރުގައި މަސައްކަތްކުރުމުގެ ޒިންމާއާއި، ގޭގައި ދަރިންބެލުމާއި، ގޭތެރޭގެ ޢާއިލީ އެހެންކަންކަން ތަރުތީބު ކުރުމުގެ ޒިންމާ އަޅުވައިގެން ދަރިން ހެޔޮގޮތިގައި ތަރުބިޔަތުކުރުމުގެ ޒިންމާ ފުރިހަމަކުރާނީ ކިހިނަކުން ހެއްޔެވެ؟\nފިރިމީހާއަށް ލިބޭ އާމްދަނީއިން ޢާއިލާގެ ޚަރަދުބަރަދު ނުބެލެހެއްޓޭ ޙާލަތާއި، އަންހެނާ އޭނާގެ ޚަރަދު އަމިއްލައަށް ކުރަންޖެހޭ ޙާލަތްތަކަކީ އަޅުގަނޑުމެންގެ މުޖުތަމަޢަށް ދިމާވެފައިވާ ގޮންޖެހުމެއްކަމުގައި އަޅުގަނޑުމެން އެންމެންވެސް ޤަބޫލުކުރާނެއެވެ. އެ ޙާލަތުގައި އަންހެނާ މަސައްކަތަށް ނުކުތުން ނޫން އެއްވެސް ގޮތެއް އޭނާގެ ކުރިމަތީ ނޯވެދާނެއެވެ. ހަމައެހެންމެ މުޖުތަމަޢުގެ ކަނބަލުންގެ ޙައްޤުގައި ކުރަންޖެހޭ ބައެއް މަސައްކަތްތައް ކަމުގައިވާ ޑަކްޓަރުކަމާއި، ޅަދަރިންނަށް އުނގަންނައިދިނުންފަދަ މަސައްކަތްތަކުގައި ފުދޭމިންވަރަށް ކަނބަލުން މަސައްކަތްކުރުމީ ކިފާޔަތުގެ ފަރުޟުގެ ތެރޭގައި ހިމެނޭ ކަމެކެވެ. އެފަދަ ޙާލަތުގައި އެ ޙާޖަތު ފޫބެދޭ މިންވަރަށް އަންހެނުން އުޅެން ޖެހޭނެއެވެ. ނަމަވެސް އެފަދަ ޒަރޫރީ ޙާޖަތެއްނެތި މައިން އެކަނބަލުންގެ ދަރިން ދޫކޮށް، ގެއިން ބޭރުގައި މަސައްކަތް ކުރުމަށް ބާރު އެޅުމަކީ އެކަނބަލުންނަށް ދެވޭ އަނިޔާއެއްގެ އިތުރުން އެއީ، ފިރިހެނުން އެމީހުންގެ ކޮނޑުގައި އެޅިފައިވާ ޝަރުޢީ ޒިންމާ އަދާނުކުރުން ކަމުގައި ނޫނީ ނުވާނެއެވެ. އަދި ޤައުމުގެ ސިޔާސަތު އެގޮތަށް ބައްޓަންކުރުމީ ޤައުމުގެ މުސްތަޤުބަލުކަމުގައިވާ ޒުވާންޖީލު ހަލާކެއްގެ ތެރެއަށް ވައްޓާލުންކަން ކަށަވަރެވެ.\nޖަރީކުރެވިފައިވާ ޝިޢާރުތަކަށް ހެއްލިގެން ތިބެވޭކަށް ނެތެވެ! ކަން ހިނގަމުންދާގޮތާމެދު ޢިބުރަތުގެ ނަޒަރަކުން ވިސްނައި އަވަސް ފިޔަވަޅުތަކެއް އަޅަންޖެހެއެވެ. މައިންގެ ޙަޤީޤީ ޒިންމާ އަދާކުރުމަށް ހުރަސްއަޅައި، އެކަނބަލުން ޒިންމާވާން ނުޖެހޭ ޒިންމާތައް އެކަނބަލުންގެ ކޮނޑުގައި އަޅުވައިގެން ކުރިޔަށްދާން މަސައްކަތް ކުރަމުންދާ މުޖުތަމަޢުތަކާ ކުރިމަތިވެފައިވާ ގިލަންވެރިކަމާމެދު ވިސްނާ ފިކުރުކުރަންޖެހެއެވެ. އެމީހުންގެ ތަޖުރިބާއިން ޢިބުރަތް ޙާޞިލުކުރުމުގެ ވަގުތުއައިސް ޖެހިއްޖެއެވެ. އެ މުޖުތަޢުތަކުގައި މައިންބަފައިންގެ ބެލެހެއްޓުމުން ދަރިން ވަނީ ވީއްލިފައެވެ. ބަދުއަޚުލާޤީކަންކަން ވަނީ އިންތިހާއަށް ގޮސްފައެވެ. އަންހެން ދަރިންގެ ޢިއްފަތާއި ކަރާމަތް ވެއްޔާ މޮޑެވި، ޖިންސީ ޝިކާރަކަށް އެކަނބަލުންވަނީ ވެފައެވެ. އޭގެ ސަބަބުން އެކަނބަލުންނަށް، ލިބެމުންދާ ޖިންސީ އަނިޔާއާއި، ޖިސްމާނީ އަދި ނަފްސާނީ އަނިޔާތަކުން ސަލާމަތްކުރުމަށް ކުރަމުންދާ ދިރާސާތަކާއި، އޭގެ މައްޗަށް ހަދަމުންދާ ޤާނޫނުތަކުން، އެކަނބަލުންނަށް ލިބުނު ޙަޤީޤީ ރައްކާތެރިކަމެއް ނެތެވެ. މުޖުތަމަޢުގައި ދަރިން ތަރުބިޔަތުކޮށް ބަލަހައްޓަން ތިބި ކަނބަލުންނަކީ ޙަޔާތުގެ ކޮންމެވެސް ދުވަސްވަރެއްގައި ޖިންސީގޮތުން ނުވަތަ ޖިސްމާނީގޮތުން ނުވަތަ ނަފްސާނީގޮތުން ލިބިފައިވާ އަނިޔާއެއްގެ އުނދަގޫ ތަޙައްމަލު ކުރަމުންދާ ބަޔަކަށް ވެއްޖެނަމަ އެކަނބަލުންގެ ޒިންމާ ހެޔޮގޮތުގައި އަދާކުރާނީ ކިހިނެއް ހެއްޔެވެ؟ މައިންގެ ފަރާތުން ދަރިއަކަށް އަނިޔާއެއްދެވޭ ގިނަފަހަރުތަކަކީ އޭނާގެ ނަފްސާނިއްޔަތަށް ލިބިފައިވާ އަނިޔާއެއްގެ އަސަރުކަމުގައި ވަނީ މިހެންވެގެންނެވެ.\nމި ހިތި ޙަޤީޤަތާއެކުވެސް މިއަދު އަޅުގަނޑުމެންގެ މުޖުތަމަޢުގެ މިސްރާބަށް ނަޒަރުހިންގާލުމުން ފެންނަމުންދަނީ ތަފާތު މަންޒަރެކެވެ. ގޭގައި ދަރިންތަރުބިޔަތުކޮށް ބެލެހެއްޓުމުގެ ޒިންމާއަށް މައިންގެ ހުރިހާވަގުތެއް ހުސްކުރުމުގެ ބަދަލުގައި ފެންނަނީ އެކަނބަލުން ގެއިންބޭރުގައި މަސައްކަތްކުރުމަށް ބާރުއެޅޭ މަންޒަރެވެ. އެކަނބަލުން ބާރުވެރިކުރުމާއި، ޤައުމުގެ ތަރައްޤީގައި އެކަނބަލުންގެ ޙިއްސާ ފިރިހެނުންނާ އެއްވަރަށް އޮންނަން ޖެހޭނެކަމުގެ ޝިޢާރުގައެވެ. މިޝިޢާރުތަކަށް ބަލައިލުމުން ދަރިންގެ ތަރުބިޔަތާއި އެކުދިން ބެލެހެއްޓުމުގެ މުހިންމު މަސައްކަތަކީ ޤައުމުގެ ތަރައްޤީއާ ގުޅުންހުރި މަސައްކަތެއްކަމުގައި ނުގުނޭކަހަލައެވެ. ގޭގައި ކަނބަލުން އަދާކުރަމުންދާ ޒިންމާއަކީ އެއްވެސް އަގެއްއޮތް އެއްޗެއްކަމުގައި ނުބެލެވޭ ކަހަލައެވެ. ވަޒީފާއަށް ނުދާކޮންމެ އަންހެނަކު ސިފަކުރެވެނީ މަސައްކަތެއް ނެތިފައި ތިބޭ ބައެއްގެ ގޮތުގައެވެ. އެކަނބަލުން ގޭގައި އަދާކުރަމުންދާ ބުރަ އަދި ޒިންމާދާރު މަސައްކަތާއެކުވެސް އެކަނބަލުންނާމެދު ދެކެވެނީ މުޖުތަމަޢުން ހަވާސާވެފައިތިބި ބައެއްގެ ގޮތުގައެވެ.\nމުޖުތަމަޢުގެ ހުރިހާކަމެއް އޮމާންކަމާއެކު ތަރުތީބުން ހިނގަމުންދާނީ ފިޠުރަތުގައި ލައްވާފައިވާ ޞިފަތަކަށް ރިޢާޔަތްކުރެވިގެންނެވެ. ކޮންމެ މީހަކު އަދާކުރަން ފިޠުރީގޮތުން ލައްވާފައިވާ މަސްއޫލިއްޔަތުތައް އެމީހަކާ ޙަވާލުކުރެވިގެންނެވެ. އަދި އެކަންކަން އެތަރުތީބުން ގެންދިޔުމަށް އެހީތެރިކަން ލިބޭނެހެން މުޖުތަމަޢުގެ މުޅިނިޒާމު ބައްޓަންކޮށްގެންނެވެ. އެހެންނޫނީ މުޅި ނިޒާމު ހަމައިންނެއްޓި، ޒިންމާތަކާއި، ވާޖިބުތައް ފުށުއަރައި، ހުރިހާކަމެއް އޮޅުންބޮޅުންވެގެންދާނެކަން ކަށަވަރެވެ.


Maziya ah FA Cup ge3vana magaamu\nމާޒިޔާއަށް އެފްއޭ ކަޕްގެ ތިން ވަނަ މަގާމު\nމާޒިޔާ އެފްއޭ ކަޕްގައި ކުޅުނު މެޗެއްގެ ތެރެއިން --- ފައިލް ފޮޓޯ: މާޒިޔާ\nގްރީން ސްޓްރީޓްސް 0-2 ބަލިކޮށް މާޒިޔާއިން އެފްއޭ ކަޕްގެ ތިންވަނަ މަގާމު ހޯދައިފި އެވެ.\nއަނިޔާގެ ގިނަ މައްސަލަތަކަކާއި ކުރިމަތިވެފައިވާ މާޒިޔާއަށް މިއަހަރުގެ އެފްއޭ ކަޕް ފައިނަލާއި ހަމައަށް ނުދެވުމުން އެޓީމަށް މިވަނީ ފަސް އަހަރަށް ފަހު އޭއެފްސީ ކަޕްގެ ފުރުސަތު ގެއްލިފަިއެވެ. މިއަންނަ އަހަރު ރާއްޖެއިން އޭއެފްސީ ކަޕްގައި ވާދަކުރާނީ ލީގު ޗެމްޕިއަން ނިއު އެވެ. ޓީސީއަށް އޭއެފްސީ ކަޕްގެ ގްރޫޕް ސްޓޭޖުން ޖާގައެއް ހޯދުމަށް އެޓީމު ޕްލޭއޮފް ކާމިޔާބުކުރަން ޖެހެ އެވެ.\nމެޗުގެ ފުރަތަމަ ލަނޑު ފެނިގެންދިޔާއީ 30 ވަނަ މިނިޓުގައެވެ. މިލަނޑު މާޒިޔާއަށް ކާމިޔާބުކޮށްދިނި ޒުވާން ކުޅުންތެރިޔާ ޝަމީމް އެވެ. އޭނާ މިލަނޑު ކާމިޔާބުކުރީ ކޯނަރަކުން ޔާމީން ނަގައިދިން ހުރަހެއް ބޮލުން ގޯލްގެ ތެރެއަށް ފޮނުވާލައިގެންނެވެ.\nމާޒިޔާއިން ދެވަނަ ލަނޑު ކާމިޔާބުކުރީ ފުރަތަމަ ގޯލް ކާމިޔާބުކުރިތާ ތިން މިނިޓު ފަހުން ނެވެ. މިލަނޑު އެޓީމަކީ ކާމިޔާބުކޮށްދިނީ ޑިފެންޑަރު ސަމްދޫހު އެވެ. އޭރިޔާ ތެރެއިން އޭނާ ފޮނުވާލި ބޯޅަ އަމާޒުވީ ގޯލްގެ ދުރުކަނަށެވެ.\nމާޒިޔާއަށް އިތުރު ގޯލްތަކެއް ކާމިޔާބުކުރުމަށް ރަނގަޅު ފުރުސަތުތަކެއް ލިބުނު ނަމަވެސް އެފުރުސަތުތަކުގެ ބޭނުމެއް ނުހިފުނެވެ. ކައުންޓާ އެޓޭކުގައި ގްރީންއަށް ވެސް ރަނގަޅު ފުރުސަތުތަކެއް ލިބުނެވެ. ނަމަވެސް މިފުރުސަތުތަކުގެ ބޭނުން ހިފޭ ގޮތެއް ނުވި އެވެ.\nއަލަށް ފުރަތަމަ ޑިވިޝަނަށް މިއަހަރު ނިކުތް ގްރީން ވަނީ މާލޭ ލީގުގައި މޮޅު ކުޅުމެއް ދައްކައި ލީގުގެ ދެވަނަ މަގާމު ހޯދާފައެވެ. ނަމަވެސް ދިވެހި ލީގުގައި އެޓީމަށް އެކުޅުން ތަކުރާރު ކުރެވިފައެއް ނުވެއެވެ. ކޯޗުކަމުން ސޮބާހު ވަކިކޮށް އެޓީމަށް މުހިންމު ކުޅުމެއް ދައްކަމުންއައި ބިދޭސީ ކުޅުންތެރިންވެސް ގްރީންއިން ވަނީ ފޮނުވާލާފަ އެވެ.\nމާޒިޔާއަށް ސީޒަނުގައި ބާކީ އޮތީ ޕްރެޒިޑެންޓްސް ކަޕް މުބާރާތެވެ. އެމުބާރާތުގައި މާޒިޔާ ވާދަކުރާނީ ގދ. ތިނަދޫއާ އެވެ.


Adhives vaguthu eba oiy, Sihhee dhaaira ah samaalu kan dhee: Naruhun | Mihaaru\nޚަބަރު / ނަރުހުންގެ ދުވަސް\nއަދިވެސް ވަގުތު އެބައޮތް، ސިއްހީ ދާއިރާ އަށް ސަމާލުކަންދީ: ނަރުހުން\nއައިޖީއެމްއެޗުގައި މިހާރު ކުރިއަށް ގެންދިޔަ ކްރިޓިކަލް ކެއާ ތަމްރީން ޕްރޮގްރާމްގައި ބައިވެރިވާ ސިއްހީ އޮފިޝަލުންތަކެއް މާސްކް އަޅާ ގޮތް ދައްކާލަނީ.---ފޮޓޯ: އަހުމަދު އަވްޝަން/މިހާރު\nބައިނަލްއަގްވާމީ ނަރުހުންގެ ދުވަސް މިއަދު ފާހަގަ ކުރާއިރު، ކުރީ ސަފުގައި ތިބި ހުރިހާ ނަރުހުންނަށް ވެސް ކުރިމަތިވެފައިވަނީ ބިރުވެރިކަމެވެ. ނުރައްކާތެރިކަމާއި ގޮންޖެހުމެވެ. ނަމަވެސް އެ ކަންކަމުން އެ މީހުންގެ އަޒުމަކަށް އަދި މަސައްކަތަކަށް ވެސް ބަދަލު ނާންނާނެ ކަމަށާއި ބައްޔާ ހަނގުރާމަކުރުމަށް ދެމިތިބޭނެ ކަމުގެ ޔަގީންކަން ދެ އެވެ.\nނަރުހުންގެ ދުވަހުގެ މުނާސަބަތުގައި މޯލްޑިވްސް ނާސިން އެންޑް މިޑްވައިފްރީ ކައުންސިލްގެ އާދޭހެއް އެބަ އޮތެވެ؛ މިއަދު ކުރިމަތިމަތިވެފައިވާ ހާލަތުން އިބްރަތް ހާސިލްކޮށް، ސިއްހީ ދާއިރާއަށް އިތުރަށް އަޅައިލުމެވެ.\n"އަދިވެސް ވަގުތު އެބައޮތެވެ. ދުޅަހެޔޮ ޖީލެއް ބިނާކުރުމަށް، ސިއްހީ ދާއިރާ އަށް ސަމާލުކަން ދިނުމަށް ކަމާ ބެހޭ ފަރާތްތަކަށް އިލްތިމާސްކުރަމެވެ." ރާއްޖޭގެ ހުރިހާ ނަރުހުންނާއި ފޫޅުމައިން ތަމްސީލު ކުރާ އެ ކައުންސިލުން ނެރުނު، ރިޕޯޓެއްގައި ވެ އެވެ.\nމި އަހަރަކީ ބައިނަލްއަގްވާމީ ގޮތުން ފާހަގަ ކުރާ ނަރުހުންގެ އަހަރުވެސް މެ އެވެ. އެކަމަކު މި އަހަރާއި އަދި ރަސްމީކޮށް ފާހަގަ ކުރާ ނަރުހުންގެ ދުވަސް ވެސް ކުރިމަތިމިވީ، ވޭތުވެދިޔަ ގަރުނެއްހާ ދުވަހުގެ ތެރޭގައި ވެސް ކުރިމަތިނުވާ ފަދަ ބަލިމަޑުކަމެއް ފެތުރި، އެކަމުގެ ހިތާމައިގައި ތިއްބަ އެވެ. ކޮރޯނާވައިރަސް ރާއްޖެ އަށް ވެސް އެތެރެވެ، ބައްޔަށް ޕޮޒިޓިވްވާ މީހުންގެ އަދަދު އެތައް ސަތޭކައަކަށް އަރަމުންދާއިރު، އެކަމުގައި ނަރުހުންގެ ދައުރު އެ ކައުންސިލުން ސިފަ ކުރީ، "ގަދަ ކަނޑެއްގައި ފެތެމުންދާ އޮޑިއެއް ސަލާމަތުގެ އައްސޭރިއަށް ގެންދިޔުމަށް މަސައްކަތް ކުރާ ފަޅުވެރިން"ގެ ގޮތުގަ އެވެ.\n"އަދިވެސް ވަގުތު އެބައޮތެވެ. ދުޅަހެޔޮ ޖީލެއް ބިނާކުރުމަށް، ސިއްހީ ދާއިރާ އަށް ސަމާލުކަން ދިނުމަށް ކަމާ ބެހޭ ފަރާތްތަކަށް އިލްތިމާސްކުރަމެވެ،"\nނަރުހުންނާއި އެ މީހުންގެ އެކުވެރިން ތިބީ، ކޮވިޑް-19 ޖެހިފައިވާ ބަލި މީހުން ސަލާމަތުގެ އައްސޭރިއަށް ގެންދިއުމަށް ހިދުމަތް ފޯރުކޮށްދިނުމަށް އަތުކުރި އޮޅާލައިގެން ކަމަށް ނާސިން އެންޑް މިޑްވައިފްރީ ކައުންސިލުން ބުންޏެވެ. އެކަމުގައި، އެހެން ސިއްހީ ހިދުމަތްތެރިންގެ ހިއްސާ ވެސް ކައުންސިލުން ފާހަގަ ކުރި އެވެ.\n"ނަރުހުންނަކީ އަބަދުވެސް، ސިއްހީގޮތުން ގައުމަށް ދިމާވާ މި ފަދަ ކޮންމެ ކަމެއްގައި ހިތްވަރާއި ހިދުމަތްދިނުމުގައި ތަޖުރިބާ ހުރި ހުނަރުވެރި ނަމޫނާ ބައެކެވެ." ހެލްތު މިނިސްޓްރީގެ ދަށުން ހިންގާ އެ ކައުންސިލްގެ ރިޕޯޓުގައި ބުނެފައި ވެ އެވެ.\nނަރުހުންގެ އެދުމަކީ ހާއްސަ ދާއިރާތަކުން، އެ މީހުންނަށް ތައުލީމާއި ތަމްރީނު ހާސިލްކުރަން މަގުފަހިކޮށްދިނުމެވެ. އަދި އެއީ، ސިއްހީ ގޮތުން ކުރަން ޖެހޭ ހޭދައަށް ވެސް ލުޔެއް ލިބޭނެ ކަމަށް އެ މީހުން ދެކެ އެވެ.\nމި އަހަރު، ނަރުހުންގެ އަހަރުގެ ގޮތުގައި ފާހަގަ ކުރަނީ މޮޑަން ނާސިންގެ ހިދުމަތް ތައާރަފްކުރި، "ފްލޮރެންސް ނައިޓިންގޭލް"ގެ 200 ވަނަ އުފަންދުވަހާ ދިމާވާތީ އެވެ. އެކަމުގެ މުނާސަބަތުގައި، ނަރުހުންނާއި ފޫޅުމައިންނަށް ހާއްސަ ގިނަ ކަންތައްތަކެއް މި އަހަރު ވަނީ އިންތިޒާމްކޮށްފަ އެވެ. ކޮވިޑް-19ގެ ބަލިމަޑުކަމާ ހެދި އޭގެ ގިނަ ކަންކަމަށް ބުރުއެރި ނަމަވެސް، މުސްތަގްބަލާ މެދު ނަރުހުން ކުރާ އުއްމީދުތައް ފޮންޏެވެ. އެ މީހުން މަސައްކަތް ކުރަމުން ދަނީ، ރެއާ ދުވާލު ކެނޑިނޭޅި ކުރަމުން އަންނަ މަސައްކަތް ބަލައިގަނެ، އިތުރު ކުރިއެރުންތަކަށް މަގު ފަހިކޮށްދޭނެ ކަމުގެ އުއްމީދާ އެކުގަ އެވެ.\nސިއްހަތު ނަރުހުންގެ ދުވަސް ނަރުހުން\nއަޅުގަނޑު ގޮވާލަން ރައީސް ސޯލިހުށް ނަރުހުންގެ ދުވަހު އެމީހުންގެ އަގު ނުކުރެވޭ ޙިދުމަމަތުގެ އަގުވަޒަން ކުރުމުގެ ގޮތުން އެ މީހުން ނަށް މާލޭގައި ދަތިހާލުގައި އުޅޭ ހުރިހާ ނަރުހުންނަށް ބޯހިޔާވަހިކަން ހަ މަޖައްސައްއިދހނު މަށް.\nހުރިހާ ދިމާލަކުން ވެސް ބަލާ\nއާން! މިކަން ނިމޭ އިރަށް ނިމުނީމަ އޯކޭވާނެ، އޭރުން މަގޮސަދު ހާސިލްވެ ކަޓުވާލެވުނީ.\nހަމަ އެކަނި ސިޔާސީ ޕާޓީތަކައް ކުރާ ޚަރަދު ސިއްހީދާއިރާއައް ކުރިޔަސް އެމީހަކު ހުރި ފަސްގަނޑުގައި ހުރެ އެންމެ ފުރިހަމަ ގޮތުގައި ހުރިހާ ޚިދުމަތެއް ފޯރު ކޮއްދެވުނިސް\nޕަބްލިކު ހެލްތަށް އިސްކަންދީގެން މިގައުމު މިފަދަ ކަންކަ.ުން ސަލާމަތް ކުރެވޭނީ މެޑިކަލް މޮޑަލް ހަމައެކަނި ނުފުދޭ ހެލްތު ވޯކަރުންގެ ދައުރު ފުޅާކުރަންވީ\nހެލްތު ވޯކަރުންނާއި ފޫޅުމައިން އެއްލާލުމަކީ މިގައުމުގެ ވެރިން ހެދި އެންމެ ބޮޑު ގޯސް. އޭގެ ރަހަ ޕަބްލިކް ހެލްތު ދާއިރާއިންނާއި މާބަނޑު އަންހެނުން ވިއްސަން ޖެހުމުން މިފެންނަނީ. މިހާރު ކަފާލައިގެން ނޫން ގޮތަކަށް ކުއްޖަކު އުފަންކުރުވޭ ކަމަކަށްވެސް ނުވޭ. އެކަމުގެ ގެއްލުން ކަނބަލުން ތަހައްމަލު ކުރަން މިއަދު ޖެހިފައިވަނީ.\nބަދަލުވީ ބޯ! ތޮއްޖައްސާ ކުލީ އަޅުން ގިނަކުރާ ސިޔާސަތު ކުރިއަށް. އިންސާނުން އިސްކުރާ ސިޔާސަތު ފަހަތުންވެސް އެކޮޅަށް.\nއެހެންވެ ގުޅި ފަޅު ހިއްކަން ފަށައިފިން. ބަދަލުވީ ބޯ. ސިޔާސަތެއް ނޫން\nނަރުހުންނަށް ބޭނުންވާ ރައްކާތެރިކަމުގެ ސާމާނު މަދުނުވެ ލިބޭނެ ގޮތް ހަމަޖައްސަދެއްވާތި އެކަބަލުން އެ އަދާކޮށްދެނީ ދިވެހިރައްޔިތުންނަށް ދުވަހަކުވެސް އޭގެ ބަދަނު ނުދެވޭނެ ފަދަ އަގުހުރި ހިދުމަތެއް.\nހުރިހާ ނަރުހުންނަށް އަދި ޑޮކުޓަރުންނަށް ވަރަށް ހޫނުމަރުހަބާއެއް ދަންނަވަން ، އުފާވެރި ބާޢްޖަވެރި ދުޅަހެޔޮ ދުވަސްތަކެއް މިންވަރުކުރެއްވުންއެދި ދުއާކުރަން ޔާﷲ މިބޭފުޅުންނަށް ހެޔޮރަހުމަތް ލައްވާށި މަސައްކަތުގައި ބަރަކާތްލައްވާށި އާމީން


Dho?! Nadhoo ge jaadhoo abayaa thakun\nނަދޫގެ ޖާދޫ އަބާޔާތަކުން\nއަޅާފައި ހުންނަ ހެދުން ރީތި ވެގެން، މީހުން ވެސް އޭނާއާ ސުވާލު ކުރެ އެވެ. އެހެންވެ، މިއަށް ވުރެ ފުޅާކޮށް އޭނާ އަށް މިކަން ކުރެވިދާނެ ކަން އެނގުނެވެ. މިހާރު މީހުން އޭނާ ދަންނަނީ ރީތިކޮށް އަދި އެންމެ އަގުހެޔޮކޮށް އަބާޔާ ފަހައިދޭ މީހެއްގެ ގޮތުގަ އެވެ.\nބުރުގާއާ ގުޅޭގޮތުން އެންމެ ގިނައިން އިވޭ ވާހަކަ އަކީ ބުރުގާއާ އެކު ދެން އަޅާ ހެދުންތައް ކަމުނުދާ ވާހަކަ އެވެ. ގަޔަށް ހެދުން މާ ބާރުވެފައި، ނުވަތަ ކުރު ވެސް ވެދާނެ އެވެ. ނުވަތަ ކޮންމެވެސް އެހެން މައްސަލައެއް ހުރެދާނެ އެވެ. ގިނަ ބަޔަކު ދެކޭގޮތުގައި ބުރުގާ އާއެކު އަޅާ ހެދުން ހުންނަން ޖެހޭނީ "މޮޑެސްޓް" ކޮށެވެ. ގައިގެ ވަނާތައް ފާޅު ނުވާނެ ކަހަލަ ގޮތަކަށެވެ.\nނަދޫ މުހައްމަދު ނިޒާރުގެ މި ހެދުންތަކަށް ގިނަ ބަޔަކު ޝައުގުވެރި ވަނީ އެހެންވެ ކަމަށް ވެދާނެ އެވެ. އޭނާ ފަހަނީ އަބާޔާ އެވެ. އެކަމަކު އެއްވެސް ޖަރީކަމެއް ނެތް، ކަޅުކުލައިގެ ބޮޑެތި ހެދުމެއް ނޫނެވެ. އެކި ގޮތްގޮތަށް، އެކި ކުލަތަކުން ޑިޒައިންކޮށްފައިވާ، އެކަމަކު ބުރުގާއާ އެކު އަޅަން އެންމެ އެކަށީގެންވާ ގޮތަށް ހުންނަ ހެދުމެވެ.\nއުމުރުން 22 އަހަރުގެ މި ފެހުންތެރިޔާގެ ހެދުންތައް ދައްކާލާނެ ފިހާރައެއް އަދި ނެތެވެ. އަނެއްކޮޅުން ހުރިހާ ކަމެއް ހުއްޓާލާފައި ގޭގައި ފަހަން އިންނަނީކީ ވެސް ނޫނެވެ. އަދި އާމްދަނީ ހޯދުމަށް މީހުންނަށް ހެދުން ފަހައިދިނުމަކީ މި ވަގުތު އޭނާ ކުރަން އެންމެ ބޭނުންވާ ކަންތަކެއް ވެސް ނޫނެވެ. އެކަމަކު ނަދޫގެ އަބާޔާތަކުގެ ޖާދޫގައި މީހުން ޖެހެން ފެށުމުން ހެދުން ފަހަން މަޖުބޫރުވީ އެވެ.\n"ކުރިއްސުރެ އަމިއްލަ އަށް ފަހަން އެނގޭތީ އެކި ގޮތްގޮތަށް ޑިޒައިންކޮށްގެން އަބާޔާ ލާން ފެށީ. އެހެން ހެދުން އަޅަން ފެށުމުން އެންމެންނަށް ވެސް ވަރަށް ރީތި ވެއްޖެ. ހަމަ ހެދުމެއް ލާއިރަށް ރައްޓެހިން ވެސް ކިޔާނެ ތީގެ ހެދުމެއް ފަހައިދޭށޭ،" ހެދުން ފަހަން ފެށުނު ގޮތް ކިޔައިދެމުން ނަދޫ ބުންޏެވެ.\nވަޒީފާ ކުރަނީ އެއާޕޯޓުގައި ކަމުން ނަދޫ އަށް ކޮންމެ ދުވަހަކު ވެސް ވަރަށް ގިނަ މީހުންނާ ދިމާވެ އެވެ. އަޅާފައި ހުންނަ ހެދުން ރީތި ވެގެން، ރައްޓެހިންގެ އިތުރުން ނުދަންނަ މީހުން ވެސް އޭނާއާ ސުވާލު ކުރަން ފެށުމުން، މިއީ މިއަށް ވުރެ ފުޅާކޮށް އޭނާ އަށް ކުރެވިދާނެ ކަމެއްކަން އެނގުނެވެ. މިހާރު މީހުން އޭނާ ދަންނަނީ ރީތިކޮށް އަދި އެންމެ އަގުހެޔޮކޮށް އަބާޔާ ފަހައިދޭ މީހެއްގެ ގޮތުގަ އެވެ.\nނަދޫގެ އެންމެ ކުރީގެ ހަނދާނަކީ ވެސް ފެހުމެވެ. ފަހާފޮށި ދޮށުގައި މަންމަ ފަހަން އިންނައިރު، ބާކީވާ ފޮތިކޮޅުތައް ހޮވައިގެން، އެއިން ކުދިކުދި ހެދުންތައް އޭރު ވެސް އޭނާ ޑިޒައިން ކުރި އެވެ. އުމުރުން 14 އަހަރުގައި އަމިއްލަ އަށް ހެދުން ފަހައިގެން ލާން ފެށި އެވެ. އޭރު އޭނާ ފެހީ އެކި ކަހަލަ ޖެކެޓާއި މާ ގޮތްބޮޑު ނޫން އެއްޗެއްސެވެ. ދެން އޭނާ ބޭނުންވީ، އިންޓަނެޓް އެއްޗެހި ބަލައިގެން ތަފާތު ގޮތްގޮތަށް ހެދުން ފަހަން ދަސްކުރާށެވެ.\n"އަސްލު ބޭނުންވަނީ ފެޝަން ޑިޒައިނަރަކަށް ވާން. އެހެންވެ، އިންޓަނެޓް އެއްޗެހި ބަލައިގެން އެ އެއްޗެހި މޮޑިފައިކޮށްގެން އެކި ގޮތްގޮތަށް ހެދުން ފަހަން ފެށީ. ދެން އަބާޔާ ލާން ފެށީމައި، އެކި ކަހަލަ އައިޑިއާ އަށް އެ ހެދުންތައް ވެސް ފަހަން ފެށީ،" ނަދޫ ކިޔައިދިނެވެ.\nކަޅުކުލައިގެ ބަދަލުގައި އޭނާ ގިނައިން ފަހަނީ އެކި ކުލަތަކުގެ އަބާޔާ އެވެ. މާޖެހި ފޮއްޗާއި ޕްލެއިން ކުލަ ފޮތީގައި އެކި ޑިޒައިންތަކަށް ފަހާ އެ ހެދުންތައް އިޝްތިހާރު ކުރާކަށް އޭނާ މާބޮޑު މަސައްކަތެއް ވެސް ނުކުރެ އެވެ. އެކަމަކު އަމިއްލަ އަށް ފަހާ އެ ހެދުންތައް ލައިގެން ނިކުތުމުން، އެ ހެދުންތައް ރީތިވެގެން މީހުން ގުޅަނީ އެވެ.\nއަދާކުރާ ވަޒީފާގެ ގޮތުން ހެދުން ފެހުމަށް މާ ގިނަ ވަގުތު ނުވި ނަމަވެސް، ވީ ވަރަކުން އޭނާ އޯޑަރުތައް ނަގަ އެވެ. އާއްމު ގޮތެއްގައި އަބާޔާ ފަދަ ހެދުން މީހުން ފަހައިދެނީ 500-600 ރުފިޔާ އަށް ނަމަވެސް ނަދޫ އެންމެ އަގުބޮޑުކޮށް ފަހައިދިން ހެދުމުގެ އަގު 400 ރުފިޔާ އަށް ވެސް ނާރަ އެވެ. އެކަމަކު އެހެން ކަހަލަ ހެދުމަށް ވުރެ، އަބާޔާ އަށް އޮތް ޑިމާންޑް ބޮޑުކަން އޭނާ ގަބޫލު ކުރެ އެވެ.\nނަދޫގެ ހުވަފެނަކީ އޭނާގެ އަމިއްލަ ފެޝަން ލޭބަލެއް ގާއިމު ކުރުމެވެ. އެކަން ކުރަން ބޭނުންވަނީ ކިޔަވައިގެން ކަމުން ނަދޫ މިހާރު ތައްޔާރުވަމުން އަންނަނީ ފެޝަން ޑިޒައިނިންގެ ކޯހަކަށެވެ. އެއަށް ފަހު އެނބުރި އައިސް އަމިއްލަ ފިހާރައެއް ހުޅުވައި، ހުނަރުވެރިކަން ގިނަ ބަޔަކަށް ފޯރުކޮށްދޭން އޭނާ ބޭނުންވެ އެވެ.